Ameen ge isthiufaa in Massala nimeynebaa?\nހެލްތް މިނިސްޓަރު ކަމުން ރޭ އިސްތިއުފާ ދެއްވި އަބްދުﷲ އަމީން އަދި ރައީސް ސޯލިހް: ތުހުމަތު ތަކަށް ނިމުމެއް ނާންނާނެ\nކޮވިޑްގެ ބާލާއާފާތްގެ ބިޔަ ރާޅުތައް ރާއްޖެއަށް ބިންދާލާ މިހާތަނަށް 11،000 ވުރެ ގިނަ މީހުން ބަލިކޮށްފި އެވެ. ރާއްޖެއިން 37 މީހަކު އެ ބަލީގައި މަރުވެއްޖެ އެވެ. ކޮވިޑްގައި އިންތިހާ ނުރައްކާ ދުވަސްތައް ދިވެހިން ތަޖުރިބާ ކޮށްފި އެވެ. ކަމާބެހޭ އިދާރާތަކުގެ އިރުޝާދަށް ރައްޔިތުން ދަތި ކަމުގައި އެތަށް ދުވަހެއް ހޭދަކޮށްފި އެވެ. ނަމަވެސް އެ ދަތީގައި ތިއްބާ ރައްޔިތުންނަށް އިވުނީ އެ ރައްޔިތުން ފިތް ކަނޑައިގެންދާނެ ފަދަ ވާހަކަތަކެކެވެ. އެއީ ކޮވިޑްގެ ބަލި މީހުންނަށް ފަރުވާ ދިނުމަށް އެންމެ މުހިންމު ވަސީލަތް ކަމަށްވާ ވެންޓިލޭޓަރު ހޯދުމަށް ސަރުކާރުން ކުރި މަސައްކަތުގައި ހަދާފައިވާ ގޯސްތަކުގެ އަޑެވެ.\nކޮވިޑްގެ ބަލިމަޑުކަމާއި ގުޅިގެން ރާއްޖެއަށް ވެންޓިލޭޓަރު ހޯދަން ތިން ފަރާތަކާއެކު ސަަރުކާރުން އެއްބަސްވުން ހެދި އެވެ. އޭގެ ތެރެއިން މައްސަލަ ހޫނުވީ ދުބާއީގެ ކުންފުންޏަކަށް 75 ވެންޓިލޭޓަރު ގެނައުމަށް ހަވާލުކުރި ކުރުމެވެ. ވެންޓިލޭޓަރު ޑީލް ދިނުމުގައި ގޯސްތަކެއް ހަދާފައިވާ ކަމަށް އެންމެ ފުރަތަަމަ ދުވަހުން ފެށިގެން ރަށުތެރޭގައި އަޑު އުޅުނެވެ. ނަމަވެސް އެ އަޑުތައް އެކި ގޮތްގޮތަށް ދިޔައީ ކަނޑުވަމުންނެވެ.\nނަމަވެސް ހެލްތް މިނިސްޓްރީ އޮޑިޓްކޮށް އޮޑިޓަރު ޖެނެރަލް ނެރުއްވި ކޮންޕްލަޔަންސް އޮޑިޓް ރިޕޯޓްގައި ވެންޓިލޭޓަރު ޑީލް ދުބާއީ ކުންފުންޏަށް ދިނުގައި ގިނަ ގޯސްތަކެއް ހަދާފައިވާ ކަމަށް ބުނެ ގިނަ މައްސަލަތަކެއް ފެންމަތިކުރި އެވެ. އެ މުއާމަލާތް ކުރިއަށް ދިޔަ ގޮތާއި، ފައިސާ ދެއްކި އުސޫލާއި އަދި އެ ކުންފުނި ހޮވި ގޮތަށް ދަންދެން ގޯސް ކަމަށް އޮޑިޓްގައި ވެއެވެ. އޮޑިޓް ރިޕޯޓާއެކު ރައްޔިތުންގެ ރުޅި ސަރުކާރަށް އޮއްސާލި އެވެ. ބަލިމަޑުކަމުގެ މި ނުރައްކާތެރި ހާލަތުގައި "ރައްޔިތުންގެ ނޭވާ ހޮޅިން" ވެސް ސަރުކާރުން ވައްކަން ކުރީ ކަމަށް ބުނެ ހުތުރު ބަދުނާމްތައް ސަރުކާރަށް އޮއްސާލި އެވެ.\nއެ ތުހުމަތުތައް ބޮޑު ސަރުކާރަށް ޕްރެޝަރު ބޮޑުވުމުން އަމީން ވަނީ އަމިއްލަފުޅަށް މަގާމުގެ މަސްއޫލިއްޔަތުތަކުން އެކަހެރިވެވަޑައިގެންފަ އެވެ. އަދި ރައީސް ވަނީ އެ މައްސަލަ ތަހުގީގު ކުުރުމަށް ފުލުހުންނާއި އޭސީސީއަށް ހަވާލު ކުރައްވާފައެވެ. މައްސަލައިގެ ތަހުގީގަށް ފަހު އޭސީސީން ނިންމީ މިނިސްޓަރު އަމީންގެ މައްޗަށް ދައުވާ ކުރުމަށެވެ. އަދި އަމީންގެ އިތުރުން ހެލްތްގެ ބައެއް އިސްވެރިންނާއި ބިޑް ކޮމެޓީގެ ހުރިހާ މެންބަރުންނަށް ވެސް މަގާމުގެ ނުފޫޒު ބޭނުން ކުރުމުގެ ދައުވާ ކޮށް ދިނުމަށް އެދި ޕީޖީއަށް މައްސަލަ ފޮނުވި އެވެ.\nމި މަހުގެ 14 ވަަނަ ދުވަހު ފޮނުވި މައްސަލައަށް ޕީިޖީން ވާހަކަ ދެއްކީ އޭގެ ހަ ދުވަސް ފަހުން އިއްޔެ އެވެ. ޕީޖީން ވަނީ އޭސީސީގެ ތަހުގީގު ފުރިހަމަ ނޫން ކަމަށް ބުނެ މައްސަލަ ފޮނުވާާލާފައެވެ. އަދި އޭސީސީން ފޮނުވި މައްސަލާގައި ދައުވާ ކުރެވޭ ވަރަށް ހެކި ނެތް ކަމަށްވެސް ބުންޏެވެ. ޕީޖީގެ އެ ވާހަކަތައް ތަފްސީލް ކޮށްދޭ ޕީޖީ ޝަމީމް ވަނީ ނޫސްވެރިންގެ ބައްދަލްވުމެއް ބާއްވާފަ އެވެ. އެ ބައްދަލްވުމުގައި ވެންޓިލޭޓަރު މައްސަލާގައި ދައުވާ ކުރެވެން ނެތް ސަބަބުތައް ތަފްސީލްކޮށް ދެއްވި އެވެ.\nޕީޖީގެ އެ ވާހަކަތައް ރައްދުދީ ރޭ އޭސީސީން ވެސް ބަޔާނެއް ނެރުނެވެ. އެ ބަޔާނުގައި ވަނީ ދައުވާ ކުރަން ފޮނުވީ ހެއްކާ ގަރީނާ ހުރެ ކަމަށެވެ. ނަމަވެސް އެ ބަޔާނުންވެސް އެ ބުނާ ހެއްކާއި ގަރީނާއަކީ ކޮބައިކަމެއް ބުނެއެއް ނުދެވެއެވެ. އެ ބަޔާންވީ އޭސީސީން މިފަހުން ކުރާ ތަހުގީގުތައް ފަދަ ފޭރާން ދަށް ދެރަވަރު ބަޔާނަކަށެވެ. އެ ބަޔާނަކީ އޭސީސީއަށް އަމާޒުވާ ފާޑުކިޔުންތަކާއި އެ ކޮމިޝަންގެ ތަހުގީގުތަކާއިމެދު މަޖިލީހުގެ މެންބަރުންނާއި އާންމު ރައްޔިތުން އުފައްދަމުންދާ ސުވާލުތަކަށް ރައްދުދީ އޭސީސީ ދިފާއުވުމުގެ ބޭނުމުގައި ނެރުނު ބަޔާނެއްކަން ސާފެވެ.\nވެންޓިލޭޓަރު މައްސަލާގައި އަމީން މަގާމުން ވަކިިކުރަން ހުށައަޅަން އެމްޑީޕީގެ ބައެއް މެންބަރުން ބޭނުން ވެއެވެ. ހާއްސަކޮށް ރައީސް ނަޝީދާއި އެމަނިކުފާނަށް ވަފާތެރި މެންބަރުންނެވެ. ނަމަަވެސް އެކަމާއި ދެކޮޅު މެންބަރުން އެމްޑީޕީގައި މަދެއް ނޫނެވެ. ތަންކޮޅެއް ގިނަވެސްމެއެވެ. އެއީ ރަައީސް ސޯލިހަށް ވަފާތެރިންނެވެ. އެހެން ކަމުން އެ މައްސަލާގައި ގޮތް ނިންމަން އެމްޑީޕީގެ ޕީޖީއަށް މައްސަލަ ގެންދަން ޖެހުނެވެ. ޕީޖީން ނިންމީ އަމީނަށް އިތުބާރު އޮތް ކަމަށެވެ. އަމީންގެ އިތުބާރު ނެތް މައްސަލަ މަޖިލީހަށް ވައްދަން ނުފެންނަ ކަމަށެވެ. އެ ނިންމުމަށް ވޯޓް ދެއްވީ 31 މެންބަރުންނެވެ. އަމީންގެ މައްސަލަ މަޖިލީހަށް ވައްދާ އަމީން މަގާމުން ވަކިކުރަން ޖެހޭ ކަމަށް 27 މެންބަރުން ވޯޓް ދެއްވި އެވެ.\nއަމީންގެ އިތުބާރު ނެތްކަމުގެ މައްސަލައިގެ ގަރާރު މަޖިލީހަށް ހުށައަޅަނީ: އެ ގަރާރު ހުށައަޅާފައިވަނިކޮށް އަމީން ވަނީ އިސްތިއުފާ ދެއްވާފައި --\nއެމްޑީޕީ ޕީޖީން ނިންމި ނިންމުން ރައީސް ނަޝީދުގެ ޓީމުން ގަބޫލު ކުރަން ދެކޮޅު ހެއްޖެވެ. އަދި މި ސަރުކާރުގައި ޖުމްހޫރީ ޕާޓީގެ ވަޒީރުންނަށް "ވައްކަން" ކުރުމަށް ފުރުސަތު ނުދޭނެ ކަމަށް ކަމަށް ވިދާޅުވެ ޕީޖީ ބައްދަލްވުން ނިމުމާއެކު އަމީންގެ އިތުބާރު ނެތް މައްސަލައިގެ ގަރާރު ތައްޔާރުކޮށް ސޮއިކުރަން ފެށިއެވެ. ގަރާރުގައި ސޮއިކުރެއްވީ 24 މެންބަރުންނެވެ. ގަރާރުގައި ސޮއިކޮށް ނިންމާ އެ ހޫނު ކަމުގައި މަޖިލީހަށް ވެސް މައްސަލަ ހުށައެޅިއެވެ.\nއަދި އެމްޑީޕީގެ ޕީޖީގެ ނިންމުން ކޮންމެ ގޮތަކަށް އޮތަސް މައްސަލަ ކުރިއަށް ގެންދަވާނެ ކަމަށް އެ މެންބަރުން ވިދާޅުވިއެވެ. އަމީނަށް އިތުބާރު ނެތް ކަމުގެ ގަރާރުގެ ފޮޓޯއާއި މެންބަރުންގެ ސޮއި ހިމެނޭ ގަނޑުތައްވެސް ޓްވީޓް ކުރަން ފެށިއެވެ. ގަރާރުގައި ސޮއިކުރި ހުރިހާ މެންބަރުންހެން "އަމީނަށް އިތުބާރެެއް ނެތް" ކަމަށް ލިޔެ ޓްވީޓް ކުރިއެވެ. އެންމެ ފަހުން ރޭ ދަންވަރު އަމީން ވަނީ މަގާމުން އިސްތިއުފާ ދެއްވާފައެވެ.\nއިސްތިއުފާގެ ސިޓީގައި ވިދާޅުވީ މަގާމުން ދުރުކުރުމަށް "ވާންކުރާ ކުރުމަކީ" އޭނާއަށް އަމާޒުވާ އެތި ފަހަރެއް ނޫން ކަމަށެވެ. އަދި އަސާސެއް ނެތް ކަންކަމުގައި ސަރުކާރު ބަލިކޮށްލުމަށް އެތަށް ކަމެއް ހިނގަމުންދާ ކަމަށެވެ.\nމިއީ ވެންޓިލޭޓަރު މައްސަލާގައި އިއްޔެ ހިނގާދިޔަ ކަންކަމުގެ ފަސްމަންޒަރެވެ. މިހާރު އޮތް ސުވާލަކީ އަމީންގެ އިސްތިއުފާއާއެކު ދެން ކަންކަން ވާނީ ކިހިނެތް ހެއްޔެވެ. ސަރުކާރަށް ހަށިފޮޅާލާ ތުހުމަތުތަކުން ބަރީއަވެވިދާނެ ހެއްޔެވެ. އަމީންގެ ބޮލަށް ހުރިހާ ކަމެއް ކަނޑާލާ ރައްޔިތުންގެ ކުރިމަތީ ސަރުކާރު ސާފު ކުރެވިދާނެ ހެއްޔެވެ. އެ ހުރިހާ ކަމެއް ހިނގާ މަންޒަރު ބަލަން ދުރުގައި އަމީން ހުންނަވާނެ ހެއްޔެވެ. އެހެން ނޫންނަމަ އަމީން ނިކުމެ ދައްކަވާނީ ކޮން ވާހަކައެއް ހެއްޔެވެ.\nހެލްތް މިނިސްޓަރު އަބްދުﷲ އަމީން: ރޭ ދަންވަރު ވަނީ މަގާމުން އިސްތިއުފާ ދެއްވާ، ސިޓީ ރައީސް ސޯލިހަށް ފޮނުއްވާފައި --\nވެންޓިލޭޓަރު މައްސަލާގައި ހެލްތް މިނިސްޓްރީން ނުވަތަ މިނިސްޓަރު އަމީން ގޯހެއް ހައްދަވާފައިވާނަމަ އަމީނާ ހަމައިން އެކަން ނުނިމޭނެއެވެ. މިއީ މުޖައްރިބު ކަމެކެވެ. އެކަން ހުރިހާ ރައްޔިތުންނަށް އެނގެއެވެ. ގައުމީ މަޖިލީހުގައި އަޑަށް ކިތަންމެ ބާރެއް ލައްވާފައި މިއީ ޖޭޕީގެ ވަޒީރަކު ކުރި ވައްކަމެއް ކަމަށް ވިދާޅުވި ނަމަވެސް ތިޔައީ ހޮޅި ވާހަކަައެކެވެ. އަސާސެއް ނެތް ވާހަކައެކެވެ. ހަގީގަތް އޮޅުވާލުމުގެ ވާހަކައެކެވެ.\nސަރުކާރުގެ ތެރެއިން މިވަރު ކަމެއް އަމީނަށް އެކަނި ނުކުރެވޭނެއެވެ. މި ދައްކަނީ ސިއްރު ސިއްރުން އެއްޗެއްގައި ސޮއި ކޮށްލެއްވި ވާހަކައެއް ނޫނެވެ. ފެންމަތި ވެގެން މި އުޅެނީ މުޅި ދައުލަތް އިގްތިސޯދީ ބޮޑު ބަލިމަޑުކަމެއްގައި ވަނިކޮށް ވެންޓިލޭޓަރުތަކެއް ހޯދުމަށް އެޑްވާންސްކޮށް އެތަށް މިލިއަން ރުފިޔާއެއް ދެއްކި ވާހަކައެވެ. ބަންޑާރަ ނާއިބުގެ ލަފަޔާއި ފިނޭންސްގެ ހުއްދައާއެކު ނިންމުންތަކެއް ނިންމި ވާހަކައެވެ. ދައުލަތުން ބޭރުގެ ކުންފުންޏަކަށް 1،678،125 މިލިއަން ޑޮލަރު ދެއްކި ވާހަކައެވެ. މިއީ އިންޓަނެޓް ބޭންކިން މެދުވެރިކޮށް އަމީންގެ ފޯނުން ކޮށްފައިވާ މުއާމަލާތެއް ނޫނެވެ. ދައުލަތުގައި ހަަމަޖެހިފައިވާ ނިޒާމުގެ ތެރެއިން ހިނގާދިޔަ ކަމެކެވެ.\nއެހެންވީމަ މިއީ ވަކި ޕާޓީއެއްގެ ވަޒީރަކު އޭނާގެ އަމިއްލަ މަންފާއަށް ކުރި ބޮޑު ވައްކަމެއް ކަމަށް ބުނެ ނިންމާ ނުލެވޭނެ އެވެ. މި މައްސަލާގައި ގޯސް ހަދާފައިވާނަމަ ނުވަތަ ވައްކަން ކޮށްފައިވާނަަމަ އެ ކަމެއް އެ ކުރެވުނީ މުޅި ސަރުކާރަކަށެވެ. ސަރުކާރުގެ ހުރިހާ މަސައްކަތެއް ހުއްޓި ކޮވިޑް ބަލި ކޮންޓްރޯލް ކުރުމަށް ކުރެވުނު މަަސައްކަތް ނޫނީ އެހެން އެއްވެސް ކަމެއް ހިނގަމުން ނުދިޔަ ދުވަސްވަރެއްގައި އަމީނަށް އެކަނި އެވަރު ކަމެއް ނުކުރެވޭނެއެވެ. އެއީ ހިނގާދިޔަ ގޯހެއް ނަމަ އެކަމުގައި ބައިވެރިވި ވަޒީރުން ތިބޭނެ އެވެ. އެއަށްވުރެ މަތިންވެސް އުފުލަން ޖެހޭ ޒިންމާތަކެއް އެބަ ހުއްޓެވެ.\nދައުލަތުގެ ފައިސާ މިގޮތަށް ތަޅާ ބުރުއްސާލިއިރު ގައުުމުގެ އެންމެ އިސްވެރިޔާ ކޮބައި ހެއްޔެވެ؟ ހެލްތް ހިމެނޭ އިޖްތިމާއީ ކައުންސިލް ހިންގަވާ ނާއިބު ރައީސް ކޮބައި ހެއްޔެވެ؟ އެއިވެސް އެއްވެސް ބޭފުޅަކަށް އަދި އެހެން ވަޒީރަކަށް ވެސް އެނގިވަޑައިނުގެން އަމީން އެކަނި ބިޑް ކޮމެޓީއާއެކު މިކަން ކޮށްލެއްވީ ހެއްޔެވެ؟ އޮޑިޓް ރިޕޯޓާ ހަމައަށް މިއިން އެއްވެސް ކަމެއް ފެންމަތިނުވެ އަމީން ހިފެހެއްޓެވީ ހެއްޔެވެ؟ އެހެން ކަމަށްވާނަމަ މަގާމުގެ މަސްއޫލިއްޔަތު އަދާ ކުރެވުނު ވެރިއަކީ ކޮބައި ހެއްޔެވެ؟ ވަޒީރުންގެ މަސްއޫލިއްޔަތު އުފުލުނު ވަޒީރަކީ ކޮބައި ހެއްޔެވެ؟\nހެލްތް މިނިސްޓަރުކަމުން އިސްތިއުފާ ދެއްވި އަމީން، ރައީސް ސޯލިހުގެ އަރިހުގައި --\nއަމީން ވަކިކުރުމާ ރައީސް ދެކޮޅު ހެއްދެވުން\nހެލްތްގެ އޮޑިޓް ރިޕޯޓުން ފެންމަތިކުރި މައްސަލަތަކާއެކު މަގާމުގެ މަސްއޫލިއްޔަތުން އަމީން އަމިއްލަފުޅަށް އެކަހެރިވެވަޑައިގެންނެވީ އޮގަސްޓް މަހުގެ 17 ވަނަ ދުވަހު އެވެ. އިސްތިއުފާ އެ ދެއްވީ އެ ނިންމުމަށް ދެ މަހާއި ހަތަރު ދުވަސްވީ ފަހުންނެވެ.\nމިދިޔަ ދުވަސްތަކުގައި ވެސް އަމީން މަގާމުން ވަކިކުރަން އެދި އެމްޑީޕީން ރައީސް ސޯލިހަށް ޕްރެޝަރު ކުރިއެވެ. ކޮންމެ ދުވަހަކުހެން މަޖިލީހުގައި އެކަމަށް އެމްޑީޕީގެ ބައެއް މެންބަރުން ގެންދެވީ ގޮވާލައްވަމުންނެެވެ. މަގާމުގެ މަސްއޫލިއްޔަތުތަކުން އަމިއްލަފުޅަށް އެކަހެރިވެވަޑައިގެން މުސާރަ ނަންގަވައިގެން ނުހުންނެވޭ ކަމަށް ވިދާޅުވެ އެމްޑީޕީގެ މެންބަރުން ތަކުރާރުކޮށް އެވާހަކަ ދެއްކެވިއެވެ.\nނަމަވެސް އެ ގޮވާލުންތަކަށް ރައީސް ޖަވާބެއް ނުދެއްވަ އެވެ. ނޫސްވެރިން ސުވާލު ކޮށްލުމުން ތަރުޖަމާން ވިދާޅުވީ އަމީނަށް އަޅުއްވަން ޖެހިވަޑައިގަންނަވާ ފިޔަަވަޅުތައް ރައީސް އަޅުއްވާނެ ކަމަށެވެ. އެކަމަށް ފަސްޖެހިވަޑައިނުގަންނަވާނެ ކަމަށެވެ. ފިޔަވަޅު އަޅުއްވަން ޖެހިވަޑައިގަންނަވާ ވަގުތު ޖެހުމުން އެކަން ހިނގާނެ ކަމަށެވެ.\nނަމަވެސް ހަގީގަތަކީ ރައީސް ހުންނެވީ މައްސަލަ ސުލްހަވެރިކޮށް ނިމޭނެ ވަގުތެއްގެ އިންތިޒާރުގަ އެވެ. މިއީ އަމީން މަގާމުން ވަކިކޮށްގެން ނިމެން އޮތް މައްސަލައެއް ނޫންކަން ހުދު ރައީސް ސޯލިހަށް ވެސް އެނގިވަޑައިގަންނަވަ އެވެ. "ވައްކަމުގެ" ތުހުމަތު އަޅުއްވާ އަމީން މަގާމުން ވަކިކުރެވިދާނެ އެވެ. އެއީ ރައީސަށް ވަރަށް ފަސޭހަފުޅު ކަމެކެވެ. ނަމަވެސް ފަސޭހައިން އެކަން ކުރައްވާފައި ދެން ހިންގަވަން ޖެހިވަޑައިގަންނަވާނީ ލައްކަ ދަތި މަގަކުންނެވެ. އެކަން ކުރައްވަން ރައީސަށް ފަސޭހަފުޅެއް ނޫނެވެ. އަދި އެ ތަޖުރިބާ ކުރައްވާކަށް ވެސް ބޭނުން ފުޅެއް ނުވިއެވެ.\nނަމަވެސް ވެންޓިލޭޓަރުގެ ވާހަކަ އޮބޭ ގޮތެއް ނުވިއެވެ. ރައީސްގެ އަމިއްލަފުޅު ޕާޓީގެ ތެރެއިންވެސް އެ އަޑު ކަނޑުއްވާލެވޭ ގޮތެއް ނުވިއެވެ. އޭގެ ބަދަލުގައި އެ އަޑު ވީ ގަދައެވެ. މަޖިލީހުގައި ކޮންމެ ދުވަހަކުހެން ގޮވާލެވޭ ގޮވެލި ފައްޗަކަށް އެކަން ބަދަލުވީއެވެ. އަދި އަމީން ބޭރު ކުރުމަށް އެމްޑީޕީގެ ތެރޭގައި ރަސްމީކޮށް ޓީމެއް އުފެދުނީ އެވެ. އަމީންގެ މައްސަލާގައި އެމްޑީޕީގެ ޕާލިމަންޓަރީ ގުރޫޕަށް ގޮތެއް ނިންމަން ޖެހުނު ސަބަބަކީ ވެސް އެއީއެވެ. އަދި ޕީޖީން ރައީސް ބޭނުންވި ގޮތަށް ނިމުނު ނަމަވެސް އެހިސާބުން މައްސަލަ ނުނިމުނީ އެވެ. އަމީންގެ އިތުބާރު ނެތް މައްސަލަ މަޖިލީހަށް ވަދެ ސަރުކާރު ކޮށިއެރީ އެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް އަދި ނާއިބް ރައީސް ފައިސަލް ނަސީމް: ވެންޓިލޭޓަރު ގަތުގައި ގޯސްތަކެއް ހެއްދެވިއިރު ދެ ބޭފުޅުންނަށްވެސް އެނގިވަޑައިނުގަންނަވާ --\nއަމީންގެ މައްސަލައާ ގުޅޭގޮތުން ގޮތް ނިންމަން ޕާލިމެންޓަރީ ގުރޫޕް އެއްވުމާއެކު ރައީސްގެ ވިސްނުންފުޅު މެންބަރުންނާއި ހިއްސާކުރެއްވިއެވެ. ރައީސް ވިދާޅުވީ އަމީނަކީ އެމަނިކުފާނު އައްޔަން ކުރެއްވި ބޭފުޅެއް ކަމަށެވެ. އެއީ އެމަނިކުފާނުގެ ކެބިނެޓް މެންބަރެއް ކަމަށެވެ. ކެބިނެޓްގައި ހިމެނޭ ކޮންމެ މެންބަރެއް ވަކިކުރުމުގެ ބާރު އެމަނިކުފާނުގެ އަތްޕުޅުގައި އޮތް ވާހަކައެވެ. އެެހެންވީމަ އެކަމުގެ ތެެރެއަށް އެމްޑީޕީގެ ޕީޖީން ވަކި ގޮތެއް ނުނިންމުމަށެވެ. އަދި އެމަނިކުފާނަށް ވަކި ގޮތަަކަށް އަަމަލު ކުރުމަށް ޕްރެޝަރު ނުކުރެއްވުމަށެވެ. އެކަން ރައީސް އިއްޔެ ވަނީ މެންބަރުންނަށް ހިއްސާ ކުރައްވާފައެވެ. މެންބަރުން ތިއްބަވާ ގުރޫޕްގައި އެ މޭރުމުން ރައީސް މެސެޖެއްވެސް ކުރެއްވިއެވެ. އަދި ރައީސް ދިފާއު ކުރައްވާ ވަފާތެރި މެންބަރުންނަށް ވަކިވަކިންވެސް އެކަން އެންގެވިއެވެ.\nމިއީ ރައީސަށް ވަފާތެރި މެންބަރުންގެ ވެސް ވިސްނުމެވެ. އެ މެންބަރުންވެސް އެދިވަޑައި ގެންނެވީ އަމީންގެ މައްސަލާގައި ގޮތް ނިންމަން ރައީސަށް ފުުރުސަތު ދެއްވުމަށެވެ. އެ ފުރުސަތު ނުދެއްވާ މަޖިލީހުން ނިންމާ ނިންމުމެއްގެ ސަބަބުން ސަރުކާރަށް ލިބޭނެ ގެއްލުން ބޮޑުކަން އެ މެންބަރުން ދަނެއެވެ. ސަރުކާރު ވެދާނެ ބަދުނާމަކާއި ސަރުކާރަށް އަމާޒުވެދާނެ ފާޑުކިޔުންތަކަށް ވިސްނެވި އެވެ. އެ މެންބަރުންނަށް އެހެންވަނީ ސަރުކާރު ދިފާއު ކުރުމަށް އޮތް އިހްލާސްތެރިކަމެއްގެ ސަބަބުން ތޯއްޗެވެ.\nނަމަވެސް މަޖިލީހަށް އޮތް ބާރު ދެއްކުމަށް އަބަދުހެން މަސައްކަތް ކުރާ ޓީމެއް އެމްޑީޕީގެ ޕީޖީގައި އޮވެއެވެ. އެ މެންބަރުން ތިއްބެވީ ރައީސަށް ފުރުސަތު ދެއްވައިގެން މައްސަލަ ރައީސް ބޭނުންފުޅުވާ ގޮތަކަށް ނިންމަވަން ފުރުސަތު ދެއްވާކަށް ނޫނެވެ. އެ މެންބަރުންނަށް މިހާރުވެސް ވަގުތު ގިނަ ވެއްޖެއެވެ. މާ ގިނަ ދުވަސް އަމީންގެ މައްސަލާގައި ހޭދަ ކުރެވިއްޖެ އެވެ. ކޯލިޝަންވެސް ރޫޅާލަން ޖެހޭ ކަމަށް ގަބޫލުކުރާ މެންބަރުން ގިނަ އެ ފެކްޝަނުން ބޭނުންވަނީ އަމީންގެ ކަންތައް ވަގުތުން ނިންމާލާށެވެ. އެކަން ކުރުމަށްފަހު ސަރުކާރަށް އަންނާނެ ޕްރެޝަރެއް ބަދުނާމަކަށް އެ މެންބަރުންގެ ފަރުވާލެއް ނެތެވެ.\n"އަޅުގަނޑުމެންވެސް މި ދިފާއު ކުރަނީ އަމީންއެއް ނޫން. އަޅުގަނޑުމެން މި ދިފާއު ކުރަނީ ސަރުކާރު. މި ތިބީ ރައީސް ސޯލިހުގެ ފަހަތްޕުޅުގައި. އަޅުގަނޑުމެން 31 މެންބަރުން މި ދަންނަވަނީ މިއީ ރައީސް ސޯލިހު ގޮތް ނިންމަވަން ޖެހޭ މައްސަލައެކޭ. އަނެއްކާ ރައީސް އެބައޮތް ވިދާޅުވެފައި އެކަން މަޖިލީހުން ކުރެއްވުން ރަނގަޅެއް ނޫނޭ. އެކަމު މިހާރު މި އޮޅުވާލަނީ އަޅުގަނޑުމެން މިއީ އަމީން ދިފާއުކުރާ ބައެކޭ ވިދާޅުވެ. އެއީ އެއް ނޫން ވާގޮތަކީ. އެ މެންބަރުންނަށް ހެޔޮ މި ސަރުކާރަށް ކޮންމެ ގޮތެއްވިޔަސް. އެހެންވީމަ ދެން ވާނެ ގޮތެއް ނުބަލާ އެ ގޮތަށް އަމީން ދުރުކުރަން އެ އުޅެނީ،" އަމީންގެ އިތުބާރުގެ މައްސަލަ މަޖިލީހަށް ވައްދަން ދެކޮޅު ހައްދަވާ މެންބަރަކު ވިދާޅުވިއެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ކޮވިޑް ކޮންޓްރޯލް ކުރުމަށް އެކުލަވާލި ޓާސްކް ފޯހުގެ އިސްވެރިންނާއެކު: އަމީން އިސްތިއުފާ ދެއްވީ ރައީސް ސޯލިހާއެކު ކުރެއްވި މަޝްވަރާތަކަކަށް ފަހު --\nމައްސަލަ މަޖިލީހަށް ވަދެ އެމްޑީޕީގެ ތެރޭގައި އަލުން އަރާރުމެއް ފެށުމެއް ރައީސް ސޯލިހަށް ގޮތް ހުސްވީ އެވެ. އެމްޑީޕީގެ ވަޒީރެއްގެ ގޮތުގައި ހުންނެވި ފައްޔާޒު އިސްމާއީލް ސަލާމަތް ކުރައްވަން އަމިއްލަފުޅު ޕާޓީގައި އަރާރުމެއް ހިނގިޔަސް އެހެން ޕާޓީއަކަށް ނިސްބަތްވާ ވަޒީރެއްގެ ސަލާމަތް ކުރަން އެ އަރާރުން ނުވެވޭނެ ކަން ރައީސަށް އެނގިވަޑައިގެންނެވީ އެވެ. އެހެންވީމަ ރޭ ވަރަށް ދިގުކޮށް އަމީނާއެކު މަޝްވަރާ ކުރެއްވީ އެވެ. އަދި ހާލަތުގެ ނާޒުުކުކަން ވިސްނަވައި ދެއްވީ އެވެ. އެމްޑީޕީގެ ތެރޭގައި ރައީސާ ދެކޮޅު ޓީމު އޮތީ ދޫދޭނެ ގޮތަކަށް ނޫން ކަން އަމީނަށް ދެންނެވީ އެވެ. އަމީނުގެ ސިޓީން އެކަން ޔަގީން ކޮށްދެ އެވެ.\n"އަޅުގަނޑު މަގާމުން ދުރުކުރުމަށް ވާންކުރާ ކުރުމަކީ ކޮންމެހެން އަޅުގަނޑަށް އަމާޒުވާ އެތިފަހަރެއް ކަމަކަށް ނުދެކެމެވެ. އަދި މި ހާލަތާއި ގުޅިގެން މަނިކުފާނާއި ކުރެވުނު މަޝްވަރާއިން ހާލަތު އަޅުގަނޑަށް ވަޒަން ކުރެވުނެވެ،" އަމީންގެ ސިޓީގައި ވިދާޅުވެފައި ވެއެވެ.\nނަމަވެސް އަމީންގެ އިސްތިއުފާއާއެކު ވެންޓިލޭޓަރުގެ އަޑު ކަނޑުވާނުލެވޭނެ އެވެ. ފަހަރުގައި އެމްޑީޕީގެ ޕީޖީގައި ހަރު އަޑުން އެ ވާހަކަ ދެއްކެވި މެންބަރުން ބަސް ހުއްޓި ހިމޭން ވެދާނެ އެވެ. ރައީސް ސޯލިހުގެ ހިތްވަރަށް ތައުރީފްކޮށް "ޒީރޯ ޓޮލަރަންސް" ގެ ނަމޫނާ ދައްކަވައިފި ކަމަށް ވިދާޅުވެ ވާހަކަަތައް ފައްޓަވާފާނެ އެވެ.\nއެހެން ވިޔަސް ވެންޓިލޭޓަރު ގޯސް އަމީނާ ހަމައިން ނުނިމޭނެކަން ރައްޔިތުންނަށް ގައިމެވެ. ކަށަވަރެވެ. ވެންޓިލޭޓަރު ގަތުމަށް ހިންގި ޑީލަށް ލަފާ ދެއްވި އެމްޑީޕީއަށް ނިސްބަތްވާ އޭޖީގެ ވާހަކަ އާއި މާލިއްޔަތު ގަވާއިދުގައި ހުރި ލުއިތައް ސާފުކޮށް ދެއްވާ އެ ޑީލް ކުރިއަށް ގެންދެވުމަށް ހުއްދަ ދެއްވި އެމްޑީޕީއަށް ނިސްބަތްވާ މާލީ ވަޒީރު ފޮނުއްވެވި ސިޓީތަކުގެ ވާހަކަ ރައްޔިތުން ދައްކަވާފައެވެ. އަދި އެ ހުރިހާ ކަމެއް ބައްލަވަން ޖެހިވަޑައިގަންނަވާ އެމްޑީޕީގެ އެންމެ އިސް ލީޑަރު ރައީސް ސޯލިހުގެ ޒިންމާތަކުގެ ވާހަކަވެސް ރައްޔިތުން ދައްކަވާނެއެވެ.\nނޫނީ ފަހަރުގައި އެ ނޫން ވާހަކަތަކެއްވެސް ތިލަވެ މުޅި މަންޒަރު ސާފުވެ މިހާތަނަށް ފޮރުވިފައި އޮތް އަސްލު ވާހަކަ ތެދުވެގެންފާނެ އެވެ. އަމީންގެ އިސްތިއުފާއާއެކު އަމީންގެ ބޮލުގައި އެޅިފައިވާ ބަދުނާމުން ސަލާމަތްވެވަޑައިގަތުމަށް އޭނާވެސް ވާހަކަ ދައްކާފާނެއެވެ. އެއީ މި ވަގުތު ކަމަަށް ނުވިޔަސް އެ ތުހުމަތުތައް އަމީންގެ ބޮލުގައި އެޅުވިގެން ހެވިފައި ގިނަ ދުވަހަކު ނުހުންނާނެކަން ގައިމެވެ. އެ ދުވަހުން އަމީންވެސް ވާހަކަ ދައްކަވާނެއެވެ. އޭރުން ހާމަވާ ހަގީގަތް އަދި މާ ގިނަ ވާހަކައެވެ. ފަހަރުގައި މުޅި މަންޒަރުވެސް ބަދަލުވެދާނެއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން ކޮރޯނާ ވައިރަސް ކޮވިޑް-19


އިމްރާނާއި ދެކޮޅަށް ކުޅުމަށް މެންޗެސްޓާ ޔުނައިޓެޑްގެ ކުރީގެ ކީޕަރު ރާއްޖެ އަތުވެއްޖެ | Jazeera\tއިމްރާނާއި ދެކޮޅަށް ކުޅުމަށް މެންޗެސްޓާ ޔުނައިޓެޑްގެ ކުރީގެ ކީޕަރު ރާއްޖެ އަތުވެއްޖެ - Jazeera\nއިމްރާނާއި ދެކޮޅަށް ކުޅުމަށް މެންޗެސްޓާ ޔުނައިޓެޑްގެ ކުރީގެ ކީޕަރު ރާއްޖެ އަތުވެއްޖެ\nޢަލީ ޔާމީން December 27, 2018 55 views0\nރާއްޖޭގެ ތާރީހުގައި އުފެދުނު އެންމެ މޮޅު ގޯލްކީޕަރު އިމްރާން މުހައްމަދު، ގައުމީ ޓީމަށް ކުޅުން ހުއްޓާލުމާ ގުޅިގެން އޭނާގެ ޝަރަފުގައި ކުޅޭ ހާއްސަ މެޗަށް، މެންޗެސްޓާ ޔުނައިޓަޑްގެ ކުރީގެ ގޯލްކީޕަރު ޕީޓާ ޝުމައިކަލް ރާއްޖެ އަތުވެއްޖެ އެވެ.\nޝްމައިކަލް، މިއަދު ރާއްޖެ އައުމުން، ވެލާނާ އިންޓަނޭޝަނަލް އެއާޕޯޓުން އޭނާ އަށް މަރުހާބާ ކީ، އިމްރާން އާއި އެފްއޭއެމް އިސްވެރިންނެވެ. އިމްރާންގެ ޝަރަފުގެ މެޗު އޮންނާނީ މިއަންނަ އާދިއްތަ ދުވަހުގެ ރޭގަ އެވެ. އޭގެ ކުރިން ކުރިން މާދަމާ ބާއްވާ އެފްއޭއެމްގެ މޯލްޑިވުސް ފުޓްބޯލް އެވޯޑް ހަފާުލާގައި އޭނާ ބައިވެރިވާނެ އެވެ.\nޝުމައިކަލް ޔުނައިޓަޑްގައި ކުޅުނު އަށް އަހަރު ތެރޭގައި އޭނާ ވަނީ ޔުނައިޓަޑާއެކު ފަސް ފަހަރަށް ޕްރިމިއާ ލީގް ހޯދާފަ އެވެ. އެފްއޭ ކަޕް ތިން ފަހަރު ހޯދި އެވެ. ލީގް ކަޕާއި ޔޫއެފާ ޗެމްޕިއަންސް ލީގް އެއް ފަހަރު ހޯދި އެވެ.\nޝުމައިކަލްގެ މަޝްހުރޫކަން މުޅި ދުނިޔޭގައި ވިދާލީ، 1992 ވަނަ އަހަރު ޑެންމާކުން ޔޫރަޕްގެ ޗެމްޕިއަންކަން ހޯދިއިރު އޭނާ ދެއްކި މޮޅު ކުޅުމުގެ ސަބަބުންނެވެ.\nޝުމައިކަލްގެ އިތުރުން ރެއާލް މެޑްރިޑްގެ ކުރީގެ ޑިފެންޑަރު މިޝޭލް ސަލްގާޑޯ ވަނީ މިދިޔަ އަންގާރަ ދުވަހު މާލެ އައިސްފަ އެވެ. އަންނަ އާދިއްތަ ދުވަހުގެ ރޭ ކުޅޭ މެޗުގައި ޝްމައިކަލް އާއި ސަލްގާޑޯ ކުޅޭނީ އިމްރާންގެ ޓީމާ ދެކޮޅަށެވެ.\n2000 ވަނަ އަހަރު ގައުމީ ޓީމަށް އިމްރާން ކުޅުން ހުއްޓާލީ އޭޝީއަން ކަޕުގެ ކޮލިފައިން ބުރަށް ރާއްޖެ ގެންގޮސް ދިނުމަށް ފަހު 2016 ވަނަ އަހަރު ސެޕްޓެމްބަރު މަހު އެވެ.


Sentey ves maafah edhefi\nމިދިޔަ މަހު ގުއާމް އާ ދެކޮޅަށް ރާއްޖެއިން ކުޅެނު މެޗަށް އެކުލަވާލި ސްކޮޑަށް ނެގުމުންވެސް، ޓީމާއެކު ނުދިޔަ އީގަލްސްގެ ފޯވަޑް އަލީ ފާސިރު (ސެންޓޭ) މާފަށް އެދެފި އެވެ.\nގުއާމް މެޗަށް ތައްޔާރު ވުމަށާއި އެ ގައުމަށް ދަތުރު ކުރަން ވިސާ ޖެހުމަށް ގައުމީ ޓީމު ލަންކާއަށް ފުރި ދުވަހު ސެންޓޭގެ އިތުރުން އޭނާ އާއެކު އީގަލްސްއަށް ކުޅޭ އަނެއް ފޯވަޑް އަހްމަދު ރިޒުވާން (ރިޒޭ) ޓީމާއެކު ނުދެ އެވެ. އެކަމާ ގުޅިގެން ރީޒޭ ވެސް ވަނީ އިއްޔެ މާފަށް އެދެފަ އެވެ.\nއާއިލީ ކަމެއް ދިމާވެގެން ގައުމީ ޓީމާއެކު ދެވެން ނެތްކަން ސެންޓޭ އެންގި އެވެ. ނަމަވެސް ސެންޓޭ ވަނީ އެދުވަސް ވަރު އަމިއްލަ ރަށް ބ. އޭދަފުށީގައި ބޭއްވި މުބާރާތެއް ކުޅެފަ އެވެ. ޓީމާއެކު ނުދިއުމުން ސެންޓޭގެ މައްޗަށް 50،000 ރުފިޔާގެ ޖޫރިމަނާއެއް އެފްއޭއެމުން ކުރި އެވެ. އަދި އެ ފައިސާ ނުދައްކަނީސް ލީގް މެޗެއް ނުކުޅެވޭނެ ގޮތަށް އަދަބު ދިނެވެ. އެފައިސާއަށް ޖާމިނުވެ ފައިސާ ދައްކާނެ ކަމަށް އީގަލްސްއިން ބުންޏެވެ. އަދި އެއަށް ފަހު އޮތް ލީގް މެޗުން ފެށިގެން އޭނާ އާއި ރިޒޭ ވެސް ކުޅެން ފެށި އެވެ.\nފޭސްބުކްގައި ސެންޓޭ ބުނެފައި ވަނީ، އޭނާ އަށް ހެދުނު ގޯސް ގަބޫލު ކުރާ ކަމަށާއި އަދި އެކަމަށް ގައުމީ ޓީމާއި އެފްއޭއެމް އާއި އާންމުންގެ ކިބައިން މާފަށް އެދޭ ކަަމަށެވެ. "ގައުމީ ޓީމާއެކު ނުދިއުމުން އެކަމުގެ ފުރިހަމަ ޒިންމާ ނަގަން،" ސެންޓޭ ލިޔެފައި ވެއެވެ. "އަހަރެން ގަބޫލު ކުރަން އަހަރެން އެ ކުރި ކަންތައްތަކަކީ ޕަބްލިކުން ބަލައިގަންނާނެ ކަމެއް ނޫންކަން."\nމި މަހު ސީރިއާ އާ ދެކޮޅަށް ކުޅުނު މެޗަށް ސެންޓޭ އާއި ރިޒޭ ސްކޮޑަށް ނަގާފައެއް ނުވެ އެވެ. އެއީ ގައުމީ ޓީމަށް ސެންޓޭ ކުޅެން ފެށި ފަހުން އިންޖަރީ އެއް ނެތި އޭނާއަށް ސްކޮޑުން ފުރުސަތު ނުދިން ފުރަތަމަ ފަހަރެވެ.\nމި އަންނަ މަހު ފިލިޕީންސާއި ގުއާމް އާ ދެކޮޅަށް ކުޅޭ މެޗަށް އެކުލަވާލާ ސްކޮޑުން ސެންޓޭއަށް ފުރުސަތު ދޭނެ ކަމަށް ބެލެވެ އެވެ. މިދިޔަ އާދިއްތަ ދުވަހުގެ ރޭ ލީގްގައި އީގަލްސް އާއި ދަ ގުރާންޑޭ ކުޅުނު މެޗަށް ފަހު ގައުމީ ޓީމުގެ ކޯޗް ޕީޓާ ޝެގަޓް ވަނީ ސެންޓޭ އާ ވާހަކަ ދައްކަން އީގަލްސްގެ ބެންޗު ކައިރީގައި ހުރެފަ އެވެ.\nސެންޓޭ އަކީ ގައުމީ ޓީމުގެ މުހިންމު ކުޅުންތެރިޔެކެވެ. މިދިޔަ އަހަރު ސާފް ޗެމްޕިއަންޝިޕް ރާއްޖެއަށް ހޯދައިދިނުމަށްޓަކައި ފައިނަލުގައި އިންޑިއާ ކޮޅަށް ރާއްޖޭގެ ދެ ވަނަ ލަނޑު ކާމިޔާބު ކުރީ އޭނާ އެވެ. އަދި އޭނާއަކީ ޓީމުގެ އެއް ވައިސް ކެޕްޓަންވެސް މެ އެވެ. ޖުލައި މަހު ބޭއްވި އިންޑިއަން އޯޝަން އައިލެންޑް ގޭމްސްގައި ރާއްޖޭގެ ކެޕްޓަންކަން ކުރީވެސް އޭނާ އެވެ.


Bodu gurubaanee ge agu ranun!\nދީމާާ: ގައުމަށް ކާމިޔާބީ ހޯދައިދިން -- ފޮޓޯ: އެމްއޯސީ\nފާތުމަތު ދީމާ އަލީގެ ކެރިއާ ބިނާ ކުރުމަށް އޭނާގެ މައިންބަފައިން ބޮޑު ގުރުބާނީއެއް ވިއެވެ. އަމިއްލަ ގައުމު ދޫކޮށް، އެހެން ގައުމެއްގައި ދިރިއުޅުމަކީ ފަސޭހަ ކަމެއް ނޫނެވެ. އެތައް ގޮތަކުން ހަރަދު ބޮޑުވެސް ކަމެކެވެ.\nދަރިފުޅުގެ ކުރިމަގަށްޓަކައި އެ ދެމެފިރިންވީ ގުރުބާނީން އުފާވެރިކަން އިހްސާސް ކުރީ އެ މަންމަ އާއި ބައްޕަ އެކަންޏެއް ނޫނެވެ. މުޅި ގައުމަށް އެ ގުރުބާނީން އުފާވެރިކަން ލިބިއްޖެ އެވެ. އިންޑިއަން އޯޝަން އައިލެންޑް ގޭމްސްގެ ތިން ރަން މެޑަލް ރާއްޖެއަށް ހޯދައި ދިނުމަށް ދީމާވީ ގުރުބާނީން ކޮންމެ ރައްޔިތެއްގެ ލޮލުން އުފާވެރި ކަމުގެ ކަރުނަ ނީރާލި އެވެ.\nއުމުރުން އެންމެ 11 އަހަރުގެ ދީމާގެ ހުނަރާ މެދު އުފައްދާނެ ސުވާލެއް ވެސް ނެތެވެ. އޭނާ އަށް ތައުރީފު ކުރަނީ ދިވެހިން އެކަންޏެއް ނޫނެވެ. އޭނާ އާ ދެކޮޅަށް ނުކުތް އިދިކޮޅު ކުޅުންތެރިންނާއި އެ ކުޅުންތެރިންގެ ކޯޗުންނެވެ.\nދީމާގެ މަންމަ އޭނާގެ ގައިގައި ބައްދާލަނީ --- ފޮޓޯ: އެމްއޯސީ\nގޭމްސް ބޭއްވި މޮރިޝަސްގެ އެންމެ ތަޖުރިބާކާރު ކުޅުންތެރިޔާގެ މައްޗަށް ދީމާ ކުރި ހޯދި އެވެ. އޭނާގެ އުމުރާއެކު ހޯދަމުން ދާ ކާމިޔާބުތަކުން ކުރިމަގުގައި ރާއްޖޭގެ އެންމެ މަގުބޫލް އެތުލީޓަކީ ދީމާ ކަމަށް ބުނުމުގެ ފުރުސަތު އެބައޮތެވެ. އެކަމަށް ކުރެވޭ އުންމީދު ވެސް ބޮޑެވެ.\n"އުމުރުން އެންމެ 11 އަހަރު، އެއް މުބާރާތެއްގައި ގައުމަށް ތިން ރަން މެޑަލް ހޯދައި ދިނުމަކީ އާދަޔާ ހިލާފު ކާމިޔާބަކަށް ނޫނީ ނުވާނެ." ދީމާ އާ ބެހޭގޮތުން ސްޕޯޓްސް މިނިސްޓަރު ވިދާޅުވި އެވެ.\nދީމާގެ ބައްޕަ އޭނާ އުރާލައިގެން -- ފޮޓޯ: އެމްއޯސީ\nނާކާމިޔާބުވި ކުޅިވަރުތަކަށާއި އެތުލީޓުންނަށް ދީމާ ފިލާވަޅެއް ދަސްކޮށް ދީފި އެވެ. ކާމިޔާބަކީ އެކަމަށް ސަމާލުކަން ދީގެން ބުރަ މަސައްކަތުން ނޫނީ ނުލިބޭނެ އެއްޗެއް ކަމެވެ. ނާކާމިޔާބު ކުރިމަތިވި ކޮންމެ ކުޅިވަރަކަށް ހެދުނު ގޯސްތަކަށް ވިސްނާއިރު ގިނަ ކަންކަމެއް އަތުން ދޫކޮށް ލެވިފައި ހުއްޓެވެ.\nއެހެންނަމަވެސް ދީމާ ގޭމްސްއާ ކުރިމަތިލީ އެ ހުރިހާ ކަމަށް ތައްޔާރު ވެގެންނެވެ. އޭނާގެ މުޅި ސިކުނޑި ސަމާލުކަން ދީފައި ވަނީ އެކަމުގެ މައްޗަށެވެ. ދީމާގެ ވާހަކަ މިއަދު މުޅި ގައުމުގައި ދެކެވެނީ އޭނާ އާއި އޭނާގެ ލޮބުވެތި މަންމަ އާއި ބައްޕަ ވީ ގުރުބާނީންނެވެ. އެ ގުރުބާނީގެ އަގު މިއަދު މިނެކިރެނީ ރަނުންނެވެ.


Hukuru dhuvahuge evvumaa dhekolhah salaamathee baaruthakun inzaaru dheefi | Mihaaru\nޚަބަރު / ކުއްލި ނުރައްކަލުގެ ހާލަތު\nހުކުރުދުވަހުގެ އެއްވުމާ ދެކޮޅަށް ސަލާމަތީ ބާރުތަކުން އިންޒާރުދީފި\n12 ފެބުރުއަރީ 2018 - 17:40\nއަންނަ ހުކުރުދުވަހު މާލެއަށް އެކި ރަށްރަށުން މީހުން އެއްވެ" ގައުމުގެ އަމާންކަމާއި ސުލްހަމަސަލަސްކަން ނަގާލަން" އުޅޭ ކަމަށް ބުނެ، އެފަދަ ހަރަތާކްތަކާ ދެކޮޅަށް ހަރުކަށި ފިޔަވަޅު އަޅާނެ ކަމުގެ އިންޒާރު، ފުލުހުންނާއި ސިފައިން ދާދި ދެންމެއަކު ދީފި އެވެ.\nފުލުހުންނާއި ސިފައިންގެ މީޑިއާ ދެ އޮފިޝަލަކު އިއްވެވި ތަފާތު ދެ ބަޔާނުގައި ބުނެފައި ވަނީ މިހާރު ރާއްޖޭގައި ގާއިމްވެފައިވާ ހަމަޖެހުން ނަގާލާ، ހަމަނުޖެހުން އުފައްދަން ބަޔަކު މަސައްކަތްކުރާ ކަމުގެ މައުލޫމާތު ލިބިފައިވާ ކަމަށެވެ.\nފުލުހުންގެ ތަރުޖަމާން އަހުމަދު ޝިފާން އިއްވެވި ބަޔާނުގައި ބުނެފައިވާ ގޮތުގައި މާލެ އާއި ރަށްރަށުގައި ސަލާމަތީ ބާރުތަކާ ދެކޮޅަށް ނުކުމެ، ހަމަނުޖެހުން ހިންގާނެކަމުގެ މައުލޫމާތު ވެސް ވަނީ ލިބިފަ އެވެ. އެހެންކަމުން އެފަދަ އެއްވެސް ފުރުސަތެއް ފުލުހުން ނުދޭނެ ކަމަށް ވެސް އޭނާ ވިދާޅުވި އެވެ.\n"ގާނޫނާ ހިލާފަށް އެއްވެ، ހަމަނުޖެހުން އުފައްދަން އެއްވެސް ފުރުސަތެއް ދިވެހި ފުލުހުން ނުދޭނަން،" ޝިފާން ވިދާޅުވި އެވެ.\nފުލުހުން ބުނި ގޮތުގައި ރޭ އައްޑޫ ސިޓީގައި ހިނގި އަލިފާނުގެ ދެ ހަދިސާގެ ފަހަތުގައި ވެސް ވަނީ ހަމަނުޖެހުން އުފެއްދުމުގެ މަގުސަދެވެ. އެހެންކަމުން އެ މައްސަލަ ބަލައި، އޭގައި ބައިވެރިވާ މީހުން ހޯދުމުގެ މަސައްކަތް ކުރަމުން އަންނަ ކަމަށް ވެސް ފުލުހުންގެ ބަޔާނުގައިވެ އެވެ.\nބަޔާނުގައި ބުނީ ގާނޫނީ ސަރުކާރާއި ރައްޔިތުންގެ ހިމާޔަތުގައި ތަފާތުކުރުމެއް ނެތި އަބަދުވެސް ފުލުހުން ދެމިތިބޭނެ ކަމަށެވެ. އަދި އިސްލާމްދީނާއި ދިވެހި ގައުމުގެ ހިމާޔަތުގައި ކުރަންޖެހުނު ކޮންމެ ކަމެއް، ފަސްޖެހުމެއްނެތި ކުރާނެ ކަމަށް ވެސް ފުލުހުން ބުންޏެވެ.\n"ފުލުހުންނަކީ ގައުމުގެ ދިފާއުގަ އާއި ރައްޔިތުންގެ ސަލާމަތާ ރައްކާތެރިކަން ކަށަވަރުކޮށްދީ، ގާނޫނުގެ ބާރުވެރިކަން ދެމެހެއްޓުމުގެ ގާނޫނީ ބާރުދެވިފައިވާ ފަރާތްކަމުގައި ވީހިނދު ގައުމުގެ އަމާންކަމާއި މަސްލަހަތު ހިމާޔަތްކުރުމަށް ފުލުހުންނަށް ލިބިފައިވާ ގާނޫނީ ބާރު އޭގެ އެންމެ މަތީ ދަރަޖައިގައި ބޭނުންކުރާނެކަން މިފުރުސަތުގައި ދަންނަވަމެވެ،" ބަޔާނުގައިވެ އެވެ.\nފުލުހުން ބުނިގޮތުގައި ގައުމުގައި ސުލްހަވެރިކަމާއި އަމާންކަން ގާއިމްވެފައި މިއޮތީ ގިނަ ބައެއްގެ މަސައްކަތުންނެވެ. އެކަމުގެ ފައިދާ ހުރިހާ ރައްޔިތުންނަށް ލިބެމުން އަންނަ ކަމަށް ވެސް އެ ބަޔާނުގައިވެ އެވެ.\nއެމްއެންޑީއެފުން ބުނީ ރާއްޖޭގެ ސިޔާސީ ބައެއް ފަރާތްތަކުން ހުކުރުދުވަހު ބާއްވާ އެއްވުމަކީ އަމާންކަން ނަގާލަން ބާއްވަން އުޅޭ އެއްވުމެއް ކަމަށެވެ.\n"ރާއްޖޭގައި ގާއިމްވެފައިވާ އަމާންކަން ނަގާލުމުގެ އެއްވެސް ފުރުސަތެއް އެއްވެސް ފަރާތަކަށް ދިވެހި ސިފައިން ނުދޭނެކަމުގެ ޔަގީންކަން ދިވެހި ލޮބުވެތި ރައްޔިތުންނަށް އަރުވަން" ކަމަށް ސިފައިންގެ ތަރުޖަމާން އާދަމް އާޒިމް އިއްވެވި ބަޔާނުގައިވެ އެވެ.\nފުލުހުން ބުނީ ރާއްޖޭގައި ކުއްލި ނުރައްކަލުގެ ހާލަތު އިއުލާންކޮށްފައި އޮތަސް އެއްވެއުޅުމުގެ މިނިވަންކަން ދީފައިވާ ކަމަށެވެ. ނަމަވެސް ގާނޫނާ ހިލާފަށް އެއްވެ އުޅެ ހިންގާ ހަރަކާތްތައް ހުއްޓުވާނެ ކަމަށާއި މާލެ އަށް މީހުން އެއްކުރުމުގެ މަސައްކަތްކުރާ ފަރާތްތަކާ ދެކޮޅަށް ވެސް ހަރުކަށި ފިޔަވަޅު އަޅާނެ ކަމަށް ބުނެފައިވެ އެވެ.\nއެއްވެ އުޅުމުގެ މިނިވަންކަން އޮތް ކަމަށް ފުލުހުން ބުނި ނަމަވެސް އިދިކޮޅު ފަރާތްތަކުން ބާއްވާ ގިނަ އެއްވުންތައް ރޫޅާލައި، މީހުން ފޮނުވާލާ ކަމަށް، އެ ފަރާތްތަކުން ބުނެ އެވެ. އެކަމަކު ވެރިކަން ކުރާ ޕީޕީއެމްގެ ހުރިހާ ޖަލްސާތަކެއް، މާލޭގެ ކޮންމެ ތަނެއްގައި ވެސް، އެއްވެސް ހުރަހެއް ނެތި ބޭއްވުމުގެ ފުރުސަތު ފުލުހުން ދޭ ކަމަށް ބުނެ އިދިކޮޅު ފަރާތްތަކުން ޝަކުވާ ވެސް ކުރެ އެވެ.\nފުލުހުން އެމްއެންޑީއެފް ކުއްލި ނުރައްކަލުގެ ހާލަތު އިދިކޮޅު ފަރާތްތައް މުޒާހަރާ ދިވެހި ސިފައިން ރައީސް މުހައްމަދު ނަޝީދު\n50 ކޮމެންޓް, 179 ރިއެކްޝަންސް\nމުޒާހަރާއަކަށް ނިކުމެ ވާނެ ފައިދާއެއްނެތް. ސިޔާސީ މީހުން ރައްޔިތުންގެ ބޭނުންކުރަނީ ނަހަމަ ގޮތުގަ. ގައުމަށް ގެނެވިފަ އޮތް އެއްވެސް ހަމަޖެހުމެއް ނެތް މުޒާހަރާއަކުން. ރައްޔިތުން ނަހަމަ ގޮތުގައި ބޭނުންކޮށްގެން މުޒާހަރާއިން ސަރުކާރު ބަދަލުކުރުމަށްވުރެ ވޯޓުން ދެއްކުން މާ ރަގަޅު. ވޯޓްނުލެވޭނެ ގޮތަކަށް އަދި ހެދީކީ ނޫން. އެހެން މީހަކަށް ކުރިމަތިލެވެން ނެތީކީ ނޫން. އެދުވަސް އައިމަ ރަގަޅު މުޒާހަރާކުރަން. ސިޔާސީ ވަކި ބަޔަކު ބޭނުންވާހާ ގޮތެއް ހަދަން މުޒާހަރާކޮށްގެން އެމީހުންނަށް ފައިދާކޮށްދެވިއްޖެ ކުރިން އެތައް ފަހަރަކު. ގައުމު އިތުރަށް ފަސާދަވީ.\nއިދިކޮޅު ނައްތާލުމީ އެންމެ ޚުދުމުޚުތާރު ސިފަ\nލޮބުވެތި ރައްޔިތުންނަށް ނިކަންޔަގީކަން ދޭނެ. މުޖުތަމުގައި މިހިގާ މީހުންކަތިލުމާއި މަގުފޭރުމާއި މާރާމޭރި ނިކަންހުއްޓުވާބަލަ. ކުއްކުރާމީހުންނަށް އިނޒާރުދީ އެއަށްއަމލީ ސިފަގެނެސްބަލަ އަހަރުމެން ތިބޭނަން އަތްޖަހަން. އެކަމަކު މިހާރުތިއުޅޭގޮތެއް ގާނޫނާއި ގަވާއިދާ އެންމެނަށްވެސް އިގޭގޮތަށް އެއޮތީ ދިވެހިބަހުން ލިޔެވިފަ. އަރަބިން އޮތްނަމަތާ ބަޔަކަށް ކޮށިއަރާނީވެސް އަދި ކިޔަން އެގުނަސް މާނައެއް ނޭގޭނެވިއްޔާ އަހަރުމެންްނަކަށް..\nމިމީހުނަށްއޮތީ ބިރުވެރިކަމުގެ ހަބަރުދިނުން އެކަނިތަ. ޢިންޒާރުދޭކަށް ނުޖެހޭ. ގާނޫނާ ހިލާފުކަމެއް ފުލުހަކު އަދި ސިފައިންގެ މީހަކު ކުރިޔަސް އެމީހަކަށް އަދަބު ހައްގު.\nކޮން މުޒާހަރާއެއް ކުރާކައް؟ އެންމެ ފަހުވަގުތު އީސީ ހަބީބޫ ހައްޔަރުކޮށްފައި ބުނާނެ ކިހިނެއްހޭ އިލެކްޝަނެއްވެސް ދެން ބޭއްވޭނީ މިހާ ހިސާބައް މިއޮތީ ކޮރަޕްޝަންގެ ކަންކަން ހިނގާފައޭ. ދެން ނުބާއްވާނެ އިންތިޚާބެއްވެސް. ތިކުރަންއުޅޭ މުޒާހަރާއަކުން ކުރާނެ ފައިދާއެއް ނެތް. ރައްޔިތުން މާޔޫސްވާތީ އަންނި ފާޑުފާޑުގެ ވާހަކަ ދައްކައިގެން ހިފެހެއްޓޭތޯ ބަލަނީ. ނުވާނެ އެއްގޮތެއްވެސް.\nމާޔޫސް ކަމަކީ ނިކަމެތިވުން. ބޯހިޔާވަހިކަމަކީ އެންމެ އަސާސީ ބޭނުން. ތިމާމެންގެ ފުލެޓާ ބެހުނުވަރު އެއޮތީފެންނަން.\nއެއީ ޕީ.ޕީ.އެމްގެ އެއްވުމަކަށް ނުވީމަތާ އިންޒާރު ދެނީ؟ ލަދެއް ހަޔާތެއްގެ ކަންފުޅެއްވެސް ހަމަ ނެތީ.\nސަލާމަތީ ޚިދުމަތްތަކުން ޤާނޫނާ އެއްގޮތަށް ޢަމަލުކުރާނަމަ އަމާންކަން ޤާއިމްވެފައި އޮންނާނެއެވެ. ނަމަވެސް މިހާރަކަށް އައިސް ރާއްޖޭގެ އަމާންކަމާއި ސުލްޙަ ގެއްލެމުންދަނީ ސަލާމަތީ ޚިދުމަތްތަކުން ވެރިކަމުގައި ތިބޭ ފަރާތްތަކުން ކުރާ ޤާނޫނާ ޚިލާފްކަންކަން ނުހުއްޓުވާ، އެފަރާތްތަކުން ކުރާ ޤާނޫނާ ޚިލާފް ކަންކަމަށް އެއްބާރުލުންދޭތީއެވެ. ކިތައްމެ އިންޒާރެއް ދިންނަމަވެސް ހައްޤުބަސް ބުނުމުގައި ފަސްނުޖެހޭމީހުން ތިބޭނެއެވެ.\nދިވެހި ސިފައިންނާއި ފުލުހުން ކުރައްވާ ބުރަ މަސަތްކަތަށް އައްސަރި ބަހާއި ސާބަސް. މިހާތަނަށް އެމްޑީޕީ ބައިވެރިވި އެއްވުމަކަށް ތިންސަތޭކަ މީހުން ހަމަވިޔަސް މިޤައުމުގެ ތަރައްޤީ ނެތިކޮށްލާ ފަނާ ކޮށްލުން ނޫންކަމެއް ނުކުރޭ.\nކޮން އިންޒާރެއްދޭކަން، ވަގުން ތައް ހައްޔަރު ކުރަން ކެރޭނެބާ\nމިރާއްޖެއަކު ނެެއްމިހާރަކު ނަޝީދު ވެރިކަމަގެންނަން ބޭނުންވާމިހަކު.\nހަަމަ އެގޮތަށް ޔާމީނު ވެރިކަމުގަ ބަހައްޓަން ބޭނުން ވާ ދިވެހި ރައްޔިތަކުވެސް ނެތް. ނިހާނުމެން އަދުރޭ މެން ކަހަލަ މަދު ކަނޑުކޮހުންތަކެއް އުޅޭނީ\nދެން ޔާމިންގެ ވެރިކަމަށް ބޭނުން މީހުން އެބައުޅޭތަ މިސަރުކާރުގެ ކޮރަޕްޝަނުން އިންތިހާޔަށް ފައިދާ ލިބޭ މީހުން ވިޔަފާ؟\nނަސީދަ ވާދަކޮއްލަން ފުރުސަތުދީފަ ތިހެން ކިޔާ.\nދެން އަހަރުމެން މި އުޅެނީ ރާއްޖޭން ބޭރުގަ؟


SunOnline: REPORT - Siyaasee magaamuthakuge israafu huttuvan jehey!\nސިޔާސީ މަގާމުތަކުގެ އިސްރާފު ހުއްޓުވަން ޖެހޭ!\nއަހްމަދުﷲ އަބްދުލްހާދީ 08 Feb 2021, 08:53\nސަރުކާރުގެ ގިނަ އޮފީސްތަކެއް ހުންނަ ވެލާނާގެ. _ފޮޓޯ/އަރުޝަދު އަހުމަދު)\nބައެއް މީހުން ބުނެ އެވެ؛ ރާއްޖޭގައި ސިވިލް ސާވިސްގެ ވަޒީފާއެއް އަދާކުރުމަކީ ފޫ ނެތް ފަޔަށް ފެން ފުރުން ކަހަލަ ކަމެކެވެ. ވަޒީފާ ހޯދަން އެހާ އުނދަގޫއިރު ލިބޭ ކުޑަ މުސާރަކޮޅާ އެކު ދިރިއުޅުމުގެ ހަރަދުތައް ހަމަޖެއްސޭ ވަރުގެ އެއްޗަކަށް ނުވެ އެވެ. ކިތަންމެ މަސައްކަތެއް ކުރިޔަސް ވަޒީފާގެ ކުރިއެރުމެއް ވެސް ނުލިބެ އެވެ. ގިނަ އަދަދެއްގެ ފައިސާ އާއި އުމުރުގެ ބޮޑު ބައެއް އެކަމަކަށް ދުއްވާލައިގެން ހޯދި މަތީ ތައުލީމުގެ ސެޓްފިކެޓު ވެސް ވަނީ ބޭކާރެވެ. މިއީ ސިވިލް ސާވިސް ވަޒީފާއެއްގައި ހުންނަ ކޮންމެ މީހެއްގެ ކަހަލަ ގޮތަކަށް ޝަކުވާއެކެވެ.\nސިވިލް ސާވެންޓުން މި ޝަކުވާތަކުގައި ތިއްބާ ކޮންމެ ހަތަރު އަހަރަކުންހެން ބަދަލުވާ ސަރުކާރަކާއިއެކު ސިޔާސީ މަގާމުތަކެއް އުފައްދާ ބޮޑު މުސާރަދެ އެވެ. ތައުލީމާއި ތަޖުރިބާ ނެތަސް މި ބޭފުޅުންނަށް އޮތީ ބޮޑު މުސާރައާއި، ކުރިއެރުމުގެ މަގު ކޮށައި އަލިކޮށްދީ އާސުމާނަށް އަރުވައިފަ އެވެ. މިކަހަލަ މަގާމެއް ހޯދަން އޮތް ހަމައެކަނި ޝަރުތަކީ ސިޔާސީ ގުޅުންތަކާއި ރަހުމްތެރިންނެވެ. ޕާޓީގެ އެކްޓިވިސްޓަކަށްވީމާ ވެސް ޝަރުތުހަމަވީ އެވެ.\nސިވިލް ސާވިސްގެ ވަޒީފާތަކާއި ސިޔާސީ މަގާމުތަކުގެ މުސާރައިގެ ފަރަގަށް އެކަނި ބަލައިލިޔަސް މި ބޮޑު ބޭއިންސާފު އެ އޮތީ ފެންނާށެވެ.\nމިހާރު ސުވާލަކީ؛ މިގޮތަށް ކަންތައް އޮތުމަކީ ޑިގްރީ ނުވަތަ މާސްޓާޒް ސެޓްފިކެޓާއިއެކު ވަޒީފާއެއް ނުލިބިގެން ގަނަތެޅޭ ދިވެހި ޒުވާނާއަށް އިންސާފުވެރި ގޮތެއް ހެއްޔެވެ؟ ޕްރޮމޯޝަނެއް ނެތި އުމުރުގެ ޒުވާން ދައުރު ހޭދަކުރާ އެއް މަގާމެއްގައި މަސައްކަތްކުރާ ސިވިލް ސާވެންޓަށް މިއީ އިންސާފު ހެއްޔެވެ؟ މުސާރަކޮޅުން ގޭގެ ކަންކަން ނުބެލި ދަރަނިވެރިވާ ސިވިލް ސާވެންޓަށް މިއީ އިންސާފު ހެއްޔެވެ؟ ޕާޓީ ކުލައިގެ ސަބަބުން މި ބަޔަކު އެމީހުންގެ ސިވިލް ސާވެންޓުންގެ މައްޗަށް އަމުރުކުރަން ތިބުމަކީ ސިވިލް ސާވެންޓުންނަށް ހައްގު މިންވަރު ހެއްޔެވެ؟\nއެންމެ އާދައިގެ ސިވިލް ސާވިސް މުވައްޒަފެއްގެ އަސާސީ މުސާރަ ގާތްގަނޑަކަށް 5،000-7،000 ރުފިޔާއަށް އަރާއިރު އެލަވަންސާއިއެކު 9،000-10،000 އާއި ހިސާބަށް އަރާފާނެ އެވެ. މަތީ ތައުލީމުގެ ސެޓްފިކެޓެއް އަތުގައި އޮންނަ ޑިރެކްޓާ ފަންތީގެ މުވައްޒަފެއްގެ އަސާސީ މުސާރައަކީވެސް ގާތްގަނޑަކަށް 15،000 ރުފިޔާ އެވެ.\nއެކަމަކު ފޮތުގެ އަނެއް ސޮފްހާ ބަލާއިރު، އައްޔަނުކުރާ ސިޔާސީ ބޭފުޅުންގެ މުސާރައަކީވެސް މަތީ ތައުލީމުގެ ސެޓްފިކެޓް އޮންނަ ޑިރެކްޓާ ފަންތީގެ ބޭފުޅުންނާއި ހަމަ އެއް މިންވަރެކެވެ. އެލަވަންސާއިއެކު 20،000-25،000 ރުފިޔާ ސިޔާސީ ބޭފުޅަކަށް ލިބޭނެ އެވެ.\n"ގިނަ ފަހަރަށް އެ ގޮތަށް އައްޔަނުކުރެވޭ ސިޔާސީ މަގާމުތަކުގެ ބޭފުޅުންނަކީ އެ ދާއިރާއަކާއި ގުޅޭ ބައެއްވެސް ނޫން. ޓޫރިޒަމް މިނިސްޓްރީއަށް ނަގާފާނެ ވެރިކަން ކުރާ ޕާޓީގެ އެކްޓިވިސްޓެއް. އެއީ އެކަމަކު ޓޫރިޒަމްއާއި ގުޅޭ ބޭފުޅަކަށްވެސް ނުވެދާނެ. އެބޭފުޅަކުތޯ ވީ މިނިސްޓްރީގެ އިސް ކަންކަން ކުރަން؟ އެޔަށްވުރެ ދުވަސްވީ ގާބިލު ސިވިލް ސާވެންޓެއް ހުއްޓާ؟ ދެން ކޮބާ ކިޔަވައިގެން މަތީ ސަނަދެއް އޮތުމުގެ ބޭނުމަކީ؟ މި ބޭފުޅުންގެ މުސާރަ މާ ބޮޑުއިރު؟" މިއީ ސިވިލް ސާވިސް ގެ މުވައްޒަފެއްގެ ހުރި ހިތްހަމަނުޖެހުންތަކެކެވެ.\nއިސްވަނީ ސިޔާސީ ފިކުރު، ތައުލީމާއި ގާބިލިއްޔަތެއް ނޫން!\nސިޔާސީ ގޮތުން ވަރުގަދަ ނުވަތަ ގާތް މީހާއާއި ތައުލީމު ހުރި މީހާއާއި ދޭތެރެއިން ކޮންމެ ސަރުކާރެއްގައިވެސް އިސްކަން ދެނީ ސިޔާސީ މިހާއަށެވެ. ފިޔާތޮށި ސަރުކާރަކަށްވިޔަސް ރީނދު ސަރުކާރަކަށްވިޔަސް ކަން އޮތީ މިހެންނެވެ. އެކަމަށް ތަފާތެއް ނާދެ އެވެ.\nސިޔާސީ މަގާމުތަކަށް އައްޔަނުކުރާ ބޭފުޅުންނަކީ ގާނޫނު އަސާސީގެ 115 ވަނަ މާއްދާގެ (ޅ) ގެ ދަށުން ރައީސުލްޖުމްހޫރިއްޔާގެ މަސްއޫލިއްޔަތުތައް އަދާކުރުމަށް އައްޔަނުކުރާ ބޭފުޅުންނެވެ. މާނައަކީ ސަރުކާރުގެ ސިޔާސަތުތައް ތަންފީޒުކުރުމަށް އައްޔަނުކުރާ ބޭފުޅުންނެވެ.\nމިއީ ރައީސުލްޖުމްހޫރިއްޔާއަށް ގާނޫނު އަސާސީއިން ދޭ އެއްވެސް ހިފެހެއްޓުމެއް ނެތް ވަރަށް ބޮޑު ބާރެކެވެ. ހުރަހެއް ނެތި މި މާއްދާގެ ދަށުން ކިތަންމެ ގިނަ އަދަދަކަށްވެސް މީހުން އައްޔަނު ކުރެވިދާނެ އެވެ. ރާއްޖޭގައި މިކަމަށް ވަކި އުސޫލެއް ހުދޫދެއް ނެތެވެ. ނަތީޖާއަކަށް ވަނީ މި ބާރު ނުބައި ގޮތުގައި ބޭނުން ކުރެވުމެވެ.\n"އަޅުގަނޑަށް ގަބޫލެއް ނުކުރެވޭ ޕޯޑިއަމް ތަކަކީ ކޮލިފިކޭޝަންއަކަށް ބަލަން ޖެހޭ ތަނެއް ހެން. ޕޯޑިއަމްއަކަށް އަރާ ވާހަކަދެއްކުމަކީ. ތައުލީމު ނެތް މީހުން ސަރުކާރު ހިންގަންޏާ މަސައްކަތްތައްވެސް ރަނގަޅަށް ނުހިނގާނެ. އަދަބީ ބަހެއް އޮންނާނެ، ކެއްޗަށް އެޅި ބިންގާ ދާނީ ކައްޗަށް. އެއީ ހަމަ މިކަންކަން އެންމެ ރަނގަޅަށް ދައްކުވައިދޭ ބަހަކީ،" ސިވިލް ސާވެންޓެއް ކިޔައިދިނެވެ.\nމަގާމުތަކަށް ގާބިލް ނޫން މީހުން އައްޔަން ކުރުމަކީ ގޯހުން ގޯހަށް ކަންކަން ހިނގައިދާނެ ގޮތަށް ފަހި ކުރާ މަގެކެވެ. ސަރުކާރުގެ ހިންގުންތެރިކަމާއި އުފެއްދުންތެރިކަން ދަށްކުރާނެ ކަމެކެވެ. ހާއްސަކޮށް އާންމު ރައްޔިތުން މީހާއަށް ސަރުކާރަކުން ކޮށްދޭން ޖެހޭ ހިދުމަތް ނުކޮށްދެވިދާނެ ކަމެކެވެ.\nސިޔާސީ މަގާމުތަކުގެ އިސްރާފެއް!؟\nކޮންމެ މިނިސްޓްރީއެއްގައިހެން އެވަރެޖްކޮށް 15-20 ސިޔާސީ މުވައްޒަފުން ތިއްބަވާއިރު ބައެއް މިނިސްޓްރީތަކުގައި މި އަދަދު އުޅެނީ ސަތޭކައިން މަތީގަ އެވެ. އެގޮތުން ފޮރިން އަދި ހެލްތު މިނިސްޓްރީގައި ފާހަގަކޮށްލެވޭހާ ގިނަ އަދަދަކަށް ސިޔާސީ ބޭފުޅުން އެބަ ތިއްބެވި އެވެ. ފޮރިން މިނިސްޓްރީގައި މި އަދަދަށް އަރަނީ އެމްބެސެޑަރުންނާއި ހައިކޮމިޝަންތަކުގައި ތިއްބަވާ ބޭފުޅުން ލައިގެންނެވެ. ހެލްތުގައި މި އަދަދުތައް އަރަނީ ކޮންމެ ރަށެއްގައި ހުންނަ ސިއްހީ މަރުކަޒު ނުވަތަ ހޮސްޕިޓަލުތަކުގެ މެނޭޖަރުންވެސް ހިމަނައިގެންނެވެ. އަދި ޕްލޭނިންގް މިނިސްޓްރީގައި 27 ސިޔާސީ ބޭފުޅުން އަދި ޔޫތު މިނިސްޓްރީގައި 51 ބޭފުޅަކު ސިޔާސީ މަގާމުތަކުގައ ތިއްބަވަ އެވެ.\nކޮންމެ ވެރިކަމެއްގައިހެން ސިޔާސީ މަގާމުތަކުގެ އަދަދުތައް އިތުރުވާއިރު ހަރަދުތައްވެސް ދަނީ ބޮޑުވަމުންނެވެ. އެކަމަކު ކޮންމެ މުއައްސަސާއަކަށް 10-15 ސިޔާސީ މުވައްޒަފުން ބޭނުންވޭ ހެއްޔެވެ؟ އެބޭފުޅުން އައްޔަން ކުރަނީ ސިވިލް ސާވެންޓުންނަށް ނުކުރެވޭ ކޮން އާ މޮޅު ކަމެއް ކުރަން ހެއްޔެވެ؟\n"ބަލަންވީ މަސައްކަތް އޮތް މިންވަރަކަށް، މިސާލަކަށް 20-50 ސިވިލް ސާވެންޓުން ތިބޭ މުއައްސަސާއަކަށް 10 ސިޔާސީ ބޭފުޅުން އައްޔަނުކުރުން އޯކޭ އެއްނޫންކަންނޭނގެ. އެކަމަކު 500 އެއްހާ ސިވިލް މުވައްޒަފުން އުޅޭ ތަނަކަށް 20 ސިޔާސީ މީހުން ގަބޫލުކުރެވިދާނެ. އަމާ ބުނީތީ ފަރަށް ދާ އުސޫލުން ކޮންމެ ތާކު ސިޔާސީ އިސްވެރިން ތިއްބަވާކަށް ނުޖެހޭ،" މި މައްސަލައަށް އޮތް އެންމެ ރަނގަޅު ހައްލަކީ ކޮބައިތޯ އަހާލުމުން ސިވިލް ސާވެންޓެއްގެ ކިބައިން ލިބުނު ޖަވާބަކީ މި އެވެ.\nސިޔާސީ ގޮތުން ވެރިކަން ކުރާ ޕާޓީގެ ބާރެކޭ އެއްވަރަށް އާންމު ރައްޔިތުންގެ ބާރު ސަރުކާރުގައި "ބެލެންސް" ކުރެވެން ޖެހޭނެ އެވެ. ސިޔާސީ ފަޅިއަށް މާ ބުރަވާނަމަ ރައްޔިތުންގެ ބާރު ސަރުކާރުގައެއް ނޯންނާނެ އެވެ. އަދި ކޮރަޕްޝަން ފަދަ ކަންކަމަށް މަގުފަހިވާނެ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި 700 އާއި ގާތްކުރާ އަދަދަށް ސިޔާސީ ބޭފުޅުން ތިއްބެވި އެވެ. މިއީ ރައީސް އޮފީހުގައި މަސައްކަތްކުރާ ދާއިމީ މުވައްޒަފުން ނުވަތަ ސިވިލް ސާވެންޓުންގެ ގިންތީގައި ނުގުނޭ މުވައްޒަފުން ހިމަނައިގެންނެވެ.\nރައީސް ސޯލިހުގެ ސަރުކާރު ފެެއްޓެވީ ސިޔާސީ މަގާމުތަކުގެ އަދަދު ރައީސް ޔާމީން ސަރުކާރަށް ވުރެ 20-30 ޕަސެންޓާ ދެމެދަށް މަަދު ވާނޭކަމުގެ ވައުދާ އެކު އެވެ.\nރައީސް އިބްރާހިމް މުހައްމަދު ސޯލިހު 2019ވަނަ އަހަރުގެ ޖުލައި މަސް ތެރޭ ބޭއްވި ނޫސްވެރިންގެ ބައްދަލުވުމެއްގައި ވަނީ ސަރުކާރުގެ ސިޔާސީ މަގާމުތައް ގިނަ ނުވާނޭކަމުގެ ޔަގީންކަން އަރުވާފައި.\nއެހެންނަމަވެސް ރައީސް ސޯލިހުގެ ސަރުކާރަށް ތިން އަހަރު ވެފައިވާއިރު މި ފެންނަނީ މުޅިން ތަފާތު މަންޒަރެކެވެ.\nރައްޔިތުންގެ މަޖިލީހުން 2021 ވަނަ އަހަރަށް ފާސްކޮށްފައިވާ ބަޖެޓުގައިވާގޮތުންނަމަ ރައީސް ސޯލިހުގެ ސަރުކާރުގައި 2021 ވަނަ އަހަރު 967 ސިޔާސީ މުވައްޒަފުން ތިއްބަވާނެ އެވެ. މީގެ ތެރެއިން 400 އެއްހާ މުވައްޒަފުންނަކީ ރައީސް އޮފީހުގައި މަސައްކަތްކުރާ ދާއިމީ މުވައްޒަފުން ނުވަތަ ސިވިލް ސާވެންޓުންގެ ގިންތީގައި ނުގުނޭ މުވައްޒަފުންނެވެ. ބަޖެޓް ފޮތުގެ މި އަދަދުތަކަކީ ރާއްޖެފަދަ ކުޑަ ކުޑަ ގައުމަކަށް މާ ބޮޑު އަދަދުތަކެކެވެ.\nބަޖެޓު ފޮތުގެ ގަނޑުތައް އުކާލާއިރު މުވައްޒަފުންނަށް ހިނގާނޭ ހަރަދުތަކުގެ ތެރޭގައި ސިޔާސީ މަގާމުތަކުގައި ތިއްބަވާ ބޭފުޅުންގެ މުސާރައަށް 383 މިލިއަން ރުފިޔާ ހަރަދުވެ އެވެ. ސަރުކާރުގައި 23،000 އެއްހާ ސިވިލް ސާވެންޓުން ތިބޭއިރު އެ މުވައްޒަފުންގެ މުސާރައަށް 3.6 ބިލިއަން ރުފިޔާ އަރަ އެވެ. މި ނަމްބަރުތައް އަޅާކިޔާއިރު 967 މުވައްޒަފުންނަށް ހަރަދުވަނީ 383 މިލިއަނެވެ. މީގެ އިތުރަށް 23،000 އަށް ވުރެ ގިނަ މުވައްޒަފުންނަށް މި ހަރަދުކުރަނީ 3.6 ބިލިއަނެވެ. ޖުމްލަކޮށް ސަަރުކާރު ހުރިހާ މުވައްޒަފުންގެ މުސާރައަކީ 8.3 ބިލިއަން ރުފިޔާ އެވެ. މިއީ ކިހާ ބޮޑު އިސްރާފެއް ހެއްޔެވެ؟ އަދި ސިޔާސީ މުވައްޒަފުން މަދުކުރުމުގެ ވައުދަށް މިވީ ކިހިނެއް ހެއްޔެވެ؟\nގާނޫނު އަސާސީ އިސްލާހުކޮށްގެންވިޔަސް ސިޔާސީ މަގާމުތައް މަތިވާ މަތިވުމަށް ނިމުމެއް އަންނަން ޖެހެ އެވެ. އެކަމަށް ހުދޫދެއް އޮންނަން ޖެހެ އެވެ.\nދުނިޔޭގެ އެންމެ ބޮޑު އެއް ގައުމުކަމުގައިވާ އެމެރިކާގައި މިކަންކަން އޮންނަ ގޮތަކީ ގާނޫނެއްގެ ދަށުން ސިޔާސީ މަގާމުތަކަށް ވަކި މިންވަރަކަށް މީހުން އައްޔަނު ކުރުމުގެ ބާރު އެގައުމުގެ ރައީސަށް ދިނުމެވެ. މިއީވެސް މިކަމަށް އޮތް ހައްލެކެވެ. ރައީސުލްޖުމްހޫރިއްޔާއަށް ވެސް ސިޔާސީ މަގާމުތަކަށް މީހުން އައްޔަން ކުރެވެން ވާނީ ވަކި އިންތަކެއްގެ ތެރެއިންނެވެ. އެކަމަށް ވެސް ހައްދެއް އޮންނަން ވާނެ އެވެ. އެހެން ނޫނީ ރައްޔިތުންގެ ޓެކްސް ފައިސާ އެ ދަނީ ނުބައި ދިމާލަކަށް އިސްރާފުވެގެންނެވެ.


Mohamed Shainee - Majlis Election 2019 Coverage\nHenveyru Uthuru Dhaairaa Male' City\nއޯލެވެލް އަށް ފަހު، އޭނާގެ ފުރަތަމަ ވަޒީފާ އިމިގްރޭޝަނުން ފިޝަރީޒް މިނިސްޓްރީގެ އެސިސްޓެންޓް ޕްރޮޖެކްޓް އޮފިސަރަކަށް ބަދަލުވި ދުވަހު އިމިގްރޭޝަންގެ އިސްވެރިއަކު މަލާމާތުގެ ގޮތުގައި ވިދާޅުވި އެއްޗެއް މިއަދު ވެސް ކުރީގެ ފިޝަރީޒް މިނިސްޓަރު ޑރ. މުހައްމަދު ޝައިނީގެ ހަނދާނުގައި އެބަހުއްޓެވެ. ޑރ. ޝައިނީ ފިޝަރީޒް މިނިސްޓްރީ އަށް ބަދަލުވެވަޑައިގަތީ "މަސް ބޯޓަކަށް އެރުމަށް" ކަމަށް ވިދާޅުވެ އެ ދުވަހު ޖޯކު ޖެހި ނަމަވެސް މިއަދު ޝައިނީ އަކީ ކުރިއަށް ވަޑައިގަންނަވަން ބޭނުންވި ދާއިރާ އިން އެންމެ މައްޗަށް ކިޔަވާ ވިދާޅުވެގެން ހުންނެވި ބޭފުޅެކެވެ. އެއީ ކަނޑާއި މޫދާ ގުޅޭ އިލްމުންނެވެ. ފަހަަތަށް ބެއްލެވުމެއް ނެތި ބޭނުންވި ނަތީޖާ ވަނީ ހޯއްދަވައިފަ އެވެ.\nކިޔަވާ ވިދާޅުވާ އެއްޗެއްގެ ބޭނުން ގައުމަށް ކޮށްދިނުމަކީ، އަންނަ މަހުގެ ހަ ވަނަ ދުވަހު ބާއްވާ ރައްޔިތުންގެ މަޖިލިހުގެ އިންތިޚާބުގައި އަމިއްލަ ގޮތުން ހެންވޭރު އުތުރު ދާއިރާ އަށް ކުރިމަތިލައްވާފައިވާ ޑރ. ޝައިނީގެ އެންމެ އިސް އަމާޒެވެ. މިދިޔަ ދުވަސްތަކުގައި އޭނާ ވަނީ އެކަން ހާސިލް ކުރައްވައި ދިވެހިންނަށް ދައްކުވައި ދެއްވައިފަ އެވެ.\n"އަޅުގަނޑަކީ ވަރަށް ބުރަ މަސައްކަތުން މިހާ ހިސާބަށް އާދެވުނު މީހެއް. ވަރަށް އުނދަގޫ ދުވަސްތައް ވެސް ދެކެފިން. އެކަމަކު ކިޔެވުމާއި ގައުމަށް ޚިދުމަތް ކުރުމަކީ އަޅުގަނޑު އަބަދުވެސް ކުރަން ބޭނުންވާ ކަމެއް،" އުމުރުން 43 އަހަރުގެ ޑރ. ޝައިނީ ވިދާޅުވި އެވެ.\nއާއިލާގައި އެންމެ ދޮއްޓަށް ހުރި ޑރ. ޝައިނީ، މަތީ ތައުލީމަށް ކިޔަވައި ވިދާޅުވިއިރު ވެސް ހުރިހާ މަރުހަލާއެއްގައި ބެއްލެވީ ރާއްޖެ އަށް ފައިދާކުރާނެ ފަދަ ކަމެއް ކުރެއްވޭތޯ އެވެ. ރިސާޗެއް ހެއްދެވިޔަސް ތީސިސްއެއް ލިޔުއްވިޔަސް އޭނާ އިސްކަން ދެއްވީ ރާއްޖެއާ ގުޅޭ ކޮންމެވެސް ކަމަކަށް ހައްލެއް ހޯއްދަވައި ދެއްވުމަށެވެ. އެކަން ކާމިޔާބު ވެސް ކުރެއްވި އެވެ. މީގެ އަހަރުތަކެއް ކުރިން ރާއްޖޭގައި މަސް ކަނދުފަތި ކަނޑައިގެން ދިއުން އާންމު ކަމަކަށް ވެފައިވީ ނަމަވެސް އޭރު އޭގެ ސަބަބެއް ނޭނގެ އެވެ. ހައްލު ކުރާނެ ގޮތެއް ވެސް ނޭނގުނެވެ. އެކަމަކު، އޭގެ ޒަމާނީ ހައްލު ހޯދީ ޑރ. ޝައިނީގެ މަސައްކަތުންނެވެ.\nޑިގްރީ ހެއްދެވިއިރު، މުޅި ކޯހުން އެއްވަނަ ލިބުނީ ވެސް ރާއްޖޭގެ މަސް ދޯންނެއްގެ ސްޓެބިލިޓީ ކަލްކިއުލޭޝަނާ ގުޅޭ ގޮތުން ޑރ. ޝައިނީ ހެއްދެވި ދިރާސާ އަށެވެ. އަދި އޭނާ ކިޔަވައި ވިދާޅުވި ޑިޕާޓްމަންޓުގައި އެހާ ތަނަށް އެންމެ މަތީ މާކްސް ހޯދި ދަރިވަރަކަށް ވެ ބައިނަލްއަގްވާމީ ދެ އެވޯޑު ހާސިލް ކުރެއްވި އެވެ. ޑިގްރީގެ މަރުހަލާގައި ކޮންމެ އަހަރަކު ކޯހުން އެއްވަނަ ހޯއްދެވި އެވެ.\nއޭނާ ވިދާޅުވާ ގޮތުން، މިހާރު ލިބިވަޑައިގަންނަވާ އެންމެ ބޮޑު އުފަލަކީ ކިޔަވައި ވިދާޅުވި އެއްޗެއްގެ ބޭނުން ރާއްޖެ އަށް ކުރާތީ އެވެ. ފަހުގެ ދޯނިފަހަރު ޑިޒައިން ކުރުމާއި ކަނދުފަތިތަކަށް ޒަމާނީ ބަދަލު ގެނައުމުގެ ޝަރަފު ލިބުމަކީ މަސްވެރިކަމުގެ ދާއިރާގައި ކުޑަ އުފަލެއް ނޫނެވެ.\n"އަޅުގަނޑުގެ އުމުރުން 16 އަހަރުން ފެށިގެން ވަޒީރުކަން ނިމެންދެން މި ހުރީ މެދުކެނޑުމެއް ނެތި ގައުމީ ޚިދުމަތުގައި. ވަރަށް ގިނަ ދުވަސް ވަންދެން ގައުމީ ޚިދުމަތުގައި ހުރެވިއްޖެ ކަމުގެ އުފާވެރިކަން އަޅުގަނޑަށް އެބަލިބޭ،" އޭނާ ވިދާޅުވި އެވެ.\nސިޔާސީ މަސައްކަތަށް ވެންނެވުން\nއެންމެ ފަހުން ރައީސްކަން ކުރެއްވި އަބްދުﷲ ޔާމީންގެ ސަރުކާރުގެ ކުރިން ޑރ. ޝައިނީ ވަނީ މިފްކޯގެ މެނޭޖިން ޑިރެކްޓަރުކަމާއި ފިޝަރީޒް މިނިސްޓްރީގެ އެޑްވައިޒަރުކަން ވެސް ކުރައްވައިފަ އެވެ.\nހަގީގީ ސިޔާސީ މަސައްކަތްތަކުގެ ތެރެއަށް އޭނާ ވަދެވަޑައިގެންނެވުނީ 2013 ވަނަ އަހަރު ޔާމީން ވެރިކަމަށް ވަޑައިގެން ފިޝަރީޒް މިނިސްޓަރުކަން ދެއްވި ހިސާބުންނެވެ. އެކަމަކު، އޭގެ ކުރިން އޮތީ މާސްޓާސް އާއި ޕީއެޗްީޑީ އަށް ކިޔަވައި ވިދާޅުވި ނޯވޭގެ ޔުނިވަސިޓީގެ ޕްރޮފެސާޝިޕްގެ އޮފާ ވެސް ލިބިވަޑައިގެންފަ އެވެ. އެއީ ޑރ. ޝައިނީގެ ޕްރޮފެސަރު ރިޓަޔާ ކުރައްވަން ނިންމެވުމުން ލިބިވަޑައިގެންނެވި ފުރުސަތެކެވެ. އޭނާގެ ބަދަލުގައި އެ ޔުނިވަސިޓީގެ ޕްރޮފެސަރަކަށް ވެވަޑައިގަތުމަށް ލިބިވަޑައިގެންނެވި ފުރުސަތު ދޫކޮށްލެއްވީ ޑރ. ޝައިނީ ވިދާޅުވި ގޮތުން ނަމަ ގައުމަށް ޚިދުމަތް ކުރެއްވުމަށް ޔާމީން އެދިވަޑައިގަތުމުންނެވެ.\n"އޭރު އަޅުގަނޑު ރައީސް ޔާމީން ނުވެސް ދަންނަން. ރައީސް ޔާމީން އަޅުގަނޑު ކައިރީގައި، މީހަކު މެދުވެރިކޮށް، ގައުމަށް ޚިދުމަތް ކުރަން ކިޔަވައިގެން ތިބި މީހުން ބޭނުންވާ ވާހަކަ ވިދާޅުވުމުން އަޅުގަނޑު ދެންނެވީ ގައުމީ ޚިދުމަތް ވެއްޖިއްޔާ ކޮށްދޭނަމޭ. އެހެންވެ، ޕްރޮފެސާޝިޕް ދޫކޮށްލާފައި އަޅުގަނޑު އައީ ރާއްޖެ އަށް ޚިދުމަތް ކުރުމުގެ ބޭނުމުގައި،" އޭނާ ވިދާޅުވި އެވެ.\nވަޒީރުކަމުގައި މިދިޔަ ފަސް އަހަރު ބޮޑެތި ކާމިޔާބީތަކެއް ހޯދިފައިވާ ކަމަށް ޑރ. ޝައިނީ ގަބޫލު ކުރައްވަ އެވެ. ޚާއްސަކޮށް މަހުގެ އަގު އެއްވަރެއްގައި ހިފެހެއްޓުމަކީ ވަރަށް ބޮޑު ކާމިޔާބީއެއް ކަމަށް އޭނާ ވިދާޅުވި އެވެ. އެއީ، ޔޫރަޕްގެ ބޮޑެތި ސުޕަމާކެޓްތަކުގެ އިސްވެރިންނާ އޭނާ ބައްދަލުކުރައްވައި ކުރެއްވި މަސައްކަތްތަކުގެ ނަތީޖާ އެވެ.\n"ބައިނައަގްވާމީ ގޮތުން ބާއްވާ މަސްވެރިކަމާ ގުޅޭ ޖަލްސާތަކަށް މިދިޔަ ފަސް އަހަރު އަޅުގަނޑުމެން ދާއިރު ރާއްޖޭގެ އަޑު އެންމެ ގަދަވާނީ. އިންޑިއާ ކަނޑުގައި ކުރާ މަސްވެރިކަމުން އެންމެ ބޮޑު ފައިދާއެއް ލިބެން ޖެހޭނީ އިންޑިއާ ކަނޑުގެ އައްސޭރިފަށުގެ މީހުންނަށް ކަމަށް އަޅުގަނޑުމެން އަޑު އުފުލީމާ އޭގެ ނަތީޖާ ފެނުނު. ރާއްޖެ ނެތި ފާސްކުރާ ގަރާރަކީ އޮއްޓަރެއް ހުރި އެއްޗެއް ނޫން ކަމަށް ވާ ވަރަށް ރާއްޖޭގެ ނަން ގައިމު ވެސް ބޭރު ގައުމުތަކުގައި ވިދާލި ފަސް އަހަރު މިދިޔައީ،" ޑރ. ޝައިނީ ވިދާޅުވި އެވެ.\nމިދިޔަ ފަސް އަހަރު ސިޔާސީ ގޮތުން ރާއްޖެ އަށް ކުރިމަތިވި ފިއްތުންތަކުގެ ތެރެއިން މަސްވެރިކަމުގެ ދާއިރާ އިން ބޮޑެތި އުނދަގޫތަކެއް ޔޫރަޕްގެ އެކި ގައުމުތަކުން ރާއްޖެ އަށް ކުރިމަތި ކުރިއިރު އެކަންކަމާ ވެސް ކުރިމަތިލެއްވީ އޭނާ އެވެ. މަސްވެރިކަމުގެ ދާއިރާ އިން އީޔޫ އަށް ބައެއް ކަންކަން ރާއްޖެ ދޫކޮށްލަން ބޮޑެތި ޕްރެޝަރުތަކެއް ކުރިމަތިވެވަޑައިގަތެވެ. އެކަމަކު އެއިން އެއްވެސް ކަމަކަށް ޑރ. ޝައިނީ ދުލެއް ނުދެއްވި އެވެ.\nމިދިޔަ ފަސް އަހަރުގެ ތެރޭގައި ރާއްޖެ އަށް ކުރިމަތިވި އެންމެ ބޮޑު އެއް ގޮންޖެހުމަކީ ރީނދޫއުރަހަ ކަންނެލި ބާނާ މިންވަރު ޚާއްސަކޮށް އިންޑިއާ ކަނޑުގައި މަދުކުރުމެވެ. އެކަމަކު އެކަން އެއްވެސް ދިވެއްސަކަށް އިހުސާސް ވިޔަކަ ދޭން ޑރ. ޝައިނީ އާއި ސަރުކާރު ބޭނުމެއް ނުވި އެވެ. ރާއްޖޭގެ އެކި ފޯމިއުލާތަކުގެ ތެރެއިން އޭރު ވެސް ގެންދެވީ މަސް ބާނާ މިންވަރު ދަށްވިޔަ ނުދީ ހިފަހައްޓަމުންނެވެެ. އެކަމަކު، ރާއްޖެ ފިޔަވައި އިންޑިއާ ކަނޑުގައި މަސްވެރިކަން ކުރާ އެހެން ހުރިހާ ފަރާތްތަކުން ވެސް ވަނީ މަސް ބާނާ މިންވަރު މަދުކޮށްފަ އެވެ.\n"މި ހުންނަނީ މި ދާއިރާގައި ސިޔާސީ ގޮތުން ކުރެވިފައި ހުންނަ މަސައްކަތްތައް. މިދިޔަ ފަސް އަހަރުގައި މަސްވެރިކަމުގައި ރާއްޖެ އަށް ބައިނަލްއަގްވާމީ ދެ އެވޯޑެއް ހޯދައިފި،" ޑރ. ޝައިނީ ވިދާޅުވި އެވެ.\nމީގެ އިތުރުން، ރާއްޖޭގެ ކޮންމެ އަތޮޅެއްގައި އައިސްޕްލާންޓެއް ބެހެއްޓުމުގެ ޝަރަފު ވެސް ހޯއްދެވީ ޑރ. ޝައިނީ އެވެ. މަސްވެރިންނަށް ބޭނުންވާ މިންވަރަށް އައިސް ފޯރުކޮށްދިނުމަކީ މީގެ ކުރިން އެއްވެސް ސަރުކާރަށް ކޮށްދެވުނު ކަމެއް ނޫނެވެ.\n"އަޅުގަނޑުގެ ވަޒީރުކަމުގައި ވާނީ ތުތިބޯވަދިލަމަސް، މަސްވެރިކަމެއް ކުރެވޭ ވަރަށް ރާއްޖޭގެ ކަނޑުގެ ސަރަހައްދުގައި އުޅޭކަން ދިރާސާ އިން ސާބިތުކޮށްދީ، އެކަން ފައްޓައި ގަތުމަށްޓަކައި ބޭނުންވާ ހުރިހާ ސާމާނެއް ގެނެސްފައި. މީގެ ކުރީގެ ސަރުކާރުތަކުގައި މަސްވެރިކަން ފުޅާކުރަން (ޑައިވާސިފައި ކުރަން) ވާހަކަ ދެއްކި ނަމަވެސް އެކަށީގެންވާ ވަރުގެ ނަތީޖާއެއް ނެރެވިފައި ވަނީ އަޅުގަނޑަށް،" ޑރ. ޝައިނީ ވިދާޅުވި އެވެ.\nމިހާރުގެ ސަރުކާރުން ތައާރަފު ކޮށްފައިވާ 'މަސްވެރިޔާގެ ކާޑު' އަކީ ވެސް ޑރ. ޝައިނީގެ އަމިއްލަ ހިޔާލާއި ޑިޒައިނެކެވެ.\n"އެއީ މިދިޔަ ހަތަރު އަަހަރު މަސްވެރިންނާ އެކު ކުރި މަޝްވަރާގެ އަލީގައި، މަސްވެރިންގެ ޝަކުވާތަކަށް ހައްލެއް ހޯދައިދިނުމަށް ޑިޒައިން ކުރި ކޮންސެޕްޓެއް،" އޭނާ ވިދާޅުވި އެވެ. "މިއަދުގެ ސަރުކާރުން އެކަން ބަލައިގަނެ އެ ކޮންސެޕްޓް ބޭނުން ކުރުމަކީ އަޅުގަނޑު އުފާކުރާ ކަމެއް."\nސިޔާސީ ބޮޑެތި ކަންކަން ހައްލު ކުރެއްވި އިސްވެރިއަކީ ޑރ. ޝައިނީ\nފަހުގެ ތާރީޚެއްގައި ސިޔާސީ ގޮތުން ރާއްޖެ އަށް އެންމެ ބޮޑެތި ގޮންޖެހުންތަކާއި އުނދަގޫތައް ކުރިމަތިވީ މިދިޔަ ފަސް އަހަރު އެވެ. ޚާއްސަކޮށް ރާއްޖެއިން ބޭރުގެ އެކި ގައުމުތަކާއި ބޭރުގެ ބޮޑެތި ޖަމާއަތްތަކުން ރާއްޖެ އަށް ވަރުގަދަ ފިޔަވަޅުތައް އަޅަން ތައްޔާރުވި އެވެ. މިދިޔަ ފަސް އަހަރަކީ، ކޮންމެ ވަގުތަކު ވެސް ރާއްޖެ އަށް ދަތިކުރުމުގެ ފިޔަވަޅު އަޅައިފާނެ ކަމުގެ ބިރުވެރިކަމުގައި ދިވެހިން ތިބި ފަސް އަހަރެވެ.\nއެކަމުން ރާއްޖެ ސަލާމަތް ކުރުމަށް އެ ވަގުތު ޔާމީން ނެރުއްވި އެންމެ އިސް އެއް "ތަނބަކީ" ޑރ. ޝައިނީ އެވެ. ރާއްޖެ، ދަތިކުރުމުގެ ފިޔަވަޅުން ސަލާމަތް ކޮށްދިނުމަށްޓަކައި ޔޫރަޕާއި އެމެރިކާގެ އިތުރުން ބައިނަލްއަގްވާމީ އެކި ޖަމިއްޔާތަކުގެ (ޔޫއެން، އީޔޫ) އިސްވެރިންނާ ފާޅުގަ އާއި ސިއްރުގައި ބައްދަލު ކުރެއްވުމަށް އޭނާ ވަޑައިގަތެވެ. ވަރަށް ގިނަ ބަޔަކާ ބައްދަލުކުރައްވައި ރާއްޖެ ސަލާމަތް ކުރެއްވި އެވެ.\n"ގާތްގަނޑަކަށް ޔޫރަޕްގެ ހުރިހާ ގައުމަކަށް އަޅުގަނޑަށް ދަތުރުކުރެވިފައި ހުންނާނީ. އަޅުގަނޑު ދަތުރުކުރާ ގޮތާއި ދިޔަ ގައުމުތަކާއި ބައްދަލުކުރާ މީހުން ބެލުމަށް އަޅުގަނޑުގެ ފަހަތުގައި ވަރަށް ގިނަ މީހުން އުޅުނު. އެކަމަކު، އެއިން އެއްވެސް މީހަކަށް އަޅުގަނޑު ކުރި ދަތުރެއް ނޭނގޭނެ. ކާރުތަކުގަ އާއި ޓްރެއިން އާއި ބަހުގައި ދަތުރުކޮށް، ވަރަށް އާދައިގެ ހޮޓާތަކުގައި މަޑުކުރަމުން ގޮސް މިކަން ކާމިޔާބު ވީ. އެގޮތަށް އަމަލުކުރީ ވެސް އަޅުގަނޑު މަސައްކަތް ކުރާ ގޮތް ބަޔަކަށް އެނގިދާނެތީ،" ޑރ. ޝައިނީ ވިދާޅުވި އެވެ.\n"އެއީ ގައުމަށް ކޮށްދެވުނު ވަރަށް ބޮޑު ކަމެއް އަޅުގަނޑަށް. އެ ދުވަހު ފިޔަވަޅު އެޅި ނަމަ މި ގައުމު އޮންނާނީ ވަރަށް ދަށަށް ވެއްޓިފައި. ފިޔަވަޅެއް އެޅި ނަމަ އެކަމުގެ ތެރޭގައި އެއް އަހަރު ވަންދެން ރާއްޖެ އުޅެން ޖެހޭނެ. ކުރީގެ ރައީސް ވަހީދުގެ ވެރިކަމުގައި ކޮމަންވެލްތުން ރާއްޖެ އަށް ފިޔަވަޅެއް އެޅުމުން އެ ހިސާބުން ފެށިގެން އައިއެމްއެފާއި ވޯލްޑް ބޭންކު ފަދަ މާލީ ޖަމާއަތްތަކުގެ އެހީތެރިކަން ނުލިބުނު."\nޑރ. ޝައިނީ ވަނީ ޔާމީންގެ ސަރުކާރުގައި ކެބިނެޓް ލެވެލްގެ 14 ކޮމިޓީއެއްގައި މަސައްކަތް ކުރައްވައިފަ އެވެ. އޭގެ ތެރެއިން ހަތް ކޮމިޓީއެއް ޗެއާ ކުރެއްވީ އޭނާ އެވެ. އަދި، ގައުމު ސިޔާސީ ގޮތުން ހަލަބޮލިވި ދަނޑިވަޅުގައި ސިޔާސީ ޕާޓީތަކުގެ މަޝްވަރާތައް ސަރުކާރުގެ ފަރާތުން ޗެއާ ކުރެއްވީ ވެސް ޑރ. ޝައިނީ އެވެ.\nޑރ. ޝައިނީ އަކީ ދާއިރާ އަށް ތަފާތު ބޭފުޅެއް\nމި ފަހަރުގެ އާންމު އިންތިޚާބުގައި އޭނާއާ ހަ ބޭފުޅަކު ވާދަކުރައްވާއިރު، އެންމެ ބޮޑު ތަފާތަކީ ހެންވޭރު އުތުރުގެ މީހުންގެ ގާތް ރައްޓެއްސަކަށް ޑރ. ޝައިނީ ވުމެވެ. ބޮޑުވީ އެ ދާއިރާގަ އެވެ. އާއިލާ އޮތީ އެ ދާއިރާގަ އެވެ.\n"މިސާލަކަށް ދާއިރާގެ ބްލޮކަލަށް ބަލާ ނަމަ، އަޅުގަނޑާ އެކު ސްކޫލަކަށް ނުދާ ނުވަތަ އެއް ކުލާހެއްގައި ނޫޅޭ ނުވަތަ އެއްކޮށް ފުޓުބޯޅަ ކުޅެން ނުދާ ކުއްޖަކު ބްލޮކެއްގައި ނޫޅޭނެ. އެހެންވީމާ އަޅުގަނޑު ވަރަށް ގިނަ މީހުންނަށް އެނގޭނެ. އެ މީހުންގެ އިހުސާސްތައް އެނގޭނެ. އެ މީހުންގެ ގޭގެ އަށް އަޅުގަނޑު ވަންނަން ހުރަހެއް ނޯންނާނެ،" ޑރ. ޝައިނީ ވިދާޅުވި އެވެ.\nއެންމެ އާދައިގެ ވަޒީފާ އިން ފެށިގެން ވަޒީރަކާ ހަމައަށް ސަރުކާރުގައި މިދިޔަ 27 އަހަރު އުޅުއްވިއިރު ސަރުކާރުގެ ނިޒާމުތައް އޭނާ ވަރަށް ފަރިތަ އެވެ. ދާއިރާގެ މީހުން އެންމެ ބޮޑަށް ބޭނުންވަނީ މަގު ދައްކައި ދިނުން ކަމަށް ވާއިރު އެ ގާބިލްކަން ޑރ. ޝައިނީގެ ކިބައިގައި އެބަހުއްޓެވެ.\n"އާންމުކޮށް ސަރުކާރު ހިނގާ ގޮތް އަޅުގަނޑަށް އެނގޭ. އުސޫލުތައް އެނގޭ. އެހެންވީމާ ދާއިރާ އަށް އަޅުގަނޑަށް ކަންކަން ކޮށްދެވޭނެ. ގާނޫނުތައް އެނަލައިޒް ކުރަން އަޅުގަނޑަށް އެނގޭ. އެއީ ދުނިޔެ އަށް ލޯ ހުޅުވިފައިވާ މީހުންނަށް ކުރެވޭނެ ކަންތައްތައް،" އޭނާ ވިދާޅުވި އެވެ.\nޑރ. ޝައިނީ ދެކެވަޑައިގަންނަވާ ގޮތުގައި އޭނާ އަށް ދެން ގައުމަށް ޚިދުމަތް ކޮށްދެވެން އޮތީ ރައްޔިތުންގެ މަޖިލިހުގެ ތެރެއިންނެވެ. އެހެން ނޫން ނަމަ، ދެން އޭނާ އަށް ޖެހިވަޑައިގަންނަވާނީ ބޭރުގެ ކޮންމެވެސް ޖަމާއަތެއްގެ މަސައްކަތަށް ވަޑައިގަތުމަށެވެ.\nހެންވޭރު އުތުރު- ދަފްތަރު މީހުން އެންމެ ގިނަ ދާއިރާ އަކަށް ވުމަކީ ކަންބޮޑުވުމެއް\nމި ފަހަރުގެ އިންތިޚާބުގެ ކެމްޕެއިންގައި ޑރ. ޝައިނީ އަށް އެންމެ ބޮޑަށް ފާހަގަ ކުރެއްވުނު އެއް ކަމަކީ ދަފްތަރުގެ މައްސަލަ އެވެ. ހެންވޭރު އުތުރުގައި ދަފްތަރުގައި 1،300 އެއްހާ މީހުން ތިބިއިރު ސިފަކުރެވެނީ އެ މީހުން ނިސްބަތްވާނެ ދާާއިމީ ދާއިރާއެއް ނެތް ބައެއްގެ ގޮތުގަ އެވެ. އެކި ފަހަރުތަކުގައި އެކިއެކި ދާއިރާތަކުގެ ދަފްތަރުގައި ޖައްސާ މީހުން މީގެ ތެރޭގައި އެބައުޅެ އެވެ. މިއީ ޑރ. ޝައިނީ މިވަގުތު އެންމެ ކަންބޮޑުވެވަޑައިގަންނަވާ އެއް ކަންތަކެވެ.އެހެންވެ، މި ފަހަރުގެ އިންތިޚާބުގައި އޭނާ ހޮވައިފި ނަމަ، ދަފްތަރުގައި ތިބި މީހުންގެ އިހުސާސްތަކާއި ކަންބޮޑުވުންތައް ރައްޔިތުންގެ މަޖިލިހަށް ގެންގޮސް ދެއްވަން އޭނާ ބޭނުންވެ އެވެ. ޚާއްސަކޮށް ވަކި ދާއިރާއެއްގެ ގޮތުގައި ދަފްތަރު ތަމްސީލް ކުރެވޭނެ ގޮތެއް މަޖިލިހުގެ ތެރެއިން ހަމަޖައްސަން ޑރ. ޝައިނީ ބޭނުންވެ އެވެ.\n"މިހާރު ކޮންމެ 5،000 މީހަކަށް މެމްބަރަކު މި ހުންނަނީ. އެހެންވެއްޖިއްޔާ ދަފްތަރުގައި އެބަތިބި އެހާވަރަކަށް މީހުން. އެ މީހުންނަށް ވަކި ދާއިރާއެއް އުފެދިގެން ދިއުމަކީ ދަފްތަރުގެ މީހުންގެ އިހުސާސްތައް ވަކިން އެނގޭނެ ކަމެއް. ހަމަ ގައިމު ވެސް މިއީ އަޅުގަނޑު މަސައްކަތް ކުރާނެ ދާއިރާއެއް،" އޭނާ ވިދާޅުވި އެވެ.\nޑރ. ޝައިނީ ވިދާޅުވީ، ދަފްތަރުގައި އުޅޭ މީހުންނަށް ވެސް ގެދޮރު ލިބޭނެ އިންތިޒާމުތަކެއް ހަމަޖައްސަން ޖެހޭ ކަމަށެވެ. މިހާރު ދަފްތަރަށް އެހާ ބޮޑު ސަމާލުކަމެއް ނުދެވޭތީ އެ މީހުންގެ ބޯހިޔާވަހިކަމަށް އިސްކަން ދޭ ތަން ނުފެންނަ ކަމަށް އޭނާ ވިދާޅުވި އެވެ.\n"މިސާލަކަށް އިއްޔެ ދަފްތަރުގައި ޖެހުނު މީހާ އަށް ވުރެ ބޮޑަށް، ދަފްތަރުގައި ގިނަ ދުވަސްވީ މީހާ އަށް ޗާންސް ބޮޑުވާ ގޮތަށް އޮންނަން ޖެހޭނެ. ދަފްތަރުގައި ޖަހާފައި އޮތަސް މާލެ އަށް އުފަން، މާލޭގައި އުޅެ ބޮޑުވެފައިވާ 40 އަހަރުގެ ދަރިން ތިބި މީހުންނާއި މާލޭގެ ރަށްވެހިންނާ ތަފާތު ކޮށްގެން ނުވާނެ،" ޑރ. ޝައިނީ ވިދާޅުވި އެވެ.\nޑރ. ޝައިނީގެ ދާއިރާ އަށް ވެސް އޮތް އެންމެ ބޮޑު ގޮންޖެހުމަކީ ބޯހިޔާވަހިކަމުގެ މައްސަލަ އެވެ. އެހެންވެ، އެކަން ހައްލު ކުރުމަށް މިހާރު ވެސް އޭނާގެ ވިސްނުންތަކެއް އެބަހުއްޓެވެ. ކެމްޕެއިންގެ ވަކި ހިސާބަކުން އެ ވިސްނުންތައް އާންމު ކުރައްވާނެ އެވެ.\nވަކި މީހެއްގެ މީހެއް ނޫން\nޑރ. ޝައިނީ ޔާމީންގެ ސަރުކާރުގެ އިތުރުން ކުރީގެ ރައީސް މައުމޫން އަބްދުލްގައްޔޫމާއި ކުރީގެ ރައީސް މުހައްމަދު ނަޝީދުގެ ސަރުކާރުގައި ވެސް ސިޔާސީ މަގާމުތައް ފުރުއްވެވި އެވެ.\nޑރ. ޝައިނީ ގަބޫލުކުރައްވާ ގޮތުގައި އެ ކަންކަމަށް ބަލައިފި ނަމަ އޭނާ އަކީ ވަކި މީހަކާ އެކު މަސައްކަތް ނުކުރެއްވޭނެ ބޭފުޅެއް ކަމަށް ބުނާ ބުނުމުގައި ހަގީގަތެއް ނެތެވެ. ކޮންމެ މީހަކާ އެކު ވެސް އޭނާ އަށް ގައުމަށް ޚިދުމަތް ކޮށްދެއްވޭނެ އެވެ.\n"މިނިސްޓްރީގައި އަޅުގަނޑާ އެކު މަސައްކަތް ކުރި މީހުންނަށް ބަލާ ނަމަ އެނގޭނެ އަޅުގަނޑަކީ ވަކި ކުލަ އަކަށް ބަލައިގެން މަސައްކަތް ކުރި މީހެއް ނޫން ކަން. ދެން ވެސް ކޮންމެ މީހަކު ސަރުކާރުގައި ހުރި ކަމަށް ވިޔަސް ގައުމު މި އޮތީ ރައީސުލްޖުމްހޫރިއްޔާ އަށް ކަންކަން ހަވާލުކޮށްފައި. އެހެންވެއްޖިއްޔާ އަޅުގަނޑުގެ އެހީތެރިކަން ލިބޭނެ. އެއާ އެކު ފާރަވެރިވާން ޖެހޭނެ. ސަރުކާރެއް ރަނގަޅު ގޮތުގައި ކުރިއަށް ގެންދެވޭނީ ފާރަވެރިވާން ތިބޭ ބަޔަކު ފާރަވެރިވެގެން،" އޭނާ ވިދާޅުވި އެވެ.\nMDP Hithadhoo Uthuru Dhaairaa View Profile


Loan Negeynee Loan Dhinumuge Gaabilkan Huri Baeh Ge Athun - Midhuam - Vaguthu\nލޯނު ނެގޭނީ ލޯނު ދިނުމުގެ ގާބިލުކަން ހުރި ބައެއްގެ އަތުން - މިދުއަމް\nޗައިނާ އިން ލޯނު ނަގަނީ ލޯނު ދެވެން އޮތީ ޗައިނާ އަށް ކަމަށް ވާތީއާއި ޗައިނާއިން ލޯނު ނެގުމަކީ ދިވެހިރާއްޖެ އިން އެކަނި ކުރާ ކަމެއް ނޫން ކަމަށާއި އެއީ ހުރިހާ ގައުމުތަކަކުން ވެސް ކުރާ ކަމެއް ކަމަށް އެމް.ސީ.ޓީ.ސީ.އޯ ގެ ނާއިބު ރައީސް މިދުއަމް ސައުދު ވިދާޅުވެއްޖެއެވެ.\nއޭނާ މިހެން ވިދާޅުވީ ޗައިނާގެ އެއްމެ ބޮޑު ނޫސް އޭޖެންސީ ޒިންހުއާއަށް ދެއްވި ބަސްދީ ގަތުމެއްގައި އެވެ. މި ބަސްދީ ގަތުމުގައި ޗައިނާ އާއި ދިވެހި ރާއްޖޭގެ ގުޅުމުގެ މައްޗަށް ބަލައިލަމުން ފާއިތުވި ހަތަރު އަހަރު މި ގުޅުން އާ އުސްމިން ތަކަކަށް ގޮސްފައި ވާކަންވެސް މިދުއަމް ފާހަގަ ކުރެއްވެވިއެވެ.\nމިއަދު ރާއްޖެ ދެކެމުން ދާ ތަރައްގީގެ ފަހަތުގައި ޗައިނާގެ ވަރަށް މުހިއްމު ހިއްސާއެއް ވާކަން ފާހަގަ ކުރައްވަމުން، މިއީ ދިވެހި ރާއްޖެ އަށް އެކަނި ވެގެން އުޅޭކަމެއް ނޫން ކަަމަށްވެސް މިދުއަމް ވިދާޅުވިއެވެ.\nމިއަދު ޗައިނާ އަކީ ދުނިޔޭގެ ވަރަށް ގިނަ ގައުމުތަކެއްގެ ވިޔަފާރީގެ އެންމެ މުހިއްމު އެއް ޕާޓްނަރު ކަމަށްވާއިރު ޗައިނާ އިން ލޯނު ނެގުމަކީ ދިވެހިރާއްޖެ ދަރަނީގެ ދަންތުރައަކަށް ވެއްޓުން ކަމަށް ބައެއް ފަރާތްތަކުން ދެކޭ ކަމަށާއި މިކަމާއިމެދު ދަންނަވަން އޮތީ ކީކޭތޯ ޒިންހުވާއިން ސުވާލު ކުރުމުން މިދުއަމް ވިދާޅުވީ ލޯނު ނެގުމަކީ ތަރައްގީ ވަމުން އަންނަ ކޮންމެ ގައުމެއްވެސް، އެގައުމެއްގެ އިގްތިސާދީ ހުވަފެން ހަގީގަތަކަށް ހެދުމަށް ކުރާ ވަރަށް އާއްމު "ގުދުރަތީ" ކަމެއް ކަމަށެވެ.\n"ލޯނު ދެއްކޭނެ ހަރުދަނާ ގޮތެއް އޮތްހައި ހިނދަކު ލޯނު ނެގުމަކީ އޭގެ ޒާތުގައި އެއްވެސް މައްސަލައެއް ނޫން". އޭނާ ވިދާޅުވިއެވެ.\nޗައިނާ އިން ލޯނު ނަގާ ވާހަކައަށް އިޝާރާތް ކޮށް މިދުއަމް ވިދާޅުވީ ޗައިނާއިން ލޯނު ނެގުމަކީ ދިވެހިން އެކަނި ކުރާ ކަމެއް ނޫން ކަމަށެވެ. މިއަދު ދުނިޔޭގެ ހުރިހާ ގައުމަކުންވެސް ލޯނު ހޯދުމަށް ޗައިނާއަށް ބަލާ ސަބަބަކީ ލޯނު ދިނުމުގެ ގާބިލުކަން ޗައިނާ ގެ ހުރުމާއި ޗައިނާ އިން ދޭ ލޯނު ތަކުގެ ޝަރުތުތަކާއި ދޭ ގޮތް ލޯނު ދޭ އެހެނިހެން ފަރާތް ތަކަށް ވުރެ ރަނގަޅު ވުން ކަމަށް މިދުއަމް ވިދާޅުވިއެވެ.\nމިކަމަށް އަލި އަޅުވައި މީގެ ކުރިން މިދުއަމްގެ އޭނާގެ ބްލޮގުގައި ވެސް ލިޔުއްވާފައި ވެއެވެ.\n"ލޯނު ނެގޭނީ ލޯނު ދެވޭ ވަރުގެ ބައެއްގެ އަތުންނެވެ. އިތިއޯޕިޔާއަށް ލޯނު ދެވޭނެ ނަމަ ގައުމުތަކުން ލޯނު ހޯދަން ދާނީ އިތިއޯޕިއާއަށެވެ. މިއަދު ގައުމުތަކުން ޗައިނާއަށް ދަނީ އެކަން އެގޮތަށް ކުރުމުގެ ގާބިލުކަން ޗައިނާގެ އޮތީމައިއެވެ." އޭނާގެ ބްލޮގުގައި ވެއެވެ.\nއޭނާގެ ބްލޮގުގައި ލިޔެފައި ވަނީ މީގެ ތިރީސް ސާޅީސް އަހަރު ކުރިން ގައުމުތަކުން ލޯނު ހޯދުމަށް ޗައިނާ އަަށް ނުދާ ކަމަށެވެ. އަދި އޭރު ލޯނު ހޯދަން ދިޔަ ގައުމުތަކަށް މިއަދު ނުދާ ކަމަށާއި ސަބަބަކީ އެގައުމުތަކަށް މިއަދު އެފަދަ ލޯނު ތައް ދިނުމުގެ ފެންވަރު ނެތުން ކަމަށް ވިދާޅުވެފައިވެއެވެ. އެހެން ނަމަވެސް މިއަދު ޗައިނާގެ އެ ފެންވަރު ހުރި ކަމަށް އޭނާ ވިދާޅުވިއެވެ.\nޖޫން 20, 2018 16:48\nބުރޯއަށް ހަމަ ނޭގެނީތަ ޖައިނާއިން ލޯނު އެހާ ފަސޭހައިން ދޭ ސަބަބު\nޖޫން 20, 2018 18:18\nޖޫން 21, 2018 02:11\nރާވެސް އެހުރީ ފުޅިފުޅީގާ. އެކަމަކު ހުންޓެކޭކިޔާފާ ނުޖެހޭ ބޯކަށް\nޖޫން 21, 2018 08:50\nއެހެންވެދޯ ނުބޮއެތިތިބީ ،، ރޯދަމަހުވެސް ބޮނީނު.....


Rajje ah ves Fifa ge Inzaareh\nރާއްޖެ އަށް ވެސް ފީފާގެ އިންޒާރެއް\nގަތަރާއި ރާއްޖެ ކުޅުނު މެޗުގައި ނާއްޓޭ (14) ބޯޅަހިފައިގެން ކުރިއަށްދަނި: މި މެޗު ފެށީ ލަހުން ކަމަށް ފީފާއިން ވަނީ ނިންމާފައި.\nވޯލްޑް ކަޕް ކޮލިފައިވާން ގައުމީ ޓީމު ގަތަރާއެކު ކުޅުނު މެޗު ގަޑި އަށް ފަށާފައިނުވާތީވެ ރާއްޖެ އަށް ފީފާއިން އިންޒާރުދީފި އެވެ.\nފީފާގެ ޑިސިޕްލިނަރީ ކޮމިޓީން އިއްޔެ އާއްމުކުރި ލިސްޓުގައި ވަނީ ގަތަރު އަތުން ރާއްޖެ 1-0އިން ގަލޮޅު ދަނޑުގައި ބަލިވި މެޗު ގަޑިއަށް ފަށާފައިނުވުމަކީ ފީފާ ވޯލްޑް ކަޕް ގަވައިދުގެ ފަސް ވަނަ މާއްދާއާ ހިލާފު ކަމެއް ކަމަށެވެ. އަދި މިއީ ފީފާ މެޗު ގައިޑްލައިނުގެ 52 ވަނަ މާއްދާއާ ހިލާފު ކަމެއް ކަމަށެވެ.\nރާއްޖޭގެ އިތުރުން ވެސް ގިނަ ގައުމުތަކަކަށް މި މައްސަލާގައި ވަނީ އިންޒާރުދީފަ އެވެ. އޭގެ ތެރޭގައި ސާކު ސަރަހައްދުން ނޭޕާލާއި އަފްގާނިސްތާނަށް ވެސް ހިމެނެ އެވެ. އަދި އިރާނާ ދެކޮޅަށް އިންޑިޔާއިން ލިސްޓުގައި ނެތް ކުޅުންތެރިއަކު ލައްވައި ކުޅުވާފައިވާތީވެ އެ މެޗުން އިންޑިޔާ ބަލިވި ކަމަށް ނިންމައި 6000 ސްވިސް ފްރޭންކުން ވަނީ ޖޫރިމަނާކޮށްފަ އެވެ.\nމީގެ އިތުރުން ބަނގްލަދޭޝް އާއި ކިރިގިސްތާން ކުޅުނު މެޗު ވެސް ގަޑިއަށް ފަށާފައިވާ ނުވާތީވެ އެ ގައުމަށް ވެސް އިންޒާރު ދީފައިވެ އެވެ. އަދި ބަނގްލަދޭޝް އާއި އޮސްޓްރޭލިޔާ ކުޅުނު މެޗު ވެސް ގަޑިއަށް ފަށާފައިނުވާއިރު އެ މެޗުގައި ބަނގްލަދޭޝްގެ ސަޕޯޓަރަކު ދަނޑަށް އަރާފައިވާތީވެ އިތުރު އިންޒާރަކާއެކު އެ ގައުމު ވަނީ 7500 ސްވިސް ފްރޭންކުން ޖޫރިމަނާކޮށްފަ އެވެ.\nއެފްއޭއެމްގެ އާ އޮފީހާއި ޓާފް ދަނޑުގެ ބިންގާ އަޅައިފި\nފީފާއިން ބަސް އިއްވައިފި: ކޮންގްރެސް ނުބޭއްވޭނެ


Mohamed Siruhan: ފޫހިކަން ރޫޙީކަމަކަށް\nއަހަރެން އީމާންކަމުގެ ޙަޔާތަށް އައުމުގެ ކުރީގައި އުޅުނީ ގިނަވަގުތުތަކުގައި މާޔޫސްވެ ކުރާނެ ކަމެއްނޭނގި ފޫހިކަމާއެކުގައެވެ. ދުނިޔޭގެ ޙަޔާތުގެ ޙަޤީޤީ މާނަ އޭރަކު ނޭނގެއެވެ. ވަގުތުގެ މުހިންމުކަން އެނގި އޭގެ ބޭނުން ކުރާނެ ގޮތެއްނޭނގެއެވެ. މިޙާލުގައި ދުނިޔޭގައި މިހާރުވެސް ވަރަށްގިނަ މީހުން އުޅޭނެކަން ހަމަ ޔަޤީނެވެ. ދެރަވެ މާޔޫސްވެ ދުނިޔޭގެ ޙަޔާތްމަތިން ފޫހިވެފައިވަނީ ކިތައް މީހުންތޯއެވެ؟ ފޫހި ފިލުވައި ހިތްހަމަޖެއްސުމަށްޓަކާ ފާފަތައް ތަޖުރިބާކުރަނީ ކިތައްކިތައް ޒުވާނުންތޯއެވެ؟ އޭގެ އެންމެ ޢަޖައިބުވާންޖެހޭކަމަކީ މިހުރިހާކަމަކުންވެސް ފޫހިކަމާ ހިތްނުތަނަވަސްވުން ނޫންކަމެއް އިތުރު ނުވާތީއެވެ. ފާފައަކަށްފަހު ފާފައެއް ކުރަމުން ފާފަތަކަށް އަޅުވެތިވެގެން ދެވޭތީއެވެ. މިދުނިޔޭގެ ޙަޔާތް އަނދިރިވެ އާޚިރަތުގެ ޙަޔާތަށް ތައްޔާރު ނުވެވިހުއްޓާ މަރު ތިމާޔާ ބައްދަލުކުރާނެތީއެވެ.\nމިއަނދިރިކަމުން އަހަރެންނަށް ސަލާމަތްވެވިދާނެތޯއެވެ؟ މި ކަޅު އަނދިރީގެ ޙަޔާތުން އުފާވެރި ޙަޔާތަކަށް އަހަރެންނަށް ދެވިދާނެތޯއެވެ. މިފަދައިން ސުވާލު ކުރެވިއްޖެނަމަ މިޙަޔާތުގެ ޙަޤީޤީ މާނަ ރަނގަޅަށް އެނގޭ މީހަކު ވެއްޖެނަމަ ބުނާނީ ތިޔައީއެއްވެސް ކަމެއްނޫނެވެ. ތިބާ އެކަންބޭނުންނަމަ މަރުހަބާއެވެ.\nއެތަޖުރިބާ ހުރި ބޭފުޅުން ބުނަނީ މިޙަޔާތަކީ އަންނަށް އޮތް އުޚުރަވީ ޙަޔާތަށް ތައްޔާރުވުމުގެ ވަގުތުތައްކަމުގައެވެ. މިޙަޔާތުގައި ބުރަކޮށް އުޅެ އުޚުރަވީ ޙަޔާތް ބާއްޖަވެރި ކުރުމެވެ. ފޫހިކަމެއްނެތި ﷲއަށް އަޅުކަން ކުރުމުގެ މަތީހުރެ މަރާބައްދަލުކުރުމެވެ. ދުނިޔޭގެ ޙަޔާތަކީ ފަނާވެދާނެ ޙަޔާތެއްކަންދަނެ ދުނިޔެއަށް ދަހިވެތިވެ ނުތިބުމެވެ. ޒީނަތްތެރިކަމަކީ ތިމާގެ ހިތުގެ ޒީނަތްތެރިކަންކަން ދަންނަޙާލުގައި ދުނިޔޭގައި ހޭދަކުރުމެވެ. މި ދުނިޔޭގެ ދަތުރުވެރިޔެއްގެ ގޮތުގައި އުޅުމެވެ. ދުނިޔޭގެ ޙަޔާތަކީ އާޚިރަތާ އަޅާބަލާއިރު އެއްވެސް ތަނެއްނޫންކަން ދަންނަހާލުގައި ތިބުމެވެ. މިކަންކަން އަހަރެމެންގެ ހިތުން ކެހުނަނުދޭށެވެ. މި އިމޭޖު އަހަރެމެންގެ ހިތުގައި އަބަދުވެސް ބަހައްޓާށެވެ. މިޙަޔާތުގައި ދިމާވާ ދަތިޙާލަތް ތަކުގަޔާއި އުފާވެރި ޙާލަތްތަކުގައި މީހާގެ ވިސްނުން ގެންގުޅެންވީ އެހުރިހާކަމަކީ ވެސް އިމްތިޙާނުކަމާ އެކަންކަމުގައި ވެސް ﷲ ގެ ރުހުން ލިބިގަނެވޭތޯބެލުމުވެ. ހިތާމައިގެ ވަގުތުތަކުގަޔާއި ފޫހިކަމުގެ ވަގުތުތަކުގައި ވެސް ﷲ ހަދުމަކުރުމުން ތިމާގެ ހިތަށް ފިނިކަން ލިބުމާއެކު ހިތްހަމަޖެހިގެން ދެއެވެ. މިގޮތުން ތިމާގެ ޙަޔާތާމެދު ދެކޭގޮތް ބަދަލުކުރުމުން ފޫހިވެގެން މާޔޫސް ވެގެން އުޅޭކަށް ނުޖެހޭނެއެވެ.\nދަތި އުދަގޫކަމާ ބައްދަލުވުމަށްފަހު ދެންބައްދަލުވާނީ ލުއިފަސޭހަކާމާއެވެ. ދަތިތަކާތިމާ ކުރިމަތިލާގޮތް ބަދަލުކުރާށެވެ. ތިމާގެ ވިސްނުން ކޮންޓުރޯލުނުކޮށް ދިމާވާ މައްސަލަތަކާ ކުރިމަތިލައިފިނަމަ އިތުރަށް މައްސަލަ ގޯސްވެދާނެއެވެ. އެދަތިތަކަށް ކެތްކުރާށެވެ. ﷲ އީ ކެތްތެރީންނަށް ހިސާބެއްނެތި ސަވާބު ދެއްވާރަސްކަލާނގެއެވެ.\nއަހަރެމެންނަށް އުފާރިކަން ލިބިގަތުމަށް އަހަރެމެންގެ ޢަމަލުތައް ﷲ ރުއްސަވާ މަގަށް ސީދާކުރުމުން އެކަން އަހަރެމެންނަށް ހާސިލުކުރެވޭނެއެވެ. ތިމާގެ ޢަމަލުތައް އެގޮތަށް ކޮންޓުރޯލުކުރާށެވެ. އުންމީދާ ޖޯޝާއިއެކު ދުނިޔޭގެ ޙަޔާތަށް ކުރިމަތިލާށެވެ. މާޔޫސްކަމަކީ އަހަރެމެން އަމިއްލައަށް ލިބިގަންނަ ކަމެކެވެ. އަހަރެމެންގެ ނަފްސު ކޮންޓުރޯލުކޮށް މާޔޫސްކަމާއި ފޫހިކަމާއި އުންމީދުކެޑުމާއި ހަނގުރާމަ ކުރަމާ ހިނގާށެވެ. މާޔޫސްކަމާއި އުންމީދުގެއްލިފައިވާ ލިޔުންތައް ނުކިޔާށެވެ. ތިމާ އަމިއްލައަށް ތިމާގެ ހިތް މަރާނުލާށެވެ. ﷲ ހަނދުމަކުރުމުން ތިމާގެ ހިތަށް ދިރުން ދޭށެވެ. އުފާވެރި ހިތަށް ދިރުންލިބޭކަހަލަ ލިޔުންތައް ކިޔާށެވެ. ދުނިޔޭގައި ފޫހިކަމެއްނެތި ﷲ އަޅުވެތިވި ބޭފުޅުންގެ ޙަޔާތުގެ ވާހަކަތައް ކިޔާށެވެ.\nއަހަރެމެން ކޮންމެދުވަހެއް ފަށާއިރު އެދުވަހަކީ އުފާވެރި ދުވަހަކަށް ހެދުމަށް ނުއެދެނީ ކީއްވެތޯއެވެ. އެދުވަހުގެ ހެދުނު އިރު އަރައިގެން އަންނަގޮތް ބަލާލަން ދާށެވެ. މިހަލަބޮލި ދުނިޔޭން އެއްކިބާ ވެލުމަށްޓަކައި އަތިރިމައްޗަށް ދާށެވެ. ފަތިހުގެ ހިތްގައިމުކަން ލިބިގަންނާށެވެ. ފަތިހުގެ ހިތްގައިމު ވައިރޯޅިތަކުގެ ފިނިކަން ލިބިގަންނާށެވެ. އެވައިރޯޅިތަކާއި އެކު ރުއްތަކުގެ ފަންތަކާއި ގަސްތަކުގެ ފަތްތައް އުފާކުރާގޮތް ބަލާލަބަލާށެވެ. ރާޅުތަކުގެ ގުދުރަތީ އަޑުތައް އަހާލަބަލާށެވެ. އުޑުމައްޗަށް އަރަމުން އެދާ ކުލަތަކާއިމެދު ތިބާ ބުނަނީ ކީކޭތޯއެވެ. ދާދި ދެއްމެއަކު ކަޅު އަދިރިކޮށް އޮތް އުޑުމަތި ގަދަ ނޫކުލައިން ވައިލެޓު ކުލައަށް އެއަށްފަހު ރަންކުލައަށް ބަދަލުވެގެން ދަނީއެވެ. އެރަންކުލަ ބަދަލުވަމުން އެދަނީ މަޑުރީދޫކުލައަށެވެ. ދުނިޔެ މަށްޗަށް އަލިކުރުމަށާއި އެހެނިހެން ފައިދާތަކާއެކު އެހެންދުވަހަކަށް އިރު އަރައިގެން އަންނަނީއެވެ. މާނައިން ފުރިގެން ވާ މެސެޖުތަކެއްދެމުންނެވެ. ރޭގަނޑުގެ އަދިރިކަންވެސް އަބަދަކު ދެމި ނުއޮންނާނެކަން ބަޔާންކޮށްދެނީއެވެ. ދަތި އުނދަގޫކަންވެސް އަބަދު ދެމިނުއޮންނާނެކަން ބުނެދެނީއެވެ. ﷲ ގެ ކުޅަދުންވަންތަކަމާއެވެ. މިފަދަކަންކާމެދު ވިސްނާ ތިބާގެ ވިސްނުން އެކަމުގައި މަޝްޣޫލުކުރުވާށެވެ. ތިބާއަށް ދިމާވެފައިވާ މައްސަލަތަކުގެ މަންޒަރުތައް ވިސްނުމުން އެކީ ބޭރުކޮށްލާށެވެ. އެއިލާހު ތިބާއަށް ނުއުފުއްލެވޭވަރުގެ ބުރައެއްނުޖައްސަވާނެއެވެ. ދަތިކަންކަމުގެ ސަބަބުން އަހަރެމެންގެ ފާފަތައް ފުހެވިގެންދަނީއެވެ. މުސްތަޤުބަލުގައި ތިބާއަށް ދިމާވެދާނެ ކަންކަމާމެދު ފިކުރު ބޮޑު ނުކުރާށެވެ. އަދި މުސްތަޤުބަލެއް އަހަރެމެންނާ ބައްދަލެއް ނުކުރެއެއް ނޫން ހެއްޔެވެ؟ މުސްތަޤުބަލުގައި ވާނެ ކަންކަން ވެސް އެންމެމޮޅަށް ދެނެވޮޑިގެންވާނީ އެއިލާހެވެ. އެ އިލާހު އިރާދަ ނުކުރައްވާ ކަމެއްވާނެތޯއެވެ؟ އަދި އިރާދަކުރެއްވިކަމެއް ނުވެ ހުއްނާނެތޯއެވެ؟ މުސްތަޤްބަލު ރަނގަޅު ކޮށްދިނުމަށްއެދި އެކަންކަންކަމުގެ ޙަޤީޤީ މިލްކުވެރި އިލާހަށް ދުއާ ކުރާށެވެ. އުމުރުން ފާއިތުވެ ގޮސްފައިވާ ކަންކަމާ މެދު ދެރަވެ ހިތާމަނުކުރާށެވެ. ފާފަކުރެވިފައިވާ ނަމަ އަވަހަށް ތައުބާވެ އެހިލާހުގެ މަގަށް ރުޖޫޢަވާށެވެ. ތިބާގެ ޢަމަލުތަށް މިހާރުންމިހާރަށް ސީދާކުރެވޭތޯ މަސައްކަތްކުރާށެވެ.\nތިބާ މިހާރު ތިހުރި މާނައިން ފުރިގެންވާ މަންޒަރުގެ ބައިވެރިންނާއެކު މިދުޢާ ކިޔާށެވެ. "أَصْبَحْناَ وَأَصْبَحَ الْمُلْكُ لِلَّهِ رَبِّ الْعاَلَمِيْنَ، اَللَّهُمَّ إِنِّيْ أَسْأَلُكَ خَيْرَ هٰذَا الْيَوْمِ: فَتْحَهُ, وَنَصْرَهُ، وَنُوْرَهُ, وَبَرَكَتَهُ, وَهُدَاهُ, وَأَعُوْذُ بِكَ مِنْ شَرِّ ماَ فِيْهِ وَشَرِّ ماَ بَعْدَهُ" "އަޅަމެން ހެނދުންކޮށްފީމުއެވެ. އަދި އެންމެހައި ވެރިކަމެއް ޢާލަމްތަކުގެވެރި ﷲއަށްޓަކައި ހެނދުންކޮށްފިއެވެ. (ނުވަތަ އެންމެހައި ވެރިކަމެއް ޢާލަމްތަކުގެވެރި ﷲއަށް މިލްކުވެއްޖެއެވެ.) އޭ ހައްދަވާބޮޑުކުރެއްވި ރަސްކަލާކޮ! ހަމަކަށަވަރުން މިއަޅާ އިބަﷲގެ ޙަޟްރަތުން މިދުވަހުގެ ހެޔޮކަންދެއްވުމަށް އެދިދަންނަވަމެވެ. އެބަހީ މިދުވަހުގެ ފަތަޙައާއި، މިދުވަހުގެ ނަޞްރާއި، މިދުވަހުގެ ނޫރާއި، މިދުވަހުގެ ބަރަކާތާއި އަދި މިދުވަހުގެ ހިދާޔަތެވެ. އަދި މިއަޅާ އިބަﷲގެ ޙަޟްރަތުން މިދުވަހުގައިވާ ނުބައިކަމުންނާއި މިއަދަށްފަހުގައިވާ ނުބައިކަމުން ރައްކާތެރިކޮށްދެއްވުމަށް އެދިދަންނަވަމެވެ." އަދިވެސް އިތުރު ހެނދުނާ ހަވީރުގެ ދުޢާތައް ކިޔާށެވެ.\nއެނބުރިގެއަށް އަންނާށެވެ. މިފެންނަނީ ތިބާއަށް މުޅިން އަލަށް ފެންނަ އެއްޗެހިކަމަށް ބަލާށެވެ. ކުރިމަތީގައި އެ ހުރި ގަހަށް ބަލާލަބަލާށެވެ. އެގަސް ހެދި ބޮޑުވެފަ އެހުރީ ކިތައް ދުވަހުންހެއްޔެވެ؟ އެގަސް ހެދިބޮޑުވިގޮތް އަހަރެމެން ހައިރާން ނުކުރުވީ ކީއްވެހެއްޔެވެ؟ ހަމަޔަޤީނުންވެސް ގަހެއްހެދިބޮޑުވަނީ ވަރަށް އަޖައިބު ކުރަނިވިގޮތަކަށެވެ. ތިބާއަށް އަބަދުވެސް ގަސްގަހާގެހި ފެންނާތީވެ އެކަން އެހާ ހައިރާންކުރަނިވި ކަމަކަށް ނުވީއެވެ. އަހަރެމެންނަށް އެކަން އާދައަކަށްވެފައިވަނީއެވެ. ތިބާ އަށް އެފެނުނު ގަސް އެއީ އަލަށްފެނުނު އެއްޗެއްކަމަށް ވެއްޖެނަމަ ތިބާގެ ހިތަށް އަރާނީ ކީކޭހެއްޔެވެ؟ ނުވަތަ އެގަސް ތިބާ ބަލަން ހުއްޓާ އެގަހުގެ ގޮފިތައްފަޅާ ފަތްތައް ނުކުމެ މާތައް އަޅާ އެމާތައް ފޮޅިއްޖެ ނަމަ ހައިރާން ނުވާނެހެއްޔެވެ؟ އެކަމަކު ގަސް އެވަރަށް ބޮޑުވުމަށް ދުވަސްތަކެއްނެގިއެވެ. އެގަހަށް އައިބަދަލުތައް ލަސްކަމުން އަހަރެމެންނަށް އެކަން ފާހަގަ ނުކުރެވުނީއެވެ. ތިބާ އަށް މިހާރު އެފެންނަނީ މުޅިންއަލަށް ފެންނަ މީހުންނެވެ. ތިބާ އަމިއްލައަށް މިކަންތަޖުރިބާކުރާށެވެ. މިގޮތަށް ތަސައްވަރުކުރުމަކީ ވަރަށްފައިދާބޮޑުކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވި ބަސްފުޅެއްގެ މާނާގައިވެއެވެ. " އަބަދުވެސް ތިބާގެ ދަށުގައިވާ ފަރާތްތަކަށް ބަލާށެވެ. އަދި ތިބާގެ މަތީގައިވާ މީހާއަށް ނުބަލާށެވެ. އޭރުން ﷲ ސުބުޙާނަހޫ ވަތަޢާލާ ތިބާއަށް ދެއްވައިފާ ނިޢުމަތްތަކުގެ އަގު ވަޒަންކުރެވޭނެއެވެ." އަދިވެސް އެހެން ޙަދީޘެއްގެ މާނާގައި ވެއެވެ. "މުއުމިނު އެއްވެސް ފިރިހެނަކު، މުއުމިނު އެއްވެސް އަންހެނަކަށް ނަފުރަތު ނުކުރާނެއެވެ. އެ އަންހެނާގެ ސިފަޔަކާ ނުރުހިއްޖެނަމަ، އޭނާގެ ހުރި ރަނގަޅު އެހެން ސިފަޔަކާ ރުހޭނެތެވެ."\nﷲ ތިބާއަށްދެއްވި ނިޢުމަތްތައް ދެނެގަންނާށެވެ. އެ ނިޢުމަތްތަކަށް ފުދިގެންވާ ހާލުގައި ހުންނާށެވެ. އަދި ﷲ އިރާދަކުރެއްވި ކަމެއްވާނެކަން ހިތުގައި އަބަދުވެސް ބާއްވާށެވެ. ތިބާގެ ވިސްނުން މިހެން ގެންގުޅޭށެވެ. އަހަރެންގެ ރައްޓެއްސަކާއެކު ސައިބޯންތިބީ އާހާބަރުގައި ހުރި ހޮޓަލެއްގައެވެ. ކުޑަކޮށް ވާހަކަ ދައްކާލުމުގެ ގޮތުންނެވެ. އެދުވަހު އަހަރެންގެ ރަހުމަތްތެރިޔާ ވަރަށް ވަރުގަދަ ސުވާލެއްކުރިއެވެ. އޭނައަށް އަބަދުވެސް އަންހެންކުދިންނާ ދިމާއަށް ބެލެނީއެވެ. މިކަމަކީ ވަރަށް ގިނަ މީހުންނަށް ޖެހިފައިވާބައްޔެކެވެ. މިކަމުގައި އެންމެ ފުރަތަމަވެސް ވިސްނަންވީ އެކަމަކީ ﷲ ނުރުއްސަވާ އަދި އެއިލާހު ހަރާމްކުރެއްވި ކަމެއްކަމެވެ. ތިބާއަށް ތިޔަ ނުކިޔަމަންތެރިވެވޭ ފަރާތުގެ މަތިވެރިކަން ހިތަށް ގެނެސްގަންނާށެވެ. ﷲ އަށް ތަޤުވާވެރިވެ ފުރަތަމަ ހިތްވަރާއެކު ތިބާގެ ބެލުން ތިރިކުރާށެވެ. ތިބާގެ ހިތް އެފަދަ މަންޒަރުތައް ބަލައި ކަނު އެއްޗަކަށް ނުހަދާށެވެ. ތިބާގެ ހިތުގެ އަލިކަން ގެއްލުވައިނުލާށެވެ. ފަހަރެއްގައި ފުރަތަމަފެނުނު އަންހެން ކުއްޖާއަކީ ތިބާގެ އަންހެނުންނަށް ވުރެ ރީތި ކުއްޖަކަށް ވެގެން ތިބާގެ ފިކުރުތައް އެދިމާއަށް ދަނީނަމަ ވަގުތުން ތިބާގެ ވިސްނުމުގެ މައްޗަށް ބާރުފޯރުވާށެވެ. ބުނާށެވެ. އަހަރެންގެ އަންހެނުންނަނީ އަހަރެންނަށް އެންމެ އެކަށީގެންވާ އަހަރެންދެކެ ލޯބިވާ މިހާއެވެ. އަހަރެންނަށް އޯގާތެރިކަމާއެކު ރަޙްމުކުރާ މީހާއެވެ. އަނބިމީހާ ކޮށްދީފައިވާ ނުވަތަ އަނބިމީހާގެ ގައިގައި ހުރި ރަނގަޅުސިފަތަކާމެދު ވިސްނާށެވެ. އެއީ ތިބާގެ ލޯބިވާ ދަރީންގެ މަންމައެވެ. ﷲ ތިބާއަށް ދެއްވެވި ތިބާދެކެ ލޯބިވާ އަނބިމީހާއެވެ. އެއިލާހުގެ މި އަގުބޮޑު ހަދިޔާގެ އަގު ވަޒަންކުރާށެވެ. ތިމާގެ ހިތް އެހަދިޔާގެ ސަބަބުން ފުރިގެންވާހާލުގައި ހުންނާށެވެ. އަދި ތިބާ ސާބިތުކޮށްދެއްވާތޯ ﷲ އަށް ދުޢާކުރާށެވެ.\nތިބާ މިހާރު ތިޔަ ދަނީ ގެއަށެވެ. މަގުތަކުގެ ދެފަރާތުގައި ހެދިފައިވާ އިމާރާތްތަކަށް ބަލާލާށެވެ. ފަންނީ މީހުންގެ މޮޅުކަން ހިތްމަށްޗަށް ގެންނާށެވެ. ތިބާ އަޖާއިބު ނުވޭތޯއެވެ. އެމީހުންގެ ބުރަމަސައްކަތުގެ އަގު ވަޒަންކުރާށެވެ. ހިނގާފައި ތިޔަދެވެނީ ތިބާގެ ލޯބިވާ ދަރީންނާއި ތިބާއަށް ކާމިޔާބުލިބުމުގައި އެހީވަމުން ދާ ތިބާދެކެ ލޯބިވާ އަނބިމީހާ ގެ ކަރިއަށެވެ. އަނބިމީހާގެ ފަރާތުން ފެނިފައިވާ ކުށްތަކަށް މާފުކޮށް ފެނިފައިވާ ރަނގަޅުސިފަތައް ފާހަގަކުރާށެވެ. އެކަމަށް ޝުކުރުކުރާށެވެ. ތިބާގެ ގޭތެރޭން ރުޅީގެ ވައިރަސްތައް ބޭރުކޮށް ގޭތެރެސާފުކުރާށެވެ. ތިބާގެ ގޭތެރޭގެ ފުރަތަމަ ޤާނޫނުގެ ފުރަތަމަ ބާބަކީ ﷲ ރުއްސަވާމަގު ހޯދުން ކަމުގައި ހަދާށެވެ.\nފޯނު ރިންގުވާން ފެށުމުން އަހަރެންގެ ފޯނުނެގީމެވެ. އަހަރެންގެ ރައްޓެއްސަކު ވަރަށް ހާސްވެފައި ބުންޏެވެ. "ރައްޓެއްސަކު އޭނާ ރައްޓެހިވެގެން އުޅުނު އަންހެންކުއްޖާ ރުޅިވެގެން އެކަމާ ބޯގޮވާގެން އަމިއްލައަށް މަރުވާން އުޅެނީއެވެ. އަވަހަށް އޭނައާ ވާހަކަދައްކާލަން އާދެވިދާނެތޯއެވެ. އަހަރެމެން މިތިބީ އަހަރެމެން އާންމުކޮށް ދާ ކެފޭގައެވެ." އަހަރެންގެ ހުރިހާ ޕްރޮގުރާމުތައް ހުއްޓާލާފައި ދިޔައީމެވެ. އަހަރެންގެ ރަހުމަތްތެރިޔާ އިނީ ޒުވާން ފުރައިގެ ކުއްޖަކާއެކީގައެވެ. މާޔޫސްކަން އޭނާގެ މޫނުމަތިން ބަލާލި ކޮންމެމީހަކަށްވެސް ފެންނާނެއެވެ. އަހަރެންގެ ރަހުމަތްތެރިޔާ ދެމީހުންވެސް ތައާރަފްކޮށް ދިނެވެ. އެޒުވާން ކުއްޖާއަކީ މަސްތުވާތަކެތީގެ ބޭނުންވެސް ކުރާ ކުއްޖެކެވެ. އޭނައަށް ﷲ މި ދުނިޔޭގައި އުޅުމުގެ ފުރުޞަތުދެއްވީއެވެ. އަލުން އެހެން ޙަޔާތަކަށް އައުމުގެ ފުރުސަތެވެ. ދާދި ދެންމެއަކު ކޮޓަރިތަޅުލައި އަމިއްލަކަރުގައި މަޅިގަނޑު އަޅުވަނިކޮށް، ގޭ މީހުން ދޮރުގައި ޓަކިދިނުމުން، މިކުރެވޭ ކަންތަކާމެދު ވިސްނުމުގެ ފުރުސަތު ﷲ ދެއްވެވީއެވެ. އަހަރެން އެޒުވާނާއަށް ވިސްނައިދެވޭތޯ އުޅުނީ އޭނާގެ ޙަޔާތުގެ ހަޤީޤީ މަޤްސަދެވެ. މި ގޮތަށް ﷲ އާ ދޭތެރޭ ރަނގަޅަށް ވިސްނުމަށާއި ތިމާގެ ނަފްސު ދެރަނުކުރުމަށާއި އިސްލާމުދީނުގައި ވާގޮތަށް ތިމާގެ ޙަޔާތުގެ ފުރަތަމަ މަޤްސަދަކީ ﷲ ގެ ރުހިވޮޑިގަތުން ހޯދުން ކަމަށާއި މިފަދަ އެތައްވާހަކައެއް ދެއްކީމެވެ. ކޮފީގައި ވަރަށް ގިނަވަގުތު ހޭދަވިއެވެ. އަހަރެންގެ ރަހުމަތްތެރިޔާއަށް އެޒުވާނާ އެކަނި ދޫކޮށްނުލުމަށް ބުނެ އަހަރެން ގެއަށް ދިޔައީމެވެ. ޙަމްދާއި ޝުކުރުހުރީ ﷲ އަށެވެ. އެޒުވާނާ އަކީ މިހާރު ނަމާދު ބަރާބަރަށް ކުރާ ރަނގަޅު ސާލިހުކުއްޖެކެވެ. ދަމުނަމާދުވެސް ކުރަމުންދެއެވެ. އޭނާގެ މިހާރުގެ މަޤްސަދަކީ އަންނަން އޮތް ދާއިމި ހަޔާތް ބާއްޖަވެރިކުރުމެވެ. މިފަދަ ހާލުގައިޖެހިފައިވާ ވަރަށްގިނަ މީހުންނާއި ބައްދަލުކޮށްވާހަކަ ދައްކާ އެމީހުންނަށް ހިތްވަރު ދިނުމަކީ އަހަރެން ވަރަށް ކުރާހިތުން ކުރާކަމެކެވެ. އަހެރެން އޭގެން ކޮންމެ މީހެއްގެކައިރީގައި ވެސް ބުނަމެވެ. ޤުރްއާން ތަރުޖަމާ ބަލައި އޭގައިވާ ﷲ ގެ އާޔަތްތަކާމެދު ވިސްނާށެވެ. އޭރުން ތިބާގެ ހިތްހަމަޖެގެންދާނެއެވެ. ތިބާ ގެ ހިތް އޭރުން އެދަތުރުކުރަނީ އުފާވެރި މީހުންގެ ޙަޔާތާ ދީމާ އަށެވެ. ތިބާއަށް ލިބޭ ހުސްވަގުތުތަކުގައި ﷲގެ ދީން އުގެނުމުގެ ގޮތުން ދީނީ ކޮންމެވެސް ފޮތެއްކިޔާލުމަކީވެސް ވަރަށް ފައިދާ ބޮޑު ކަމެކެވެ.\nއަހަރެންގެ ރައްޓެއްސަކު ކައިވެނިކުރާތީވެ އޭނަގެ ކޮޓަރީގައި ބަހައްޓަންވެގެން ކުރެހުމެއް ކުރެހީމެވެ. އޭނާބުނެގެން އަހަރެން އެމަންޒަރުގައި ލިޔެދިނީ މިއާޔަތެވެ. ތިބާވެސް މި އާޔަތާމެދު މިލިޔުމާއި ވަކިވުމުގެ ކުރިން ވިސްނާލައްޗެވެ.\nمَنْ عَمِلَ صَالِحًا مِنْ ذَكَرٍ أَوْ أُنْثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَنَّهُمْ أَجْرَهُمْ بِأَحْسَنِ مَا كَانُوا يَعْمَلُونَ سورة النحل 97\nމުއުމިނަކު ކަމުގައިވާ ޙާލު، ފިރިހެނުންގެ ތެރެއިންވިޔަސް، ނުވަތަ އަންހެނުންގެ ތެރެއިންވިޔަސް، ޞާލިޙް ޢަމަލެއް ކޮށްފިމީހާ (ދަންނާށެވެ.!) ފަހެ ހަމަކަށަވަރުން، އެމީހަކަށް ރަނގަޅު، ބާއްޖަވެރި ދިރިއުޅުމެއް، ތިމަންރަސްކަލާނގެ ދެއްވާ ހުށީމެވެ. އަދި ހަމަކަށަވަރުން، އެއުރެން ޢަމަލުކޮށް އުޅުނު އެންމެ ހޮޔޮގޮގުގެ ދަރުމައިން، އެއުރެންނަށް ތިމަންރަސްކަލާނގެ ޖަޒާ ދެއްވާ ހުށީމެވެ.\nPosted by Mohamed Siruhan at 2:17 PM\nLabels: dhivehi, mohamed siruhan, mohamedsiruhan, siru, siruhan, ފޫހިކަން ރޫޙީކަމަކަށް\nVarah asaru gadha Liyunmeh. ALLAAH thiba ah heyo jaza dhevvaashi! Aameen.\nJazaakallah khairan Brother


Moosun Goasve Baeh Atholhu Thakah Yellow Alert Nerefi - Vaguthu\nމޫސުން ގޯސްވެ ބައެއް އަތޮޅުތަކަށް ޔެލޯ އެލާޓް ނެރެފި\nމި ދުވަސްވަރަކީ މޫސުން ގޯސް ދުވަސްވަރެއް - ވަގުތު އިމޭޖެސް:\nރާއްޖެއަށް މިހާރު ކުރަމުންދާ ވިއްސާރައިގައި މޫސުން ގޯސްވެ ބައެއް އަތޮޅުތަކަށް ޔެލޯ އެލާޓް ނެރެފިއެވެ.\nޔެލޯ އެލާޓް ނެރެފައިވަނީ، ހއ.އަތޮޅުން ފެށިގެން ޅ.އަތޮޅާއި ހަމައަށެވެ. އެލާޓް ނެރެފައިވަނީ، މިއަދު މެންދުރު 13:00 އިން ހަވީރު 16:00 އާއި ހަމައަށެވެ.\nމި ވަގުތުތަކުގައި ބޯކޮށް ވާރޭ ވެހޭނެ ކަމަށް މެޓް އޮފީހުން ލަފާކޮށްފައިވެއެވެ.\nވައިޓް އެލާޓް މޫސުމާ ބެހޭ ގައުމީ އިދާރާއިން ނެރެފައިވާއިރު، މި ދުވަސްވަރަކީ ރާއްޖޭގެ ބައެއް ހިސާބުތަކަށް މޫސުން ގޯސް ދުވަސްވަރެކެވެ.


Taylor Swift "maraalan" inzaaru dhin meehaa kuvveri vejje | Mihaaru\nހޫވާ އާއި ޓޭލާ: ހޫވާ ވަނީ ޓޭލާ އާއި އާއިލާ އަށް މަރާލާނެ ކަމަށް ބުނެ އިންޒާރު ދީފައި.\nޓޭލާ ސްވިފްޓާއި އާއިލާ މަރާލަން އިންޒާރު ދިން މީހާ ކުށްވެރިވެއްޖެ\n04 އެޕްރީލް 2018 - 06:18\nއެމެރިކާގެ ޒުވާން ލަވަކިޔުންތެރިޔާ ޓޭލާ ސްވިފްޓާއި އޭނާގެ އާއިލާގެ އެންމެން މަރައިލާނެ ކަމަށް ބުނެ އިންޒާރު ދިން ފްރޭންކް އެންޑްރޫ ހޫވާ ކުށްވެރިވާ ކަމަށް ކަނޑައަޅައި، ހުކުމް ތަންފީޒުކުރުން 10 އަހަރަށް ފަސްކޮށްފި އެވެ.\nދެހާސް ސޯޅަ ވަނަ އަހަރުގެ އޮކްޓޯބަރު މަހު ބޭއްވި ފޯމިއުލާ 1 ރޭސް މުބާރާތް ފަށަން ބޭއްވި ހަފުލާގައި ޓޭލާ ޕަފޯމް ކުރި ފަހުން، ހޫވާ ވަނީ އޭނާ އަށް ގޯނާކޮށް ހަމަލާ ދޭން ވެސް މަސައްކަތްކޮށްފަ އެވެ. އަދި ޓޭލާ އާއި އާއިލާގެ މީހުން މަރައިލާނެ ކަމަށް ބުނެ ހޫވާ ވަނީ ޓޭލާގެ ބައްޕަ ސްކޮޓް ސްވިފްޓަށް 2016 ގެ އޮގަސްޓުން އޮކްޓޯބަރަށް ވަރަށް ގިނަ އަދަދެއްގެ އިންޒާރުގެ އީމެއިލްތައް ފޮނުވައިފަ އެވެ.\nހޫވާގެ މައްސަލަ އާއިލާ އިން ކޯޓަށް ހުށަހެޅުމުން މިދިޔަ ޖެނުއަރީ މަހު ވަނީ އޭނާގެ މައްޗަށް ކުށް ސާބިތުވާ ކަމަށް ހުކުމްކޮށްފަ އެވެ. ހޫވާ ފޮނުވި ބައެއް މެސެޖްތަކުގައި "ތިޔައީ ޝައިތާނުންގެ އާއިލާއެއް" ކަމަށާއި "އެންމެންގެ ދުވަސް އެއް ދުވަހަކުން ދުއްވާލައިލާނެ" ކަމަށް ބުނެ އިންޒާރު ދީފައިވެ އެވެ.\nޓޭލާ ސްވިފްޓް: އޭނާ އާއިލާ އާއިލާ މަރާލާނެ ކަމަށް ބުނެ އިންޒާރު ދީފައިވޭ.\nދިހަ އަހަރުގެ ޕްރޮބޭޝަނެއް ހޫވާ އަށް ދިން އިރު، އޭނާގެ މައްޗަށް ވަނީ ބައެއް ކަންކަން ޝަރުތުކޮށްފަ އެވެ. އޭގެ ތެރޭގައި ޓޭލާއާ "މޭލަކަށް ވެސް" ގާތް ނުވުމަށާއި މަސްތުވާތަކެއްޗަށް ފަރުވާ ހޯދަން ރިހިބިލޭޝަން ޕްރޮގްރާމްތަކަށް ހާޒިރުވުމާއި ނަފުސާނީ މައްސަލަތަކަށް ފަރުވާ ހޯދުން ފަދަ ކަންކަން ހިމެނެ އެވެ. އަދި އެއް އަހަރު ވަންދެން ހޫވާގެ ހަރަކާތްތައް މޮނިޓަ ވެސް ކުރާނެ ކަމަށް ބުނެފައިވެ އެވެ.\nހޫވާ އަށް ޝަރުތު ކުރި ކަންކަން ނުކުރާ ނަމަ، ޖަލަށް ގެންދާނެ އެވެ. މިކަމާ ބެހޭ ގޮތުން ޓޭލާ އެއްވެސް ވާހަކައް އަދި ނުދައްކަ އެވެ.\nއިތުރު ލިޔުންތައް ޓޭލާ ސްވިފްޓް


Nuvadhihaige baeh handhaanthah varah haassa!\nނުވަދިހައިގެ ބައެއް ހަނދާންތައް ވަރަށް ހާއްސަ!\nމާލޭގެ ބައިސްކަލް ޒަމާންގައި މާލޭގެ އަންހެން ކުދިންކޮޅެއް ބައިސްކަލްގެ ހަރަކާތެއްގައި: ފޮޓޯގެ ކަނާތް ފަރާތުން ފުރަތަމަ އެހުރީ މެންބަރު އީވާ އަބްދުﷲގެ މަންމަ ޒުހައިރާ އުމަރެވެ. ދެން އެހުންނެވީ އަޅިފަށުއި ސޯބިރާ އެވެ.\nނުވަދިހައިގެ އަހަރުތަކުގެ ޖީލަކީ ވަރަށް "ހާއްސަ ޖީލެ" ކޭ މީހުން ބުނަނީ އެ ޖީލަކީ ވަކި ކަންތައްތަކެއް އެންމެ ފަހުން ތަޖުރިބާ ކުރިބަޔަކަށް ވާނެތީ އެވެ. ނުވަދިހައިގެ އަހަރުތަކުގެ ތެރޭގައި ފުރާވަރަށް އަޅައި މިހާރު ބޮޑެތިވެފައިވާ ޖީލަށް ހާއްސަ ހަނދާންތަކެއް އާވާނެ އެވެ. އޭގެ ތެރޭގައި ފާހަގަ ކޮށްލެވޭ ބައެއް ކަންކަން ވެސް ހުރެއެވެ.\nއެންމެ ފަހުން މަގުމަތީ ކުޅެ އުޅުނު ޖީލަކީ އެއީ!\nނުވަދިހައިގެ ކުރީކޮޅު މާލޭގެ މަގަކުން ނުވަތަ ގޯޅިއަކަށް އެޅިޔަސް އަބަދުވެސް ކޮންމެވެސް ކުދިބަޔަކު މަގުމަތީގައި ފައިގަތަޅާ ކުޅޭނެ އެވެ. ފުޓުބޯޅަ އާއި ކިރިކެޓާއި ބެޑްމިންޓަން ކުޅޭތަން ފެނެއެވެ. ބައިސްކަލް ދުއްވާނެ އެވެ. ތޮއްޖެހިފައިވާ މާލޭގައި އޭރުވެސް ބޭރުގައި ކުޅެލާނެ ފުރުސަތެއް ނެތަސް މާލޭގެ މަގުތަކުގައި ދުއްވާ އެއްޗެހި މަދުވެ، އަމާންކަމުން މައިންބަފައިން ވެސް ކުދިން މަގުމައްޗަށް ކުޅެން ފޮނުވާކަށް ހާހެއް ނުވެއެވެ.\nބައިސްކަލު ދުއްވުމަކީ ވަރަށް އާއްމުކަމެކެވެ. ރޭގަނޑު ވެއްޖެޔާ ބައިސްކަލު ބައްތިއެއް ކޮންމެ މީހަކު އަތުގައި އޮވެއެވެ. މީހާރު އޭގެ ބައްތިއެއް ފެނިއްޖެނަމަ މޫނަށް ހިނިތުންވުން ގެނެސް ދެއެވެ. ފުރާވަރުގައި ރަށްޓެހިންނާއެކު ބައިސްކަލު ދުއްވި ދުވަސްތަކާއި ދުއްވަން ދަސްކުރި ހަނދާތއް އާވެގެންދެ އެވެ.\nގަނޑުފެން ގަންނަން ގޭގަށް ދިއުން\nރޯދަ މަހުގެ ދުވަސްތަކުގައި ގަނޑިން ހަވީރު 5:55 ވުމާއެކު އެއީ ގަނޑުފެން ގަންނަން ގޭގެއަށް ދާ ގަޑިއަށް އޮންނަނީ ވެފައެވެ. ފޯރުންތެރިކަން އާއްމުވެފައި ނުވުމާއި ހުރިހާ ގޭގައި އައިސްއަލަމާރީ ނުހުންނާތިވެ ރޯދަ މަހުގެ ރޯދަ ވީއްލުމަށް ތައްޔާރުކުރާ ޖޫހަށް އަޅަން ގަނޑުފެން ގަތުމަކީ އޭރު އާއްމު ކަމަކަށް ވިޔަސް މިހާރު މިއީ އެހެން ޒަމާނެކެވެ. ސުކޫލު ނިމުމުން ރަށްޓެހިންނާއެކު ގޭގެއަށް ގޮސް ލޮލީ އާއި ކިއްލި އާއި ހެލެނބެލި ހުތް ފަދަ ތަކެތި ގަނެގެން ކޭ ދުވަސްވަރަކީވެސް އެއީ އެވެ.\nޒެންޑޯ ފައިވާނާއި ކިޓޯ ފައިވާން\nޒެންޑޯ ފައިވާނާއި ކިޓޯ ފައިވާނަށް އެންމެން އެރިދުވަސްވަރަކީވެސް ނުވަދިހައިގެ އަހަރުތަކެވެ. އެ ފައިވާން އާއްމުވެގެން ބޮޑެތި މީހުންނާއި ކުޑަކުދިން ވެސް ނަލަ ހެދިގެން އަރާފައިވާނަކަށް ވެގެން ދިޔައެވެ.\nކޮންކްރީޓް ޖަންގައްޔަކަށް ވެފައިވާ މި މާލެ ސިޓީގައި ގޭގޭގެ ފުރާޅަށް އަރާ މަޑި އެއްލުން ވެސް ވެގެންދިޔައީ މަޖާ ކަމަކަށެވެ. މިހާރު މިއީ ހަމަ އެއްވެސް ގޮތަކަށް ފެންނާނެ މަންޒަރު ތަކެއް ނޫނެވެ.\nމިއުޒިކާއި ލަވައިގެ ދުނިޔެއެއް\nއެމެރިކާގެ މިއުޒިކް ބޭންޑްތައް ކަމަށްވާ "ބެކްސްޓްރީޓް ބޯއީޒް" އަދި ބޮއިޒޯން ފަދަ މިއުޒިކް ބޭންޑްތައް މަޝްހޫރުވެ އެ ބޭންޑްތަކުގެ ޕޯސްޓަރެއް ގޭގެ ފާރެއްގައި ތަތް ނުކުރާ ކުއްޖަކު މަދުވާނެ އެވެ.\nނޮކިއާ ފޯނުން ސްނޭކް ގޭމް ކުޅުން\nމިއީ ނުވަދިހައިގެ ފަހުކޮޅުގައި ނަމަވެސް، މި ދުވަސްވަރު މިހާރުގެ ނަމުން ނަމަ ބައްތި ފޯނުން ގޭމް ކުޅުން މިއީ މަޖާ ކަމެކެވެ. އެހެންކަމުން ނުވަ ދިހައިގެ އަހަރުތަކުގައި ފުރާވަރަށްއަރައިގެން އައި ޖީލަކީ ވަރަށް ފޯރި ނެގި މަޖާ ޖީލެއް އަދި އޭގެ ބައެއް ކަންކަމަކީ އެ ޖީލަށް އެކަނި ހާއްސަ ކަން ކަމަށް ވެދާނެ އެވެ.\nމާލޭ ސިޓީ ތާރީހު\nގައުމީ ތާރީހު ކިޔައިދޭ ކަލަންޑަރެއް!


Habeys ge aharee dhuvahaa gulhigen haassa hadhiya eh - One Online\nހަބޭސް ބޮޑުބެރު ގްރޫޕްގެ އަށް ވަނަ އަހަރީ ދުވަސް ފާހަގަކުރުމަށާއި މިއަހަރުގެ އަޟްހާ އީދާ ދިމާކޮށް އެ ގުރޫޕުން ދޭ ހަދިޔާއެއްގެ ގޮތުގައި އީދަށް ހާއްސަ ލަވައެއް ނެރެން ނިންމައިފިއެވެ.\nހަބޭސްގެ ވެރިޔާ އަލީ ޝިފާގް (ހަބޭސް އައްޔަ) "ވަން އޮންލައިންއަށް" ބުނީ، ހަބޭސް ބޮޑުބެރު ގުރޫޕުގެ އަހަރީ ދުވަހާއި ކުރިއަށް އޮތް ބޮޑު އީދުގައި އެ ގުރޫޕުން ދޭ ހަދިޔާ، މިރޭ 12:00 އިން ފެށިގެން މިޔުޒިކް ސްޓްރީމިންގ އެޕް ލަވަފޮށިން އަޑުއަހާލެވޭނެ ކަމަށެވެ.\nހަބޭސް އިން އެހުންތެރިންނަށް މިފަހަރު ދޫކޮށްލާ ހާއްސަ ލަވައަކީ އޯޑިއޯ ލަވައެކެވެ. އެ ލަވަ ކިޔާފައިވަނީ ފުރަތަމަ "ވޮއިސް އޮފް މޯލްޑިވްސް" ގެ ޓައިޓަލް ކާމިޔާބުކުރި އަދި އެ އަޑަކުން އެތައް ބައެއްގެ ހިތްތައް ފަތަހަ ކޮށްފައިވާ ހަސަން ތޮލާގް (ތޮލާ)އެވެ.\nއައްޔަ ބުނީ ހަބޭސް ބޮޑުބެރު ގުރޫޕުގެ އަހަރީ ދުވަހާ ގުޅިގެން އިތުރު ހަރަކާތްތަކެއް ނުރޭވުނީ މިފަހަރުގެ އީދުގައި ގިނަ ރަށްތަކަށް އެ ގުރޫޕުން ދާންޖެހޭތީ އެކަމަށް ތައްޔާރު ވުމުގެ ގޮތުން ކަަމަށެވެ. މި އަހަރުގެ އީދުގައި ހަބޭސް ބޮޑުބެރު ގުރޫޕުން ހއ. ހޯރަފުށި، ހއ. ދިއްދޫ، ނ. ވެލިދޫގެ އިތުރުން އެ އަތޮޅު ހޮޅުދޫ އަދި ގދ. ގައްދޫއަށް ދިއުމަށް ހަމަޖެހިފައިވާއިރު، އެ ރަށްތަކުގައި ބޮޑުބެރުގެ އަޑު ގުގުމާލުމުގެ އިތުރުން ދިވެހިންގެ ސަގާފީ އައިޓަމްތަކާއެކު ތަފާތު ހަރަކާތްތައް ދައްކާލާނެއެވެ.\nއެންމެ ހަތް މެންބަރުންނާއެކު7އޮގަސްޓް 2011 ވަނަ އަހަރު ފަށައިގެން ދިވެހީންގެ ހިތްތަކުން ޖާގަހޯދަމުންދިޔަ ހަބޭސް ބޮޑުބެރު ގުރޫޕުގައި މިހާރު ތަފާތު އެކި ހުނަރު ތަކުގެ 27 މެންބަރުން ތިބެއެވެ. ހަބޭސް ގެ ކުޑައިގެ ދަށުން ބޮޑުބެރު ގުރޫޕުގެ އިތުރުން މިޔުޒިކީ އިތުރު ދެ ގުރޫޕެއް ވެސް މިހާރު އަންނަނީ ހިންގަމުންވެ. އެއީ ލެވިޓޭޝަން ބައި ހަބޭސް އަދި ހަބޭސް ފިއުޝަން އެވެ. ހަބޭސްގެ ސްޓޫޑިއޯއިން ވަނީ ހަތަރު ބޮޑުބެރު އަލްބަމާއި ތިން މަދަހަ އަލްބަމް ވެސް ނެރެފަ އެވެ.\nހަބޭސް ގެ އެކްސްކްލޫސިވް އޮންލައިން މީޑިއާ ޕާޓްނަރަކީ ވަން އޮންލައިންއެވެ.\nގުޅޭ ޓެގު އަލްހާ އީދު ހަބޭސް ބޮޑުބެރު ގުރޫޕު


ހަމަޖެހުމާ އުފާވެރިކަން ބޭނުންވާ ދެމަފިރިންނަށް މުފްތީ މެންކުގެ ޚާއްޞަ އިލްތިމާސެއް!\nދެމަފިރިން ކުރެ ކޮންމެ މީހަކުވެސް އެކަކު އަނެކަކަށް ވީހައި ރަނގަޅަކަށް ކަންކަން ކުރަން މަސައްކަތްކުރާށެވެ. އަހަރެމެންނަކީ އިންސާނުންނެވެ. ވީމާ ހުރިހާ ކަމެއް އެންމެ ފުރިހަމައަށް ނުކުރެވިދާނެއެވެ. އެއީ ކަންބޮޑުވާން ޖެހެންވީ ކަމެއް ނޫނެވެ. ކަންބޮޑުވާން ޖެހޭނީ ވީހައި ރަނގަޅަކަށް ކަންކަން ކުރަން މަސައްކަތް ނުކުރެވޭ ނަމަ އެކަމަށެވެ.\nމިބުނި ގޮތަށް ކަންކަން ކުރެވޭނަމަ ތިބާގެ މަސައްކަތް އެދަނީ ފުރިހަމަކުރެވެމުންނެވެ. ހަމަ އެއާއިއެކު ކުށެއް ކުރެވިއްޖެ ނަމަ އެކަން ޤަބޫލުކުރާށެވެ! އެހެން މީހެއްގެ ބޮލުގައި އަޅުވަން އުޅުމުގެ ބަދަލުގައި އަމިއްލައަށް އެކަމުގެ ޒިންމާ ނަގާށެވެ! އަދި ކުރެވޭ ކޮންމެ ކުށަކުން ޢިބްރަތް ހާޞިލުކޮށް އެކަން ތަކުރާރުވިއަ ނުދިނުމަށް ގަދައަޅައި މަސައްކަތް ކުރާށެވެ!\nމިބުނި ބީދައިން މަސައްކަތްކުރާ ނަމަ އެމީހަކަށްވުރެ އުފަލުގައި ދިރިއުޅެވޭނެ މީހަކު ނުހުންނާނެއެވެ. އެހެނީ އުފާވެރިކަން ލިބިގަތުމަށްޓަކައި އެންމެ މުހިންމީ އެމީހަކަށް ކުރެވޭ ކަންކަން އެންމެ ފުރިހަމައަށް ކުރެވޭ ކަމުގެ ޔަޤީންކަން އެމީހަކަށް ލިބިފައި އޮތުމެވެ.\nއުފާވެރި، ބާއްޖަވެރި ޙަޔާތަކަށް އެންމެ މުހިންމީ ކުރާ ކަންކަމުގައި އިޚްލާޞްތެރިވުމެވެ. ތެދުވެރިވުމެވެ. ހީވާގިވުމެވެ. މި ސިފަތައް އެމީހެއްގެ ކިބައިގައި ހަރުލައްވައިފި މީހަކު ދެރަވެ ނިކަމެތިވެގެން އުޅޭކަށް ނުޖެހޭނެއެވެ.\nޢަޛާބު ދެނެގަންނާނެ ގޮތާ ޢަޛާބު ކުރިމަތިވުމުން ސަލާމަތްވެވޭނެ މަގު!: މުފްތީ މެންކް\nރޯނެ މުއްދަތެއް ކަނޑައަޅައި ތެދުވެ ކުރިއަށްވުރެ ބާރަށް ކުރިއަށްދާން މަސައްކަތްކުރާ މީހާ ނުހުއްޓުވޭނެ!: މުފްތީ މެންކް


Kusheh Saabithuvi Kamah Gabooleh Nukuran - Maumoon - Vaguthu\nކުށެއް ސާބިތުވި ކަމަށް ގަބޫލެއް ނުކުރަން - މައުމޫން\nކުރީގެ ރައީސް އަލްއުސްތާޛު މަޢުމޫން ޢަބްދުލްޤައްޔޫމާއި، އުއްތަމަ ފަނޑިޔާރު ޢަބްދުﷲ ސަޢީދުގެ އިތުރުން ފަނޑިޔާރު ޢަލީ ހަމީދުގެ ފޯނު ތަހްޤީގަށް ނުދިން މައްސަލައިގައި ދައުވާ ސާބިތުވެ ހުކުމުގެ މުއްދަތާއި ބެހޭގޮތުން ވާހަކަ ދައްކަން ފުރުސަތު ދިނުމުން އެމަނިކުފާނުގެ މައްޗަށް ކުށެއް ސާބިތުވެފައިވާ ކަމަށް ގަބޫލުފުޅު ނުކުރައްވާ ކަމަށް ރައީސް މައުމޫން ވިދާޅުވެއްޖެއެވެ.\nމިއަދު އޮތް ހުކުމް އިއްވުމުުގެ މަޖިލީހުގައި ގާޒީ ވިދާޅުވީ އެ ތިން ބޭފުޅުންނާއި ދެކޮޅަށް ހުށަހަޅާފައިވާ ހެކިބަސްތަކާއި ބަޔާންތަކަށް ބާލާއިރު އެ ބޭފުޅުންގެ ފޯނުތަކުގައި ތަހުގީގަށް ބޭނުންވާ ހެކި ހުންނާނެ ކަމަށް ބުރަވެވޭ ކަމަށެވެ. އަދި އެ ތިން ބޭފުޅުންގެ މައްޗަށް ކޮށްފައިވާ ދައުވާ ޝައްކެއް ނެތް މިންވަރަށް ސާބިތުވާ ކަމަށް ގާޒީ ވިދާޅުވިއެވެ.\nއެއަށް ފަހު ހުކުމުގެ މުއްދަތާއި ބެހޭގޮތުން ވާހަކަ ދެއްކުމަށް ދައުލަތަށް ފުރުސަތު އެރުވުމުން ދައުލަތުގެ ވަކީލް އައިޝަތު މުނާ ޝަމީމް ވިދާޅުވީ އެ ބޭފުޅުންގެ މައްޗަށް އެންމެ އެކަށީގެން ވަނީ އެންމެ ދިގު މުައްދަތު ކަމަށްވާ އެއް އަހަރާއި ހަތް މަހާއި ހަ ދުވަހުގެ ހުކުމެއް ކުރުމަށް ކަމަށެވެ.\nތިން ބޭފުޅުންގެ މައްޗަށް ކޮށްފައިވާ ދައުވާ ޝައްކެއް ނެތް މިންވަރަށް ސާބިތުވެފައިވާ ކަމަށް ކަނޑައަޅައި ހުކުމުގެ މުއްދަތާާއި ބެހޭގޮތުން ވާހަކަ ދެއްކުމަށް އުއްތަމަ ފަނޑިޔާރަށް ފުރުސަތު ދެއްވުމުން ވިދާޅުވީ ބޭނުންފުޅު ވަނީ ގާނޫނީ ވަކީލަކާއެކު ކުރިއަށް ގެންދަވަން ކަމަށެވެ. އަދި ޝަރީއަތް ކުރިއަށް ގެންގޮސްފައި ވަނީ އިންސާފަކުން ނޫން ކަަމަށާއި ޝަރީއަތާއި ގާނޫނާއި ހިލާފަަށް ކަމަށް ވިދާޅުވިއެވެ.\nރައީސް މައުމޫން އަށް ފުރުސަތު ދެއްވުމުން އެމަނިކުފާނު ވިދާޅުވީ ޝަރީއަތް ކުރިއަށް ގެންގޮސްފައިި ވަނީ ރާއްޖޭގެ ގާނޫނުތަކާއި އިސްލާމީ ޝަރީއަތާއި ހިލާފަށް ކަމަށެވެ. އަދި ޝަރީއަތް ކުރިއަށް ގެންދިޔަ ގޮތައް ބަލާއިރު އެމަނިކުފާނުގެ މައްޗަށް ކުށެއް ސާބިތު ވެފައިވާ ކަމަށް ގަބޫލުފުޅު ނުކުރައްވާ ކަމަށް ވިދާޅުވިއެވެ. ޝަރީއަތް ކުރިއަށް ގެންދިޔައީ ބޭ އިންސާފުން ކަމަށް ދޭހަވާ ގޮތައް ވާހަކަފުޅު ދައްކަވައި މައުމޫން ވިދާޅުވީ ހުކުމް އިސްތިއުނާފު ކުރައްވާނެ ކަމަށެވެ.\nއޭގެ ކުރިން އޮތް ހުލާސާ ބަޔާން އިއްވުމުގެ މަޖިލީހުގައި މައުމޫން ވިދާޅުވީ ސިއްރު ހެކިި ނެގުމަކީ ސުންނަތުން ސާބިތުވާ ކަމެއް ނޫން ކަމަށެވެ. އަދި ދިވެހި ދައުލަތުގެ ދީނަކީ އިސްލާމް ދީން ކަން ގާނޫނު އަސާސީ އިން ކަށަވަރުކޮށްދޭއިރު ދީނާއި ހިލާފު ކަމެއް ރާއްޖޭގައި ނުކުރެވޭނެ ކަމަށް ވިދާޅުވިއެވެ.\nމީގެ އިތުރުން އެމަނިކުފާނަކީ އެއްވެސް އިރެއްގައި ޖިނާއީ ކުށެއް ކޮށްފައިވާ ފަރާތެއް ނޫން ކަމަށް ވިދާޅުވެ ދައުވާއަށް ފުރިހަމަށް އިންކާރު ކުރައްވާކަން މިއަދުވެސް ތަކުރާރު ކުރެއްވެވިއެވެ.\nމައުމޫން އާއި ދެފަނޑިޔާރުންގެ މައްޗަށް އެއް އަހަރާއި ހަތް މަހާއި ހަ ދުވަހުގެ ހުކުމެއް އިއްވާފައިވާއިރު ހުކުމުގައި ވަނީ އެ ބޭފުޅުންގެ ދީނީ ނަސޭހަތް ދިނުމުގެ ހުއްދައާއި ގާނޫނީ ވަކީލު ކަމުގެ ހުއްދަވެސް ބާތިލުކޮށްފައެވެ.\nޖޫން 13, 2018 18:06\nކިހާ ދެރަކަމެއް؟ ތަހުގީގަށް ބޭފުޅާގެ ފޯން ނުދިނީ ކީއްވެ؟ ބަލަ ދެންވެސް ތިބީ ދެލޮލާއި ސިކުނޑިއާއި ހިތް ދެއްވާފައި ތިބި މީހުން. އެއް އިރެއްގަި ރަށްޔިތުން ތަކެއް ހައްލާލައިގެން ކަޑަ ޖަހައިގެން އުޅުނީ މީ ބޭފުޅާ އަށްވުރެން ކަންކަމާ މެދުގައި ވިސްނައި ގޮތް ނިންމުމުގެ ގާބިލްކަން ހުރި ޒުވާނުން ގިނަ ޒަމާނެއް މިރާއްޖޭގައި.\nޖޫން 13, 2018 18:11\nޖަލުގަހުރި އެކަކުވެސް ކުށެއް ގަބޫލެއް ނުކުރާނެ މައުމޫން ނޫނަކަސް\nޖޫން 13, 2018 18:12\nއީދު ހަދިޔާ ލިބުނުކަމަށް ގަބޫލުކުރައްވަން ތޯ\nޖޫން 13, 2018 19:10\nހަރާމް ބަޣާވާތެއް ދަރިފުޅާއި ގުޅިގެން ކުރެވުނުކަމަށް ގަބޫލުކުރަންތަ.\nޖޫން 13, 2018 20:06\nނަސްރީން ފޯނުތޯ މަނިކުފާން ގެންގުޅުއްވަނީ ؟\nޖޫން 13, 2018 20:08\n31 އަހަރު ވަންދެން ރައްޔިތުންނަށް ދިން އަނިޔާ ހަނދާން ނެތުނީދޯ ؟\nޖޫން 13, 2018 20:33\nމައުމޫނު ގަބުލުކުރާނެތަ އޭނަގެ ވެރިކަމުގަ ބަޔަކު ނެތި ކުރިކަމަށް ނުކުރާނެ ނުވެސް އެނގޭނެ.ޖާހިލުންގެ ފާދުޑު\nޖޫން 13, 2018 21:07\nއެއްވެސްމީހަކު ކުށެއްކޮށްފަ އެމީހާއަމިއްލައަށްތިމަން މިވެނިކުށެއްކޮށްފީމުއަދި ސާބިތުވީކަމުގަ ބުނާނަމަ ޝަރީއަތެއްކުރާކައް އަދިކޯޓެއްހުންނާކައްނުޖެހުނީސް.\nތިޔަކަން އެންމެ ރަނގަޅީ އެގިވަޑައިގަންނަވާނީވެސް ހަމަ މަނިކުފާނަށް\nޖޫން 13, 2018 21:35\nފުލުހުން ފޯނުދޭން އެންގީމާ ދިނީންތޯ؟ ޖަވާބަކީ "އާނއެކޭ" ކަމުގައި ވާނަމަ މަނިކުފާނު ކުށެއް ނުކުރައްވަމުއެވެ. ޖަވާބަކި "ނޫން" ކަމުގައިވާނަމަ މަނިކުފާނު ކުށް ކޮށްފިއެވެ.\nޖޫން 13, 2018 22:14\nކުށްކޮށްފައި ކުށް ގަބޫލުކޮށް އެއީ ވަރަށް ބޮޑުކުށެއްކަމާ އެކުށަށް އަންނަންޖެހޭނީވެސް ދިގުމުއްދަތެއްގެ ޙުކުމެއްކަން އަމިއްލައަށް އިޢުލާނު ކުރިމީހާވެސް ހުކުމް އައުމުން މައިބަދަ ހަލާކުވާ ބަހަނާ ދައްކާފަ އެއުޅެނީ ފިލައިގެން. ދެން އަދި މައުމޫނުބެއަށް ކުށްގަބޫލު ކުރެވޭނެތޯ؟\nޖޫން 13, 2018 22:30\nޖަލުގަ ހުރެވޭކަމަށް ގަބޫލުފުޅު ކުރައްވަންތޯ؟ މީނަ ލާންވީ ގުރައިދޫ މޮޔައިންގެ މަރުކަޒަށް\nޖޫން 13, 2018 22:34\nގަބޫލު ނުކޮށް ޖަލުގައި އޮވޭ! ވަރިހަމަ.\nތީ މިހާރު ޖަލުގެ ޒަޢީމު ޖަލުތަރައްގީ ކުރޭ! ހެހޭ:\nޖޫން 13, 2018 22:39\nބޮޑާކަމާއި ކިބުރުވެރި ކަމުގައި ގުރްއާން ތަރުޖަމާއަކީ ހުއްޖަތެއްނޫކަމުގައި ބުނެ އެގޮތުގައި ޢިއުތިގާދު ކުރާމީހަކު ގަބޫލު ކުރާނެ ދެވަނަ އެހެން ކަމެއް ވާނެބާ!؟\nޖޫން 14, 2018 00:35\nމޑޕ މީހުން ގެބަހުރުވަމީ\nޖޫން 14, 2018 02:01\nމައުމޫނުބެ ތިޔަހެން ބުނިއްޔާ ޖަލުގަވެސް ތިބީ ކުށެއްކުރިކަމަށްގަބޫލު ނުކުރެވޭމީހުންތާ މުސްކުޅިވެ ގައިގާ ބާރުނެތް ދުވަހު ޖަލުގައި ހުންނަން ޖެހުމަކީ ކިހާ ދެރަކަމެއް ބޭބޭ. ދެންވެސް ކައްވަޅަށް ދެވެންދެން ތެދުވެރިކަމާއެކު ހުންނެވުމަށް މައުމޫނަށް އާދޭހާ އެކު ދަންނަވަން.\nޖޫން 14, 2018 13:25\nކޮން ކުއްވެރިޔެއްތޯ އެމީހާ ކުށެއްކުރިކަން ޤަބޫލުކުރީ، އެހެންވެތާ ތަޙުޤީޤުކޮށް ޝަރީޔަތް ކުރަން ޖެހެނީ، ޝަރީޢަތްކޮށް އަންނަ ހުކުމް ޖެހޭނީ ޤަބޫލުކުރަން\nޖޫން 14, 2018 16:56\nމައުމޫންގެ ވެރިކަމުގަ ނަޝީދަށް ހުކުމް ކުރީ ރަނގަޅަށް އެވެސް ވެލާނާގެ ތަޅުދަނޑި ވަގަށް ނަގަެިގެން


Liverpool ah hatharu point ge leadeh | Mihaaru\n22 ޑިސެމްބަރ 2018 - 09:35 1 comment\nލިވަޕޫލް އެއް ވަނައިގައި އޮތީ 18 މެޗުން 48 ޕޮއިންޓާ އެކު އެވެ. ދެ ވަނައިގައި އޮތް މެންޗެސްޓާ ސިޓީ އަށް 17 މެޗުން 44 ޕޮއިންޓް ލިބިފައިވާއިރު، މިރޭ ކްރިސްޓަލް ޕެލަސްގެ މައްޗަށް ކުރިހޯދައިގެން ލިވަޕޫލާ އެއް ޕޮއިންޓަށް ގާތަށް ޖެހިލުމުގެ ފުރުސަތު ސިޓީ އަށް އެބައޮތެވެ.\nމި ފަހަރު ޕްރިމިއާ ލީގަށް ޕްރޮމޯޓްވި ވުލްވްސް ވަނީ އެ ޓީމުގެ ދަނޑުގައި ކުޅުނު މެޗުތަކުން ސިޓީއާ އެއްވަރުކޮށް އަދި ޗެލްސީ ބަލިކޮށްފަ އެވެ. އެހެން ކަމުން މި މެޗު އުނދަގޫވާނެ ކަމަށް ލިވަޕޫލް އޮތީ ތައްޔާރުވެގެންނެވެ.\nވުލްވްސްގެ މޮލިނެކްސް ސްޓޭޑިއަމްގައި ކުޅުނު މި މެޗު ފަށައިގެން 18 ވަނަ މިނިޓްގައި ފަބީނިއޯ ދިން ބޯޅައަކުން ލިވަޕޫލަށް ލީޑުނަަގައިދިނީ މުހައްމަދު ސަލާހު އެވެ. މިއީ މި ފަހަރު ލީގުގައި ސަލާހު ޖެހި 11 ވަނަ ގޯލެވެ. މިއާ އެކު އޭނާ ވަނީ ލީގުގެ ލަނޑު ލިސްޓުގެ ކުރިއަށް އަރައިފަ އެވެ.\nފުރަތަމަ ހާފުގައި ވުލްވްސް އިން ވެސް ވަނީ ލިވަޕޫލް ގޯލާ އަމާޒުކޮށް ހަަމަލާ ފޮނުވާލައިފަ އެވެ. އެޑަމާ ޓްރައޯރޭ އާއި މެޓް ޑޮހަޓީ ޖެހި ބޯޅަތައް ލިވަޕޫލްގެ ކީޕަރު އެލިސަން ބެކާ ވަނީ ހުއްޓުވައިފަ އެވެ.\nލިވަޕޫލަށް ލީޑުފުޅާކޮށްދިނީ މެޗުގެ 68 ވަނަ މިނިޓްގައި ނެދަލެންޑްސްގެ ޑިފެންޑަރު ވާޖިލް ވެން ޑައިކް އެވެ. ސަލާހު ނަގައިިދިން ހުރަހަކުން ވެން ޑައިކް ވަނީ ހަމަޖެހިލާފައި ގޯލުގެ ކަނަށް ބޯޅަ އަމާޒުކޮށްލައިފަ އެވެ. މިއީ މިދިޔަ ޖެނުއަރީ މަހު ލިވަޕޫލަށް ދުނިޔޭގެ ރެކޯޑް އަގަކަށް ބަދަލުވި ވެން ޑައިކް ލީގުގައި ޖަހައިދިން ފުރަތަމަ ގޯލެވެ.\nބޯ ވިއްސާރައިގެ ތެރޭގައި ކުޅެމުން ދިޔަ މި މެޗުގައި ލިވަޕޫލަށް ތިން ވަނަ ލަނޑެއް ޖަހައިދޭން ސަލާހާއި ބަދަލު ކުޅުންތެރިއެއްގެ ގޮތުގައި ކުޅެން އެރި ޖިއޮޖީނިއޯ ވައިނަލްޑަމް އަށް ރަނގަޅު ފުރުސަތުތަކެއް ލިބުނެވެ. ސަލާހު ފޮނުވާލި ބޯޅަ ވުލްވްސް ކީޕަރު ރުއީ ޕަޓްރީސިއޯ މަތަކުރިއިރު، ވައިނަލްޑަމް ޖެހި ބޯޅަ ދިޔައީ އަމާޒުނުވެ އެވެ.\nފާއިތުވި 10 އަހަރަށް ބަލާއިރު ޑިސެމްބަރު 25 އާ ހަމައަށް ލީގުގެ އެއް ވަނަ ހޯދި ގިނަ ޓީމުތަކުން ވަނީ ލީގު ކާމިޔާބުކޮށްފަ އެވެ. އެހާ ހަމައަށް ލީގުގެ އެއް ވަނައިގައި އޮވެފައި ޗެމްޕިއަންކަން ނުހޯދި ދިޔައީ ދެ ފަހަރު އެވެ. އެ ދެ ފަހަރު ވެސް ލީގު ގެއްލުނީ ލިވަޕޫލަށެވެ.\nމި ފަހަރު ލީގުގައި ބަލިނުވެ އޮތް ހަމައެކަނި ޓީމު ލިވަޕޫލްގެ ކޯޗު ޔާގެން ކްލޮޕް ރޭގެ މެޗަށް ފަހު ބުނީ މިއީ ހުރިހާ ގޮތަކުން ބެލިޔަސް ފުރިހަމަ މޮޅެއް ކަމަށެވެ. އަދި ލީގު ކާމިޔާބުކުރަން ކުރަން ޖެހޭ މަސައްކަތް ގިނަ ކަމަށާއި އޭނާގެ ނަޒަރުގައި އެކަން ކުރަން 100 އަށް ވުރެން ގިނަ ޕޮއިންޓް ހޯދަން ޖެހޭ ކަމަށެވެ.\nއިތުރު ލިޔުންތައް އިންގްލިޝް ޕްރިމިއާ ލީގް ލިވަޕޫލް


BREAKING NEWS: Raajjey Ge Resort Eh Gai Fathuruveriyaku Rape Kuran Ulhunu Mahsalaeh Balanfashaifi - Vaguthu\n4 ހަފްތާ ކުރިން ( ޖެނުއަރީ 26, 2020 )\nރާއްޖޭގެ ރިސޯޓެއް ކަމަށްވާ ހުދުރަންފުށި ރިސޯޓްގައި ފަތުރުވެރިޔަކު ރޭޕް ކުރަން އުޅުނު މައްސަލައެއް ފުލުހުން ތަހްޤީޤު ކުރަމުންގެންދާ ކަމުގެ މައުލޫމާތު ލިބިއްޖެއެވެ.\n"ވަގުތު" އަށް މައުލޫމާތު ދިން މީހަކު ބުނީ އެރިސޯޓްގައި ރޭ ކަޒަކިސްތާންގެ އަންހެނަކު ރޭޕް ކުރަން އުޅުނު މައްސަލައެއް ތަޙްޤީޤު ކުރަން ފުލުހުން މިހާރު ރިސޯޓްގައި ހަރަކާތްތެރިވަމުންދާ ކަމަށެވެ.\n"ފުރަތަމަ ތުހުމަތު ކުރެވުނީ އިންޑިއާ ފަތުރުވެރިއެއްގެ މައްޗަށް. ނަމަވެސް މިހާރު ފުލުހުން ތުހުމަތު ކުރަނީ ރިސޯޓްގެ ކޮންމެވެސް މުވައްޒަފަކު އެކަން ކުރިކަމަށް. ފުލުހުން ގެންދަނީ ވަކިވަކިން ދިވެހި މުވައްޒަފުންގެ ހަށިގަނޑު ޗެކް ކުރަމުން. ހަށިގަނޑުގެ އެއްވެސް ތަނެއްގައި ވަކިއަޅާފައި ހުރިތޯ ބަލަމުން ގެންދަނީ." އޭނާ ބުންޏެވެ.\nރިސޯޓްގައި 180 ވަރަކަށް މުވައްޒަފުން އުޅޭއިރު ޗެކް ކުރަމުން ގެންދަނީ ހަމައެކަނި ދިވެހިންނެވެ. ރިސޯޓްގައި އުޅޭ ދިވެހިންގެ އަދަދު 80 އަށް ވުރެ މަދުނުވާނެ ކަމަށް މައުލޫމާތު ލިބެއެވެ.\nއަންހެން ފަތުރުވެރިޔާ ރޭޕް ކުރަން އުޅުނީ އޭނާ ޗުއްޓީ ހޭދަކުރަމުން ގެންދާ ކޮޓަރީގައި ހުއްޓައެވެ. އެކޮޓަރިއަށް މީހަކު ވަނީ ކޮޓަރީގެ ފާހާނާ ފާރުމަތިން އަރައިގެން ކަމަށް މައުލޫމާތު ލިބެއެވެ. ފާހާނާ ހުންނަނީ މަތި ހިޔާނުކޮށެވެ.\nފަތުރުވެރިޔާ ރޭޕް ކުރަން އުޅުނު މީހާ ވަނީ އޭނާގެ ކަރުގައި ހިފާފައެވެ. ކަރުގައި ހިފުމުގެ ސަބަބުން އަންހެން މީހާގެ ކަރު ރަތްވެފައި ހުރިކަމަށް ވެއެވެ.\nއޭނާގެ ކޮޓަރިތެރެއިން ވަނީ ފިރިހެނުން އަޅާ ކަހަލަ ރިހި ފަށެއް ވެސް ފެނިފައެވެ.\nކަޒަކިސްތާންގެ ފަތުރުވެރިޔާ ޗުއްޓީ ހޭދަކުރަން ރާއްޖެ އައީ އެކަންޏެވެ. އޭނާ އަދިވެސް ރިސޯޓްގައި އެބަހުއްޓެވެ. ނަމަވެސް ޗުއްޓީ ކުރުކޮށްލުމަށްފަހު އޭނާ ރާއްޖެ އިން ފުރަން މަސައްކަތް ކުރަމުންގެންދާ ކަމަށް މައުލޫމާތު ލިބެއެވެ.\nމިކަމާއި ގުޅިގެން އަދި ފުލުހުންގެ ބަހެއް ނުލިބެއެވެ.\nޖެނުއަރީ 26, 2020 00:04\nއަންހެންމީހާ ވަކި އެޅީތަ؟ ހުރިހާ އެންމެން ޗެކްކުރަނީ.\nތީ ބަދަލު ހޯދަން ކަމަށް ވެދާނެ ބަދަކު ދޭ ސަރުކާރު ވީމަ. ރަނގަޅަށް ބަލާތި. ސިވިލް ސަރވިސް އިން މައްސަލަ ބަލާ ގޮތަކަށްނޫން ބަލާނީ.\nޖެނުއަރީ 26, 2020 00:13\nޖެނުއަރީ 26, 2020 00:15\nތީ ކިހިނެތްވާ ކަމެއްކަން އެނގޭ... ކަޒަކިސްތާނުން ޓޫރިސްޓުން އާދޭތަ؟\nޖެނުއަރީ 26, 2020 00:31\nރަނގަޅަށްވެސް އިންޑިއާގެ ސަގާފަތް އަށަގަނެެއްޖެ\nޖެނުއަރީ 26, 2020 01:09\nމިހަަރު ރައްޖެ އަންނަ ފަތުރުވެރިން ވެސް ރެޕްކުރަން ފެށީ ކިހަދެރަކަމެއް މި މިސް މިހުން ރެޕްނުކޮއް މަައިތިރި ވެގެން ތިބި މަ ވިނު\nޖެނުއަރީ 26, 2020 01:17\nޖެނުއަރީ 26, 2020 04:46\nކޮން ރިސޯޓެއް ތަ؟ ތިވާނީ ރޫމްބޯއީ މީހާޔައް.\nޖެނުއަރީ 26, 2020 05:35\nތިމީހަކު ފުލުހުންނަށް ނުހޯދި އަދަބު ނުދެވިއްޖެއްޔާ ތިއީ މުޅިދުނިޔޭގެ ކުރިމަތީގައި ރާއްޖޭގެ ޓްވަރިޒަމްގެ އަގުވެއްޓުނީ.\nތިކަން ބޭރު ނޫސްތަކުގައި ޖެހުމުގެ ކުރިން އަވަހަށް ފިޔަވަޅު އަޅާ ...\nޖެނުއަރީ 26, 2020 06:42\nދެންވީ ބޮޑު ޙަރަދު ކޮށްގެން އަލީ ވަހީދުމެން ޓީމް އެރަށަށް ދާން ..........ގޭސް ގޭސް....\nޖެނުއަރީ 26, 2020 06:53\nޖެނުއަރީ 26, 2020 06:55\nރޭޕިސްތާނަށްވެ ނިމެނީ މިއޮށް ހޭވެރިކަން ހުރި ރަތްޔިތަކު ވިއްޔާ ވިސްނަވާ ގައުމުމިދާ މިސްރާބު ބަދަލު ކުރުމަށް ވޯޓް ދެއްވުމަށް ގޮވާލަން.\nޖެނުއަރީ 26, 2020 13:35\nކަމެއްވާއިރަށް ސިޔާސީކުރީމަ ނިމުނީތަ. ލަތީފުމެންގެ ޕާޓީން ވެރިކަމުގަ އޮތްއިރު މިހުރިހާކަމަކަށް ހައްލުހޯދިނަމަ މިއަދުވެސް މިގައުމު ހިންގަންތިބޭނީ ހަމަ ތިބޭފުޅުންގެ ޕާޓީއިން. ދެންބުނާނެ ތިމަންނަމެންގެ ދައުރުގަ މިކަމެއްނެތޭ މިގައުމުގަ. ބަލަ އޭރު ސިއްރުން މިހުރިހާކަމެއް މިގައުމުގަ ހިނގަނީ. މިހާރު ފަޅާއަރުވާލެވުނީމަތާ މީހުންނަށް މިކަންތައް މިއެނގެންފެށީ. ދެންއޮތީ މިކަމަށް އަވަސްހައްލުހޯދުން. ކޮންމެ ބަޔަކުވެރިކަމުގަ ތިއްބަސް އިނގޭކަމަކީ މިކަންތައްތަކަށް އަވަހަށް ފިޔަވަޅު އަޅަންޖެހޭކަން. ޔަގީންކުރަނީ އަވަހަށް މިކަންކަމުގެ ހަގީގަތްހޯދާ ކުއްވެރިވާމީހުންނަށް ހަރުކަށިއަދަބު ދެއްވާނެކަމަށް.\nޖެނުއަރީ 26, 2020 17:09\nލަތީފު އެއީ ކޮން ޕާޓީއެއްބާ؟\nޖެނުއަރީ 29, 2020 13:53\nލަޠީފުއެއީ ބުރުމާ ޕާތީ (ޖޭ.ޕީ)\nޖެނުއަރީ 26, 2020 07:12\nތިނުވާނެ ދިވެއްސަކަށް ، ހީވަނީ އިންޑިޔާ ނުވަތަ ބަންގާޅީ އެއްހެން\nޖެނުއަރީ 26, 2020 07:35\nދަރިންނޭ މިހާ ދަށް ފެންވަރަށް ތިމާގެ އަމިއްލަ ނަފްސު ނުގެންގޮސް ހަމަ ނުވަނީތަ؟ ޒިނޭއަކީ ހާދަ ހުތުރުކަން ބޮޑު ފާފައެކޭ. މީގެ އިތުރަށް ތިމާމެނަށް ފައިސާ ލިބެންހުރި މަގުތައް ތިމާމެން އަމިއްލަ އަތުން ބަންދުކޮށް ޤައުމުގެ އިޤްތިސާދެއްނޫންތަ މިކަމުން ހަލާކުވެގެންދަނީ؟ ހެޔޮނުވާނެ މިވަރަށް ފިރިހެނުންގެ ކަރާމާތަށް ހުތުރުނާރުވާ ރީތިގޮތުގަ ކައިވެނިކޮށްގެން ތިކުރާކަމެއްކޮށްބަލަ. މިދެން މުޅި އިންސާނިއްޔަތަށްވެސް ހުތުރުކަމެއްނު\nޖެނުއަރީ 26, 2020 07:45\nކަލެޔައް ކިހިނެއްއެގެނީ ރޫމްބޯއީ މީހާކަމެއް...\nޖެނުއަރީ 26, 2020 07:50\nފު ރަހަޅަ، އުތު ރަހަޅަ، ހުވަން، ދިނަށަ، ..... ރޭޕަ.... މި ނަކަތަކީ އި ރުވައި މޫސުމުގެ އެންމެ ފަހު ނަކަތެވެ. މި ނަކަތުގައި އާއްމު އިޖުތިމާއީ މިންގަނޑުތަކާ ޚިލާފު އެތައް ކަމެއް ހިނގާނެއެވެ.\nޖެނުއަރީ 26, 2020 07:54\nކިހާ ހެޔޮފުޅު އިންސާފުވެރި ސަރުކާރެމީ ދިވެހިންގެ އަދަދު 80އަށްނުއަރާ އެކަމަކު ޗެކްރަނީ ހަމައެކަނި ދިވެހިންގެ.އިންޑިޔާމީހުންނަ ޝައްކުކުރެވުނަސް ދިވެހިން ޗެކްރަނީ..ތިއީ އިންޑިޔާއިން ރާއްޖޭގެ ޓްއަރިޒަމް ކުރިއަރުވަދެނީ....އެމީހުންގެ އެޖެންޓުންލައްވާ...ހެކިލިބުނަސް އިންޑިޔާމީހަކާ ދިމާލަށްދާން ނުކެރޭނެ ސަރުކާރަށް...ބޫންބޫން މިއޮތީ ރިސޯޓްބޯއިނަށް މިނިމަމްވޭޖް ކަޑައެޅިފަ....ދިވެހިން ނުކުންނަވެއްޖެނުން އިންޑިޔާމީހުންނާ ބަންގާޅީން މިގައުމުންފިނުވަން...މިހާރު ބޮޑުވެއްޖެ މުސީބާތެނުންމިއީ...\nޖެނުއަރީ 26, 2020 08:31\nއަޅެފަހެ ކިހިނެއްތަ މިވަނީ މި ގައުމުގެ މީހުންނަށް، ނަމުން %100 ޕަސެންޓް މުސްލިމް ކަމުން ކާފަރު ފަރަންޖީން. މިހެން ލިޔުނީމަވެސް ގޯސްވާނީ ނިކަމެތި އަޅުގަނޑު.\nޖެނުއަރީ 26, 2020 08:35\nލަންކާ ނޫނީ ބަންގާޅުމީހެއް ފައްއަޅާނީ\nޖެނުއަރީ 26, 2020 08:39\nދިވެހިރާއްޖޭގެ އިޤްތިސޯދީ މައިތަނބު ކަމުގައިވާ ޓުވަރިޒަމަށް ގެއްލުންދިނުމަށް މިހިންގާ ކެމްޕައިން މިހާރުން މިހާރަށް ހުއްޓާލަން ގޮވާލަން. ހުރިހާ ޤަޢުމެއްގަވެސް މީހުން ކުއްތައްކޮށްއުޅޭ! އެކަންކަމާ ކަމާބެހޭ އިދާރާތަކުން ފިޔަވަޅު އަޅާނެ!\nޖެނުއަރީ 26, 2020 08:46\nކޮމެންޓް ކުރާ މީހުން އަދި މާ މޮޅު..\nޖެނުއަރީ 26, 2020 08:54\nރާއްޖެ މިދަނީ ނުބައިކަންކަމުގައި އިންޑިޔާއާއި ވައްތަރުވަމުން. އިންޑިޔާގެ ވެރިން ރާއްޖޭގެ ވެރިންނާއި ކޮނޑާއި ކޮނޑު ޖައްސައި ބެއްދުމުގެ ނަތީޖާ. އެމްޑީއެން ރިޕޯޓަށް އަވަސް.\nޖެނުއަރީ 26, 2020 09:29\nޗެކު ކުރަނީ ހަމައެކަނި ދިވެހީން. ދެން އެއުޅެނީ އެކަން ނުކޮށްފާނެ ބައެއް ދޯ..\nޖެނުއަރީ 26, 2020 11:02\nތިތާގައި ގިނަވާނީ ސިލޯން މީހުން. އެމީހުން ރިހި ފަށް އާޅާ ވަރު ރާއްޖޭ މީހުނަށް ވުރެ އާމުވާނެއެވެ. ބޮޑަށް ވައްތަރީ ލަންކާ މީހަކު ރާބޮއިގެން ކޮއްފައި އޮތް ކަމަކާ. އަދި މިތާގެ ސްޓާފް ޕެރިޓީ އިޝޫއަކީ ޓުއަރިޒަމް އިން ބަލާ ޗެކްކުރުމަށް ފަހުވެސް ހައްލު ނުކުރެވޭ ތަނެކެވެ. މިތަނުގައި ދިވެހިންނަށް ކަންކުރަނީ ހިތައްއެރި ގޮތަކަށްށެވެ. މުހާތަބު ކުރަނީ ވަލު ޖަނަވާރުން ނަށް މުހާތަބް ކުރާގޮތަށްށެވެ. އަމިއްލެ ގައުމުގައި އަޅުން ގެންގުޅޭ ތަނެއް މިއީ.\nޖެނުއަރީ 26, 2020 11:06\nތިޔަ ރިިސޯޓުގަ 180 މީހުނައްވުރެ މާގިނަވާނެ މުއައްޒަފުން ހަމައެކަނި ލަންކާމީހުންވެސް 150 ވުރެގިނަވާނެ އާންމުކޮއްރިހިފައް އަޅައިގެން އުޅޭނީ ލަންކާމީހުން ތިވާނީވެސް ލަންކާމީހަކު ކުރިކަމަކައް ތިރިސޯޓުގަ ލަންކާމީހުން އުޅެނީ ވަރައްފުއްޕާފަ އެމީހުންގެ ބާރުގަ މިހާރުވެސް ތިގޮތައްދިވެހިން ތިޔަ ޗެކުކުރަނީ މީގައުމެއް މިތާގެ ވެރިންވެސް ދިވެހިންނައްތުރެ ލަންކާ އިންޑިއާމީހުން ނައް އަޅާލާނެ އެކަމަކު އިންތިހާބެއް ބޯމަތިވާއިރައް ދުވާނެ ދިވެހިން ނިދަންވެސް ދެވެންޖެހޭނޭ އަބިދަރިންކާރިއައް ބުނާއިރައް އަތްޖަހާ ގުރޫޕު ތިބޭނެ ހެވިފަ ެކަމަކު ކުޑަމިނުން ދިވެއްސަކައް ވަޒީފާގަޑެއްވެސް ލިބޭގޮތައްގާނޫނެއްހަދާލަންވެސް ނުކެރޭނެ ޓެކުސް ނަގައިގެން ސިޔާސީ އާއިލާ ގެ މުސާރަތައްބޮޑުކުރުން ކަމަކީ....\nޖެނުއަރީ 26, 2020 21:28\nމިއީ ހަގީގީ ވާހަކައެއް. ޓްރެފިކްޕޮލިހުންވެސް ތިބެގެން ފުއްޕާނީ ދިވެހިންނަށް. ބަންގާޅީން އަތުގައި ލައިސަންސް ނޯންނަތާގައި ވޯލްޕާމިޓެއްވެސް ނޯވޭ. ސައިކަލް ބައިސިކަލް އަތްގާދިޔަލަށް ހަދައިގެން ބަންގާޅީން މަގުތަކުގައި އެއުޅެނީ. މިއަދުވެސް ސްކޫލްދޮށަށް ދިޔަމީހަކު ސައިކަލްޕާކްކުރި ގޮތާމެދު ހިތްހަމަނުޖެހިގެން ޕޮލިސްމީހަކު ހުރެގެން ފުއްޕާ. ކާރިން ބަންގާޅިޔަކު ހަމަ އެގޮތަށް ސައިކަލު ބަހައްޓާފައި ހިގައިގަތް. އެޕޮލިސްމީހާ އަޅާވެސް ނުލައި ހުރެގެން ދިވެހިމީހާޔާ ޒުވާބުކުރަނީ.\nޖެނުއަރީ 26, 2020 11:10\nމި ވެރިކަމެ އައިފަހުން ރޭޕްކުރުން ނޫންކަމެއް ނެތް\nޖެނުއަރީ 26, 2020 12:25\nޢަދާރަން ރިސޯޓުގަ، 180 ސްޓާފުން، ދިވެހި 80 ސްޓާފުން، ކޮބާ 50%\nދިވެހިން ވެސް ހަމަނުވޭ، ރޭޕް މައްސަލަވެސް މިމައްސަލަވެސް ބަލަން ޖެހޭނެ، ހަަމަ ގައިމުވެސް 300 ސްޓާފުން ތިރަށުގަ އުޅޭނެ، މިކަންކަން ބަަލަން ކެރޭނެބާ\nޖެނުއަރީ 26, 2020 13:39\nޖެނުއަރީ 29, 2020 18:23\nރިހި ފަށެއް ނޫން ފެނުނީ. ރޫމް ބޯއީ ޑިއުޓީގަ ނެއް. ސެކިިއުރިޓީ ހަޓު ކައިރި. ސެކިއުރިޓީ ޑިއުޓީ ގަ ހުޓާ. އަންހެން މީހަާ ބުނީ ރޫމް ބޯއި ނޫން ކަން ޔަގީނޭ. ޢިސްކޮޅު ދިމާ ނުވާ ކަމަށް.\nފެބުރުއަރީ 1, 2020 19:56\nފަތުރުވެރިންނަށް ޚިދުމަތްދޭމީހުން ސާރވިސްޗާޖު ހޯދަން އުޅެނީކަންނޭގެއި ފަތުރުވެރިންނަށް ޙިމާޔަތް ދޭންޖެހޭނެދޯ


Fennanee verikan nimijje kamuge dhaleelu: Jameel\nކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު -- އަހުމަދު އަޝްހާދު އަބްދުﷲ (ޖެރީ) | އަވަސް\nސަރުކާރެއް ވަކި ބައެއްގެ ފަހަތުން އުޅޭ އުޅުމަކީ އެ ސަރުކާރެއްގެ "ވެރިކަން ނިމިއްޖެ" ކަމުގެ ދަލީލެއް ކަަމަށް ސިފަ ކުރައްވާ ކުރީގެ ނައިބު ރައީސް ޑރ. އަބްދުﷲ ޖަމީލް މިއަދު ރައީސް އިބްރާހިމް މުހައްމަދު ސޯލިހުގެ ސަރުކާރަށް ފާޑު ވިދާޅުވެއްޖެ އެވެ.\nމި ސަރުކާރަށް ފާޑު ވިދާޅުވުމަކީ ޖަމީލް ކޮންމެ ދުވަހަކުހެން ކުރައްވާ ކަމެކެވެ. އެހެން ނަމަވެސް މިއަދު ވިދާޅުވީ "މި ސަރުކާރުގެ ވެރިކަން ނިމިއްޖެ" ކަމަށެވެ.\nޖަމީލްގެ ފަރާތްޕުޅުން މިއަދު ފާޑު ކިޔުން އައީ ކުރީގެ ރައީސް ޑރ. މުހައްމަދު ވަހީދު ހަސަން މަނިކު އަނެއްކާ ވެސް ފުލުހަށް ހާޒިރު ކުރާތީ އެކަމާ ގުޅުވައިގެނެވެ. ޖަމީލް ވިދާޅުވީ ގޮތުގައި ގާނޫނު ތަންފީޒު ކުރުމުގައި ތަފާތު ނުކުރުމަކީ ރައްޔިތުން ގެނައި އެންމެ ބޮޑު އިސްލާހެވެ.\n"ރަސްކަމުގެ އެ އުސޫލް ކަމުނުދާތީ ޖުމްހޫރިއްޔަތު ގެނައީ. [މިހާރު] މި ފެންނަނީ ވަކި ބަޔަކު ފަހަތުން ސަރުކާރުގެ މެޝިނަރީ އުޅޭތަން. ކޮންމެ ކަމެއްގައި ވެސް ސިލެކްޓިވް ޖަސްޓިސް. ތިއީ ވެރިކަން ނިމިއްޖެ ކަމުގެ ދަލީލެއް،" ކުރީގެ ސަރުކާރާ ދެކޮޅު ހައްދަވައި މި ސަރުކާރު ވެސް ގެނައުމުގައި މުހިންމު ދައުރެއް އަދާ ކުރެއްވުމަށް ފަހު ފަހުން ފެއަށް ޖެހި ވަޑައިގެން ކުރީގެ ސަރުކާރުގެ ރައީސް، ރައީސް އަބްދުﷲ ޔާމީން އަބްދުލްގައްޔޫމްގެ ގާނޫނީ ވަކީލުކަން ކުރައްވާ ޖާމީލް ވިދާޅުވި އެވެ. އޭނާއަކީ ރައީސް ޔާމީން އިންތިހާބީ ނައިބު ރައީސެވެ.\nޕީޕީއެމާއި ކޮންގްރެސް ޕާޓީ (ޕީއެންސީ) އެޑްވައިޒަރު އަދި މިހާރު ސިޔާސީ ހަރަކާތް އިތުރު ކުރައްވާފައިވާ ރައީސް ވަހީދު ފުލުހަށް ހާޒިރު ކުރަނީ މިދިއަ މަހުގެ 28 ވަނަ ދުވަހު އިދިކޮޅުން މާލޭގައި ބޭއްވި މުޒާހަރާގައި އެޗްޕީއޭގެ ގައިޑްލައިން އާއި ހިލާފުވި ކަމަށް ބުނެ އެވެ. އެކަމާ ގުޅުވައި ރައީސް ވަހީދު ކުރިން ވެސް ފުލުހަށް ހާޒިރު ކުރި އެވެ. އެ ދުވަހު އެމަނިކުފާނު ވަނީ ގާނޫނީ ވަކީލަކާއެކު ފުލުހުންގެ ސުވާލުތަކަށް ޖަވާބު ދެއްވުމުގެ ފުރުސަތަކަށް އެދިވަޑައިގެންފަ އެވެ. އަލުން ރައީސް ވަހީދު ފުލުހަށް ހާޒިރު ކުރަނީ މިއަދު ހަވީރު 4:00 ޖަހާއިރު އެވެ.\nސަރުކާރަކުން އެކެއްގެ ފަހަތުން އުޅުމަކީ އެ ސަރުކާރެއްގެ ވެރިކަން ނިމުނު ކަމުގެ ދަލީލު ކަމަށް ޖަމީލް ސިފަ ކުރެއްވި އިރު ފެބުރުއަރީ7، 2012 ގައި ރައީސް މުހައްމަދު ނަޝީދު ސަރުކާރު ނިމޭންދިޔަ އިރު ކައިރި ކައިރީގައި ކޮންމެ ދުވަހަކުހެން ތަކުރާރުކޮށް ޖަމީލް ފުލުހަށް ހާޒިރު ކުރި އެވެ. އެއް ދުވަހެއްގައި އޭނާ ފަސް ފަހަރު ވެސް ހާޒިރު ކޮށްފައި ވެއެވެ.\nއެމްޑީޕީ ޕީޕީއެމް ޑރ. މުހައްމަދު ޖަމީލް އަހުމަދު + ރައީސް ޑރ. މުހައްމަދު ވަހީދު ހަސަން މަނިކު އިދިކޮޅު ފަރާތްތައް ޕޮލިޓިކްސް\nޕީޕީއެމްގެ ލޯޔަލްޓީ ކާޑަށް ނިޔާޒު ފާޑު ކިޔައިފި\nއިކްރާމްގެ މައްސަލަ ބަލައި ފިޔަވަޅު އަޅަން ގޮވާލައިފި


Hathi Atta: Taazaakamaai yageenkan\nހާތީއާޓާ: ތާޒާކަމާއި ޔަގީންކަން\nޕިރަމިޑްގައި ހާތީ ފްރެޝް އާޓާ ވިއްކަން ބަހައްޓާފައި. މި އާޓާގެ ދެ ސައިޒެއް ލިބެން ހުރޭ-\n"ހާތީ އާޓާ" ގެ އުފަންވުން އަންނަނީ ބައި ގަރުނު ކުރި އަށެވެ. ނަވާރަ ސަތޭކަ ފަސް ދޮޅަހުގެ ކުރީކޮޅާ ހަމައަށެވެ. އަވަށްޓެރި އިންޑިއާގެ ވެރިރަށް ނިއު ދިއްލީގައި 1942 ޖަގުލް ކިޝޯރު ޖީ އުފެއްދި ކުޑަ ވިޔަފާރި އަކުން އުފަންވި ބޮޑު ގަހެއްގެ ގޮތުގަ އެވެ. އެ ދުވަހުން ފެށިން މިއަދާ ހަމަ އަށް ދުނިޔޭގެ އެތަށް މިލިއަން ބައެއްގެ އިތުބާރު މި ބްރޭންޑު ހޯދާފައިވާ މޮޅު އާޓާ ފުށުގެ މި ބްރޭންޑް ވެގެން ދަނީ ގިނަ އާއިލާތަކުގެ ބައިވެރިވެއްގެ ގޮތުގަ އެވެ.\nބޮޑެތި ރެސްޓޯރެންޓުތަކުގެ ބޮޑު ކައްކާއިންގެ އެންމެ އިތުބާރު ލިބިފައިވާ ތާޒާ އާޓާ ފުށުގެ ގޮތުގަ އެވެ. ބޮޑެތި ހަފުލާތަކުގައި ސުފުރާ ފަޅު ފިލުވައިދޭ ބައިވެރިއެއްގެ ގޮތުގަ އެވެ. އަދި މި ބްރޭންޑުން އުފައްދާފައިވާ "ހާތީ އާޓާ" އަކީ ސިއްހީ ގޮތުން ބަލާ އެންމެ މަތީ މިންގަނޑުތަކާއި ދުނިޔޭގެ ގިނަ ނިއުޓްރިޝަން އެކްސްޕާޓުންގެ އިތުބާރު ވެސް ލިބިފައިވާ އެއް ބްރޭންޑުގެ ގޮތުގަ އެވެ. މި އާޓާ ފުށް މީހުންގެ މެދުގައި މަގުބޫލުވުމުގައި ގިނަ ސަބަބުތަކެއް އެބަހުއްޓެވެ.\n100 ޕަސެންޓް އިންޑިއާގެ އުފެއްދުމެއް!\nހާތީ އާޓާ މަޝްހޫރުވެފައިވަނީ ސީދާ އިންޑިއާގެ އުފެއްދުމެއްގެ ގޮތުގަ އެވެ. އިންޑިއާގެ ދަނޑު ތަކުން ކަނޑާ ތާޒާ ގޮވާމުން ތައްޔާރު ކުރާ މި އާޓާ ފުށަކީ އެ ގައުމުން ބޭރު މާއްދާއެއް ނުލައި އުފައްދާ ބްރޭންޑެއްގެ ގޮތުގަ އެވެ. ސުވާލަކީ އާޓާގެ އެހެން ބްރޭންޑުތައް އުފައްދަނީ އިންޑިއާއިން ބޭރު މާއްދާތައް ހިމަނައިގެން ހެއްޔެވެ؟\nއާޓާގެ ގިނަ ބްރޭންޑުތައް ހުންނަނީ ބައެއް މާއްދާތައް އިންޑިއާ އަށް އެކްސްޕޯޓް ކޮށް ރީ- ޕެކް ކޮށްފަ އެވެ. ނަމަވެސް ހާތީ އާޓާ މީހުންގެ މެދުގައި މަގުބޫލު ވަނީ "ފްރީ ފްރޮމް ފޮރިން މެޓާސް" ބްރޭންޑެއްގެ ގޮތުގަ އެވެ. މާނައަކީ ހާތީ އާޓާ އުފައްދަން ބޭނުން ކުރާ ގޮވާމާއި މި ނޫން ހުރިހާ މާއްދާއަކީ ސީދާ އިންޑިއާގައި ތައްޔާރު ކުރާ 100 ޕަސެންޓް އިންޑިއަން ޕްރޮޑަކްޓް އަކަށްވުމެވެ. ޓެސްޓްކޮށް ބަންދު ކުރުމާއި ހުރިހާ ޕްރޮސެސްތަކެއް ވެސް ފޮލޯކުރަނީ އިންޑިއާގަ އެވެ.\n2019 ގެ އެންމެ ވަރުގަދަ ފުށުގެ އެއް ބްރޭންޑް\nފުށުގެ ބާވަތްތަކަކީ ދުނިޔޭގައި މަގުބޫލު އެއްޗެކެވެ. ހާއްސަކޮށް އޭޝިއާގައި ފުށަކީ ކެއުމުގެ މުހިންމު އެއް ބައެވެ. އެހެންވެ ފުށުން އުފައްދާ ބާވަތްތައް މިން ކުރުމާއި ގިންތި ކުރުމަކީ އެކްސްޕާޓުން ކުރާ ކަމެކެވެ. އެ މިންގަނޑުތައް ދީ ވަނަތައް ކަނޑައަޅަނީ އޭގެ ފެންވަރާއި ކޮލިޓީ އަދި ތާޒާ ކަމަށް ބެލުމަށްފަހު އެވެ.\n"ވޯލްޑް ބްލާޒް" އިން އެކުލަވާލީ މި އަހަރުގެ އިންޑިއާގެ އެންމެ ވަރުގަދަ އާޓާ ބްރޭންޑުގެ ތެރޭގައި ޗަކްތީ ފްރެޝް އާޓާ ހިމެނިފައިވެ އެވެ. މި އާޓާ ބްރޭންޑު އެ ލިސްޓުގައި ހިމަނަމުން އެ ކުންފުނިން ބުނެފައިވާ ގޮތުން މި ލިސްޓަށް ހާތީ އާޓާ އެރުމުގެ މައިގަނޑު އެއް ސަބަބަކީ ފުށެއްގައި ހުންނަން ޖެހޭ ހުރިހާ މިންގަނޑުތަކެއް ހަމަވުމެވެ. ކޮލިޓީ ފުށެއްގައި ނަމަ ހަމަވަން ޖެހޭ ބަހާތައް ކަމަށްވާ ޕްރޮޓީން އާއި އަޔަން އަދި ވައިޓަމިން ހުރުމެވެ. އަދި އާޓާ ފުށެއްގައި ނަމަ ހުންނަން ޖެހޭ ޑައިޓްރީ ފައިބާ ފަދަ މާއްދާތައް އެންމެ އެކަށީގެންވާ މިންވަރެއްގައި މި އާޓާ ފުށުގައި ހުރުމެވެ.\nޕިރަމިޑްގައި ހާތީ ފްރެޝް އާޓާ-\nޔަގީނުން ވެސް މި ފުށުގެ މޮޅުކަން އެނގިއްޖެ އެވެ. ސުވާލަކީ އާޓާ ފުށް ރާއްޖެ އިން ލިބޭނެ ހެއްޔެވެ؟ ކަސްޓަމަރުންނަށް މި މޮޅު ޗޮއިން ހޯދަން ދާނީ ކޮން ތަނަކަށް ހެއްޔެވެ؟ ހާތީ އާޓާ ލިބެން ހުންނަނީ ޕިރަމިޑުންނެވެ. އެ ކުންފުނިން މި ބްރޭންޑުގެ ރެސްޓޯރެންޓްތަކަށް ހާއްސަ ބޮޑެތި ސައިޒުގެ ޕެކެޓާއި ގޭގޭގެ ބަދިގެ ތަކަށް ފިޓުވާ ކުދި ސައިޒުގެ ޕެކެޓު ވެސް ވިއްކަ އެވެ.\nހަރަދު ކުޑަވެފައި ފަސޭހައީ ބޯޝް ދޮންނަ މެޝިން


Hajju Corporation ge MD Yameen magaamun vakikoffi | Mihaaru\nހައްޖު ކޯޕަރޭޝަނުގެ އެމްޑީ ކަމުން މިއަދު ވަކިކުރި ޔާމީން ނޫސްވެރިންނާ ވާހަކަ ދައްކަވަނީ.\n18 ޖެނުއަރީ 2018 - 19:03\nމޯލްޑިވްސް ހައްޖު ކޯޕަރޭޝަންގެ މެނޭޖިން ޑިރެކްޓަރު ޔާމީން އިދްރީސް މިއަދު މަގާމުން ވަކިކޮށްފި އެވެ.\nޔާމީންގެ އިތުރުން އެ ބޯޑުގެ އެހެން މެމްބަރެއް ކަމަށްވާ ފަރުހާދު ދާއޫދު ވެސް ވަކިކޮށްފައިވާ ކަމަށް ޕްރައިވެޓައިޒޭޝަން ބޯޑުން ދެންމެ ބުންޏެވެ.\nރައީސުލްޖުމްހޫރިއްޔާ ފޮނުއްވާ ބޭފުޅުން، ސަރުކާރުގެ ކުންފުނިތަކުގެ ބޯޑަށް އައްޔަންކޮށް އަދި ރައީސުލްޖުމްހޫރިއްޔާ ބޭނުންފުޅުވާ ބޭފުޅުން ވަކިކުރާ، ޕްރައިވެޓައިޒޭޝަން ބޯޑުން ބުނީ ހައްޖު ކޯޕަރޭޝަނުން ވަކިކުރި ޔާމީނާއި ފަރުހާދުގެ ބަދަލުގައި ދެ ބޭފުޅަކު އަންނަ އާދީއްތަ ދުވަހު އައްޔަން ކުރާނެ ކަމަށެވެ.\nފަސް މެމްބަރުންގެ މައްޗަށް އެކުލެވޭ ހައްޖު ކޯޕަރޭޝަންގެ ބޯޑުން ޔާމީނާއި ފަރުހާދު ވަކިކުރި ސަބަބެއް އަދިއެއް ނޭނގެ އެވެ.\nމޯލްޑިވްސް ޙައްޖު ކޯޕަރޭޝަނަކީ 2013 ވަނަ އަހަރު ރިއާސީ ގަރާރަކުން އުފައްދަވާފައިވާ ދިވެހި ސަރުކާރުގެ ސަތޭކަ ޕަސެންޓް ހިއްސާ އޮންނަ ސަރުކާރުގެ ކުންފުންޏެކެވެ. ހައްޖު ކޯޕަރޭޝަން އުފެއްދީ ހައްޖަށް ދާން ބޭނުންވާ ދިވެހި ރައްޔިތުންނަށް ލުއި ފަސޭހަކަމާ އެކު ހައްޖަށް ދެވޭނެ އިންތިޒާމު ހަމަޖައްސައި، ހައްޖުގެ އަޅުކަން އަދާކުރުމަށް ގަސްދުކުރާ ދިވެހިންގެ ފައިސާ އަމާނާތްތެރިކަމާއެކު ބަލަހައްޓާނެ ނިޒާމެއް ގާއިމުކުރުމުގެ ގޮތުންނެވެ.\nސިޔާސީ މަގާމުތައް ހައްޖު މޯލްޑިވްސް ހައްޖު ކޯޕަރޭޝަން ޕްރައިވެޓައިޒޭޝަން ބޯޑު\n19 ކޮމެންޓް, 83 ރިއެކްޝަންސް\nގައުމު މިދަނީ ހަމަ ރަގަޅު މަގުން ހެއްޔެވެ؟ ސަރުކާރުން ބޭނުންފުޅުވިޔަސް އެއްވެސް ބޭފުޅަކު ގަވާއިދުން ނޫން ގޮތަކަށް އއްވެސް ކަމެއް ނުކުރާށެވެ. އެހެން ނޫނީ އަބަދުވެސް ޖެހޭނީ މިގޮތަށް ދާށެވެ. ގައުމު ހަމަ މަގަށް އެޅުވޭނީ ކަރަޕްޝަން އެއްކިބާ ކޮށްގެންކަން ކޮންމެ ކަމެއް ކުރުމުގެ ކުރިން ހަދާން ކުރާށެވެ.\nތިޔައިން އެނގޭ އެއްޗަކީ ތިޔަ ތަންތަން ރަނގަޅަށް ނުހިންގޭ ކަން. ރައީސް ބޭނުންވާގޮތަށް\nކުންފުންޏެއް ހިންގަންވާ ގޮތަށްވެސް ނުހިންގެ. ބޮޑު ދަރަނީގަ!\nމި ހުރިހާ ދުވަހު ބަހައްޓާފައި އިންތިޚާބު އަންނަން ހަމަހަށް ވުމުން މީހުން ރުޅި އެރުވުމަކީ ސީތާސީ ގޮތުން ރަގަޅު ކަމެއް ނޫނެވެ.ފަރުހާދު ވަކިކުރުމުގައި ގަމު ދާއިރާގެ މެމްބަރު ކަމަށް ދަހިވެތިވާ ބޭފުޅެއްގެ ނުފޫޒް އޮތް ކަމަށް ތުހުމަތު ވެއެވެ.\nޕްރައިވެޓައިޒޭޝަން ބޯޑުން ކީއްވެބާ ޕަބްލިކް ކުންފުނިތަކުގެ ބޯޑުތަކުގެ މައްޗަށް ބާރު މިފޯރުވަނީ؟\nހައްޖަށްދާން ދެއްކި ލާރިކޮޅު ވޯޓަށް ޚަރަދުނުކޮށް ސަލާމަތުން ހުރެއްޖެއްޔާ ރަނގަޅު. ހާދަ ހީވެޔޭ އެކަހަލަ ޖަރީމާއެއް ހިންގަން އުޅޭހެން...\nޔާމީން ހައްޖާ ޢުމްރާ އަށް ވަޑައިގަންނަވާ އިރު އެގުރޫޕްގެއެންމެނާ ގުޅިގެން އެއްމެ އަދައިގެމީހާޔާ އެކުގައި އިސްވެ އެންމެހާމަސައްކަތްކުރެއްވި ހިއްތިރި އިޚުލާސްތެރި ބޭފުޅެއްކަން އެންމެންހެކިވާނެ. އިންސާފުން އެއްކިބާވެ ޚިޔާނާތުގެ ޖަރީމާ ހިންގުމަކީ ޔާމީންގެ ބެއްލެވުމުގެ ދަށުން ވާނެކަމެއްނޫން. ރައްޔިތުންގެގިނަބަޔަކުދައްކާފައިވާ ފައިސާދެންހަދާނީ ކިހިނެތްކަމެއް ނޭގެ ؟؟؟\nހައްޖު ފައިސާއަށް ދެންވާނީ ކިހިނަކުންބާ؟\nޢެއްވެސް ކަމަކީ ދާއިމީ ކަމެއް ނޫނެވެ. ކަމެއް ލިބޭދުވަހު ތިމާއަށް ތިމާފެނި ކިބުރުވެރިވާކަށް ނުވާނެއެވެ.\nޙާދަހީވެއޭ ކަމެއްހިންގާ ލަން އުޅޭހެން\nވަރަށް ރަނގަޅު ފިޔަވަޅެއް